ერიკ-ემანუელ შმიტი

 ორი სამყაროს სასტუმრო

მთარგმნელი: ნანა სამჭკუაშვილი

samchkuashvilin@yahoo.com

593 50 11 66

 ,,ჩემთვის ყველაზე სარწმუნო ბუნდოვანებით მოცული ამბებია“.

 ფრანსუა ვიიონი

**მოქმედი პირნი:**

ჯულიან პორტალი

მაგი რაჯაპური

ექიმი X

პრეზიდენტი დელბეკი

ლორა

მარი

ახალგაზრდა მამაკაცი თეთრ სამოსში (უხმო როლი)

ახალგაზრდა ქალი თეთრ სამოსში (უხმო როლი)

 საჭიროა მხოლოდ ერთი დეკორაცია

 *თავდაპირველად ისეთი ხმა ისმის, თითქოს ძალიან ძლიერად უბერავს ორპირი ქარი...*

 *მისი ეს დაუსრულებელი ქროლვა ისეთ შთაბეჭდილებას ქმნის, გზად რაც შეხვდება, ყველაფერს შთანთქავს - ადამიანებს, გემებს, ხეებს, სახლებს - უხილავი ფრთებით გაიტაცებს...*

 *ხმა თანდათან ძლიერდება. ისეთი შეგრძნებაა, თითქოს მთელი სივრცე მოიცვა და რაღაც მომენტში მისი მოსმენა უკვე ლამის აუტანელი ხდება. რამდენიმე წამის შემდეგ ხმაური თანდათან მინავლდება, თუმცა სანამ ბოლომდე შეწყდება, ლიფტის გაჩერების ხმა ისმის.*

 *სცენა ნათდება.*

 *მოქმედება ვითარდება სასტუმროს ცენტრალურ ჰოლში.*

 *მკრთალი ხელოვნური განათების ქვეშ, მთელ სივრცეში ნივთების საკმაოდ მწირი მატერიალია გადანაწილებული - დაბალი მაგიდების გარშემო ტრადიციული სავარძლები აწყვია. ასევე, დგას სარეგისტრაციო მაგიდა, რომელიც, ამასთანავე, ერთამნეთისგან მიჯნავს ორ დერეფანს, სადაც სასტუმროს პოტენციური სტუმრებისთვის ოთახებია განლაგებული.დერეფნების შესასვლელების ზემოთ აბრებია გაკრული. ერთს აწერია S, მეორეს - I.*

 *ლიფტის ზემოთ ანთებული მაჩვენებელი მიუთითებს, რომ ვიღაც მოდის. ზარის წკრიალის ხმა ისმის. ლიფტის კარი იღება.*

 *ჯულიანს, ახალგაზრდა მამაკაცს, რომელსაც გამჭვირვალე საწვიმარი აცვია, სახეზე ეტყობა, რომ გაურკვეველ მდგომარეობაშია. ერთი ხელით შუბლს ისრესავს და მეორეთი ლიფტის კედელს არის მიყრდნობილი. შემდეგ მობილიზებას უკეთებს საკუთარ ძალებს და ნელ-ნელა გამოდის ლიფტიდან. ისე მოძრაობს, თითქოს ეს-ესაა რაღაც ინციდენტი შეემთხვა, რის გამოც სიარული უჭირს.*

 *ის წამიერად თვალს ავლებს გარემოს, შემდეგ კი სარეგისტრაციო მაგიდას უახლოვდება. მაშინვე შემოდის მომსახურე პერსონალი - ახალგაზრდა, გამხდარი მამაკაცი თეთრი სამოსით, რომელიც თავის ადგილს იკავებს და თავაზიანად უღიმის ჯულიანს.*

 *ჯულიანი მაგიდას ეყრდნობა.*

ჯულიანი. სად ვარ?

 *პასუხის სანაცვლოდ მამაკაცი უსიტყვოდ უწვდის მას გასაღებს. ჯულიანი ართმევს.*

ჯულიანი. მართალი ხართ. ჯობია ცოტა დავისვენო.

 *მამაკაცი ვიღაცას ნიშანს აძლევს. თეთრებში ჩაცმული ახალგაზრდა ქალი შემოდის, რომელიც ასევე ხმისამოუღებლად უახლოვდება ჯულიანს. ჯულიანი ისე ელაპარაკება, თითქოს მანამდე საუბრობდნენ და მის კითხვებს პასუხობსო.*

 ჯულიანი. დიახ, ბარგი მაქვს, მანქანაში მიდევს, მაგრამ... (*გასაღებების ასხმას ეძებს საწვიმარის ჯიბეებში, მაგრამ ვერ პოულობს. იმედგაცრუებული ხმით*): შეეშვით... მოგვიანებით ვნახოთ...

 *თეთრებში ჩაცმული ქალი ჯულიანს მკლავზე ჰკიდებს ხელს და S დერეფნისკენ მიჰყავს. ჯულიანი უცებ ჩერდება და უკან ბრუნდება.*

ჯულიანი. თქვენ ალბათ ჩემი სახელი გჭირდებათ... ვინმემ რომ დარეკოს და მიკითხოს...

 *ახალგაზრდა კაცი მას სასტუმროს სარეგისტრაციო წიგნს აჩვენებს.*

ჯულიანი. აჰ... უკვე გამაფორმეთ... ძალიან კარგი... (*ის საკმაოდ დაბნეული ჩანს)...* დიახ, მართალი ხართ, ცოტა დასვენება არ მაწყენდა.

 *ახალგაზრდა ქალი ჯულიანს უფრო ძლიერად ჰკიდებს ხელს და S განყოფილებაში შედიან.*

 *ამ დროს I განყოფილებიდან ორი პერსონაჟი შემოდის.*

 *აბრეშუმის ხალათში გამოწყობილი მაგი რაჯაპური ჰოლისკენ იხედება.*

მაგი. გეუბნებით, ვიღაც ახალი მოვიდა-მეთქი!

 *მაგს უკან პრეზიდენტი მოჰყვება. ის გამხდარი, მაღალი მამაკაცია, იმდენად მკაცრი სტილის სამოსით, რომ პირველი შეხედვისთანავე რესპექტაბელურ შთაბეჭდილებას ტოვებს.*

პრეზიდენტი. კი მაგრამ, მე არაფერი გამიგია.

მაგი. ბუნებრივია. თქვენც ხომ ისეთივე ყრუ ხართ, როგორც ეს კედელი.

 პრეზიდენტი (აღშფოთებული). უკაცრავად?

 მაგი. აი, ნახეთ! *(მიმღების თანამშრომლისკენ ბრუნდება*)*.* რაფაელ, ახლახან ვიღაც მოვიდა, ხომ?

 *ახალგაზრდა მამაკაცი იღიმის.*

მაგი *(მის ღიმილში თანხმობას კითხულობს)*. აჰ, სწორად მივმხვდარვარ.

პრეზიდენტი (გაოცებული). თქვენ მას რაფაელს უწოდებთ? მე კი - გაბრიელს.

მაგი. მერე, გპასუხობთ?

პრეზიდენტი. კი, რა თქმა უნდა.

მაგი. ჰოდა, როგორც ჩანს, არც ერთი არ ვცდებით.

პრეზიდენტი. მე ასე დარწმუნებული არ ვარ. (*თან* *მიმღებისკენ ბრუნდება*)*.* გაბრიელ, თქვენ რაფაელი გქვიათ თუ გაბრიელი?

 *ახალგაზრდა მამაკაცი უკვე გაუჩინარებულია.*

მაგი (*თან ჯდება).* რატომ არ შეგიძლიათ იმის აღიარება, რომ ორივე მართლები ვართ?

პრეზიდენტი. იმიტომ, რომ ერთსა და იმავე საკითხზე განსხვავებულ აზრს გამოვთქვამთ.

მაგი. მერე რა?

პრეზიდენტი. ის, რომ ჭეშმარიტება ყოველთვის ერთადერთია. ესეც და ისიც არ შეიძლება. ამიტომ, ან მე ვარ მართალი და თქვენ ცდებით, ან - პირიქით.

მაგი. ანუ თქვენი და ჩემი შეხედულებები ერთმანეთის ჭეშმარიტებას ვერ აღიარებენ?

პრეზიდენტი. ცხადია, ვერა.

მაგი. აჰა, მივხვდი... ანუ დაახლოებით გათხოვილი ქალივით ყოფილა: მისი სხვისთვის გაყოფა არ შეიძლება.

პრეზიდენტი. თავისთავად. ჩემი მეუღლე ყოველთვის მხოლოდ მე მეკუთვნოდა.

მაგი. ეჭვიც არ მეპარება. განსაკუთრებით მას შემდეგ, რაც გუშინ მისი ფოტო მაჩვენეთ.

პრეზიდენტი (*აღშფოთებული*). უკაცრავად?

მაგი (*ისე იმეორებს ნათქვამს, თითქოს ყრუს ესაუბრებაო).* გუშინ მისი სურათი მაჩვენეთ!

 *მაგი თავის გაზეთს შლის და კითხვას იწყებს, თუმცა ეს პრეზიდენტს ლაპარაკის გაგრძელებაში ხელს არ უშლის.*

პრეზიდენტი. დღეს ექიმი X ნახეთ? (*მაგი პასუხის გაცემას აპირებს, თუმცა პრეზიდენტი არ აცდის).* მე ჯერ კიდევ ვერ მოვახერხე. ამ დილით ოფიციალური განცხადებით მოვითხოვე მასთან შეხვედრა, მაგრამ როგორც ყოველთვის, არც ამჯერად უპასუხიათ. გეკითხებით, ნუთუ შეიძლება ხალხის მიმართ ასეთი უპასუხისმგებლო დამოკიდებულება? *(მაგი პასუხის გაცემას აპირებს)*. ეს ყოვლად დაუშვებელია. მართალია, თითოეულ ჩვენგანზე ზუსტი და ამომწურავი დოსიეა შედგენილი, მაგრამ ექიმი ვალდებულია, პირადად გაგვესაუბროს და გაიგოს, ვის რა პრობლემა აქვს. ისე, მისი კომპეტენტურობის თუ გჯერათ? (*მაგი პასუხის გაცემას აპირებს).* ჩემი აზრით, დღესდღეობით მომავალი ექიმების ჩამოყალიბებისთვის არასწორ მეთოდებს მიმართავენ. საშობაო ინდაურივით გამოუტენენ ხოლმე თავებს თეორიით, მაგრამ მთავარს არ ასწავლიან - მათი გამოყენების მეთოდებს. თანამედროვე მედიცინის წყალობით, განვითარებულ, კულტურულ ხალხთან კი აღარ გვიწევს ურთიერთობა, არამედ, ინფორმაციებით დატვირთულ ვიღაც ხეპრეებთან. არ მეთანხმებით? (*მაგი კვლავ პირს აღებს საპასუხოდ).*  ეს ყველაფერი კი ამ ახლაგაზრდა თაობის ზედმეტად გათამამების ბუნებრივი შედეგია. მათ არასდროს გამოუცდიათ არც სიცივე, არც შიმშილი. ომიც არასდროს უნახავთ. დაბადებიდან თავიდან ფეხებამდე შოკოლადის კარაქით არიან მოთხუპნულები. რა, ასე არ არის?!

მაგი. ჩემმა პასუხებმა თუ დაგაკმაყოფილათ, ბატონო პრეზიდენეტო?

პრეზიდენტი. უკაცრავად?

მაგი. (*თითქოს ყრუს ელაპარაკება).* რამდენადმოგეწონათ-მეთქი თქვენს დასმულ კითხვებზე მიღებული პასუხები?

პრეზიდენტი. რაებს მიედ-მოედებით? ზოგადად, ძალიან მომწონს თქვენი საუბარი, მაგრამ როცა მე გელაპარაკებით, ჩუმად იყავით.

 *მაგი ამოიოხრებს და კვლავ გაზეთის კითხვას განაგრძობს.*

მაგი. კითხვისას გამოწვეული ხმაური ხელს ხომ არ გიშლით?

პრეზიდენტი. უკაცრავად?

 *ამ დროს მარი შემოდის.*

მარი. ოთხჯერ შემოვუკეცე საწოლს, ხუთჯერ გავხეხე პირსაბანი, ფარდებიც გავასწორე. აღარ ვიცი რა, კიდევ რა გავაკეთო. თქვენ არ გაქვთ რამე პატარა საქმე? რა ვიცი, აი, მაგალითად ღილი ხო არ აგიწყდათ? ან რამე...

პრეზიდენტი (ამჯერად *მარისთან იწყებს იმავე თემაზე და იმავე ტონით საუბარს*). ქალბატონო, ექიმ X-თან ხომ არ ყოფილხართ მიღებაზე?

მარი. არა, თუმცა შეხვედრა მოვითხოვე.

პრეზიდენტი. წარმოუდგენელია, პირდაპირ! ისე გვექცევიან, თითქოს მოახლეები ვიყოთ.

მაგი *(წამოიყვირებს*)*.* ბატონო პრეზიდენტო!

მარი (*მიამიტური გულწრფელობით*)*.* ეს ბატონი არ ცდება. მე მართლაც დამლაგებელი ვარ.

პრეზიდენტი. ოჰ!

მაგი. აქ რეკომენდაციით არავინ ხვდება, ბატონო პრეზიდენტო.

პრეზიდენტი. ანუ თანასწორუფლებიანობაა, ხომ? რესპუბლიკელების იდეები კეთრივით მოედო ყველგან. უკვე აღარავის აინტერესებს, ვინ ვინ არის. ადამიანის ღირსებები უმნიშვნელო გახდა.

მაგი. ჩემი აზრით, ადამიანის ყველაზე დიდი ღირსება სწორედ მისი ადამიანობაა. მორჩა და გათავდა!

პრეზიდენტი. სისულეა! საშიში სისულელე!

მარი (*მაგს მიმართავს)*. ეს ბატონი მართალია - არ შეიძლება პრეზიდენტიც და მოსამსახურეც ერთ ქვაბში მოვხარშოთ.

პრეზიდენტი. აი, ხედავთ?! თვით ესეც კი ხვდება ამდენს! ძვირფასო ქალბატონო, თქვენი აზრით, მათ შორის რა განსხვავებაა?

მარი. უჰ...

პრეზიდენტი. არა, არა, უნდა მიპასუხოთ. იმისთვის, რომ გავათვითცნობიეროთ ჩვენი მეგობარი *(ხმას უწევს)* და ექიმი X, თუკი ჩვენი ესმის. მოკლედ, თქვენი თვალთახედვით, რა განსხვავებაა პრეზიდენტსა და მოახლე ქალს შორის?

მარი. ჩემი თვალთახედვით? უჰ... პირველ რიგში, ის, რომ ერთი და იმავე შენობაში სხვადასხვა საქმეს აკეთებენ.

პრეზიდენტი (*გამამხნევებლად).* ანუ?

მარი. პრეზიდენტის დასვრილ კაბინეტს მოახლე ქალი ასუფთავებს.

მაგი (*გამხიარულებული*). განაგრძეთ!

მარი. კიდევ საუბრის მანერაშია განსხვავება. პრეზიდენტი ისე ელაპარაკება ხალხს, როგორც ნეხვის გროვას. მოახლე ქალი კი ისე - როგორც ამ გროვის ერთ-ერთი წარმომადგენელი.

მაგი. კიდევ?

მარი. პრეზიდენტის სახელსა და გვარს უამრავი ტიტული და წოდება ამშვენებს: ბატონი პრეზიდენტი X, Y უძრავი ქონების სააქციო საზოგადოების გენერალური დირექტორი, რომელიღაც მრჩეველთა საბჭოს წევრი, საპატიო ლეგიონის ოფიცერი...

 მოახლე ქალს კი მხოლოდ გვარი აქვს და იმასაც ძალიან სწრაფად კარგავს, რადგან ყველა მხოლოდ სახელით მიმართავს. ამიტომ თვითონაც უკვე სახელით ეცნობა ახალ პატრონებს, რადგან გამოცდილებით იცის, რომ მათ არც თუ კარგი მეხსიერება აქვთ და ძალიან მალე მაინც ყველასთვის უბრალოდ მარი იქნება.

მაგი *(თან პრეზიდენტისკენ ბრუნდება).* პირდაპირ საკვირველია, ასეთი სიღრმისეული განსხვავების მიუხედავად, ექიმმა X-მა მიღებაზე უარი რომ გითხრათ.

 *ამ დროს შემოდის ჯულიანი, რომელიც ცოტა უკეთ გამოიყურება.*

ჯულიანი. გამარჯობა.

 *სამივე ფეხზე დგება მისაგებებლად.*

ჯულიანი. მე ჯულიან პორტალი ვარ.

მაგი. ნება მიბოძეთ, წარმოგიდგინოთ: ბატონი პრეზიდენტი დელბეკი, ქალბატონი მარტინი.

მარი. ...მარი მარტინი. ოფიციალური შემთხვევებისთვის - მარი.

მაგი. მე კი მაგი რაჯაპური გახლავართ.

ჯულიანი. ბოდიშს გიხდით, შეიძლება ცოტა სულელურად მოგეჩვენოთ, მაგრამ კარგად ვერც ვხვდები, აქ რას ვაკეთებ. რაღაც არ მახსენდება, ამ სასტუმროში ნომერი დამეჯავშნოს. თუმცა როცა მოვედი, ჩემი გვარი უკვე სარეგისტრაციო წიგნაკში ეწერა. ადმინისტრატორი სად არის? ან ჩვენ კონკრეტულად სად ვიმყოფებით?

მაგი. რას გულისხმობთ სიტყვაში ,,კონკრეტულად“?

ჯულიანი. რომელ ქალაქში ვართ? ან რა ქუჩაზე?

მაგი. აზრზე არ ვარ.

ჯულიანი. კი მაგრამ, ეგ როგორ? თქვენც ახლახან მოხვედით?

მაგი. ოჰ, არა, მე ყველაზე ძველი ბინადარი ვარ. 6 თვის წინ მოვხვდი აქ.

ჯულიანი. უკაცრავად, მაგრამ დილიდან რაღაც ძალიან დაბნეული ვარ. სიტუაციაში გარკვევას ვერ ვახერხებ. სასტუმროს რა ჰქვია?

 *სამივე დუმს.*

 *ჯულიანი მათ სათითაოდ შეხედავს. ისინი არაფერს ამბობენ.*

 *ჯულიანი ისევ თავზე იჭდობს ხელებს და შუბლს ისრესავს.*

 *მარი მხარზე ადებს ხელს.*

მარი. ავტოკატასროფაში მოყევით?

ჯულიანი. დიახ... არა... (*თან ფიქრობს*)*.* არ ვიცი. გზატკეცილზე ვმოძრაობდი, დიახ, ღამე იყო. თუმცა იმ შემთხვევავაშიც კი, როცა კარგი ნაქეიფარი ვარ, მანქანის მართვის უნარს არ ვკარგავ. ,,PARODEO”-ს უკანასკნელი მოდელი მყავს, C 6. იცით რომელია?

მაგი. მე მხოლოდ ორი სახის მანქანას ვასხვავებ: იმათ, რომელთაც სახურავზე ტაქსის ნიშანი აქვთ მიმაგრებული, და მათ, რომელთაც ეგ ნიშანი არ აქვთ.

ჯულიანი. სწრაფად მივდიოდი, მაგრამ ტრანსპორტის მართვას მაინც კარგად ვახერხებდი. შინ მივდიოდი.

მარი. ვინმე გელოდათ?

ჯულიანი. *(თავდახრილი).* არა.

მარი. აუცილებლად ყოველთვის უნდა გყავდეთ ვიღაც, ვინც დაგელოდებათ... ეს ავარიის თავიდან აცილების ერთადერთი საშუალებაა.

ჯულიანი (*გაბრაზებული*).მაგრამ მე არანაირი ავარია არ მომსვლია.

 *ჯულიანს ყველა თანაგრძნობით შეჰყურებს, მაგრამ მათ გამოხედვაში სკეპტიციზმიც იგრძნობა.*

ჯულიანი (*პროტესტის გამომხატველი ტონით)*. მე არანაირი ავარია არ მომსვლია! არანაირი ავარია არ მომსვლია.

 *ყველა ჩუმდება. ჯულიანი კვლავ ჯდება.*

ჯულიანი. როცა ამ სასტუმროში მოვედი, უნდა მომეფიქრებინა, რომ ცოტა ხნით წაძინება არ მაწყენდა.

მაგი. სასტუმროო? რა სასაცილოა! სასტუმრო!

 *მარი და მაგი სიცილისგან თავს ვერ იკავებენ. პრეზიდენტიც ძალაუნებურად უერთდება მათ ხმაურიან ხალისს.*

 *ამ დროს თეთრებში ჩაცმული ახალგაზრდა მამაკაცი შემოდის და ოთახის გადაჭრით სხვა დერეფანში გადის. თან მსუბუქი ღიმილით გადახედავს მათ.*

 *სამივე დაუყოვნებლივ წყვეტს დაცინვას.*

მარი (*ცოტა დარცხვენილი)*. მართალი ხართ ემანუელ, დაცინვა არც თუ კარგი საქციელია.

პრეზიდენტი (*გაოცებული).* თქვენ მას ემანუელს უწოდებთ?

 *ამ დროს მომსახურე პერსონალი უკვე გადის.*

ჯულიანი. შეგიძლიათ დამეხმაროთ?

მაგი (*ჯულიანს).* ჩემს გამოცდილებას თუ დაუჯერებთ, იმის მისახვედრად, თუ სად იმყოფებით, ერთადერთი გზა არსებობს - თითოეულ ჩვენგანს უნდა გვკითხოთ, აქ მოსვლის წინ რას ვაკეთებდით.

 *მარი თანხმობის ნიშნად თავს აქნევს. რამდენიმე წამის შემდეგ პრეზიდენტიც იმავეს იმეორებს.*

პრეზიდენტი. თუკი ეს დაგეხმარებათ...

ჯულიანი. რა უაზრობაა...

მაგი. სხვა გამოსავალი არ გაქვთ.

მარი. სწორს ამბობს ბატონი მაგი. (*ჯულიანს)* მკითხეთ. (*ჯულიანი მარის თხოვნას რეაგირების გარეშე ტოვებს).* მკითხეთ, ღვთის გულისათვის! *(ჯულიანი ისეთ სახეს იღებს, მარი თვლის, რომ უხმოდ უსვამს კითხვას).* მან მე კითხვა დამისვა. *( ღრმად ჩაისუნთქებს და თავისი ამბის თხრობას იწყებს).* მე მარი მქვია. სწორედ ეს სახელი შემირჩიეს ჩემმა მშობლებმა. პირდაპირ გადასარევი აზრია, რა! მთელი ჩემი ცხოვრება ხეხვა-გლეჯვაში, წმენდაში და რეცხვაში ვარ. ჰოდა, ეს მარტივი და ადვილად დასამახსოვრებელი სახელიც იმიტომ მომაწებეს შუბლზე, იცოდნენ, ცოცხითა და ტილოთი შეიარაღებული, ლინონეუმზე რომ გაიშლებოდა ჩემი სამოქმედო ასპარეზი. მამაჩემი გლეხი იყო, მიწას ამუშავებდა. ლამაზი კაცი იყო, მუქი ყავისფერი კანით და თან - საკამოდ ბანჯგვლიანიც. დილაადრიან იპარსავდა წვერს, მაგრამ შუადღემდე უკვე ამოსული ჰქონდა. ხვდებით, რისი თქმა მინდა? იმის, რომ მამაკაცის კანიდან ამოსული თითოეული თმის ღერი მისი სიძლიერის ნიშანია. ანუ იმის, რომ მის ორგანიზმში ძალიან ბევრი სპერმაა, რის გამოც მუდმივად ხვევნა-კოცნის მოთხოვნილება აქვს. ჰოდა, დედაჩემიც ყოველ გაზაფხულზე პატარა ძმას ან დას გამომიჩეკდა ხოლმე. მე უფროსი შვილი ვიყავი. ჩემ მერე 12 გააჩინა. რა თქმა უნდა, მუდმივად დაღლილ დედაჩემს მათ გაზრდაში მეც აქტიურად ვეხმარებოდი. ამ ყველაფერთან ერთად, სრული ბედნიერებისთვის, მეცამეტე ბავშვი, პასკალიტო, რომელსაც მზესუმზირის ყვავილივით გაბრტყელებული სახე ჰქონდა, ყოველთვის სხვებისგან განსხვავებულად იქცეოდა. მოკლედ, თავის მატორზე ვერ იყო.

პრეზიდენტი (*აღშფოთებული).* მოამთავრეთ, ბოლოს და ბოლოს.

მარი. არა, მოკლედ თქმა არ მეხერხება. როგორც წესი, მე არავინ მალაპარაკებს, მაგრამ თუკი მაგის საშუალება მომეცა, მერე ვეღარ ვჩუმდები.

 ყოველდღე, მამლის პირველი დაყივლებიდან უკანასკნელ დამთქნარებამდე ციბრუტივით ვტრიალებდი. სიზმრის ნახვის დროც კი არ მქონდა. ამიტომ, 18 წლის ასაკში, პირველივე ლაწირაკს, რომელიც რაღაც წვეულებაზე ჩემს საცვალს ოდნავ შეეხო, ნება მივეცი თავის ძველ ქოხმახში წავეყვანე. ჰოდა, სახლიდან წამოვედი, რომ მასთან და ჩემს პატარასთან ერთად მეცხოვრა. ის იმიტომ ავირჩიე, რომ მამაჩემს ჰგავდა - ისეთივე უხვბალნიანი იყო. მაგრამ, მისგან განსხვავებით, მამაჩემი მუშაობდა და ბავშვების რჩენის თავიც ჰქონდა. ეს ჩემი კი უფხო იყო. არაფრის გაკეთება არ ეხერხებოდა, თითქოს ხელებზეც ბეწვები ჰქონდა ეკლებივით ამოსული. დაბადებიდან ზარმაცები ასეთებადვე კვდებიან, მაგათი გამოსწორება არ იქნება. მოკლედ, სხვა გზა აღარ მქონდა, ისევ სახლების დალაგება უნდა დამეწყო, რომ ბავშვი გამომეკვება. თან მოგვიანებით კიდევ ორი გოგო მეყოლა. მას კი იმის უნარიც არ ჰქონდა, რომ ყოველ საღამოს, სახლში დაბრუნებულს მადლობის ნიშნად სურვილით მაინც შემოეხედა, სხვა რამეზე რომ არაფერი ვთქვათ. არადა, იმისთვის, რომ ქალად იგრძნო თავი, აუცილებელია მუდმივად ვიღაც გეარშიყებოდეს, თუნდაც ძალიან უნიჭოდ.

პრეზიდენტი. დაამთავრეთ, მართლა და მართლა!

მარი. ხომ გითხარით, ეგ არ გამომდის-მეთქი.

პრეზიდენტი. თქვენ დასაწყისი კი არა, დასასრული გკითხეს.

მარი. ჩემს ცხოვრებაში არაფერი არ არის ისეთი გამორჩეული, მოსაყოლად რომ ღირდეს. ამიტომ, როცა ვლაპარაკობ, მეკითხებიან თუ არა, მაინც ყველაფერს ვყვები... მოკლედ, როგორც ხდება ხოლმე, ერთ დღესაც სიგარეტისთვის გავიდა და უკან აღარ დაბრუნებულა. ისე, კაცმა რომ თქვას, ამით ჩემთვის დიდად არაფერი შეცვლილა, რადგან არც მის გარეშე მიგრძვნია თავი უფრო ლამაზად. ამასობაში ჩემი გოგოებიც გაიზარდნენ. არ ვიცი, ვის დაემსგავსნენ, ალბათ მამაჩემს. ისეთი ტემპერამენტიანები იყვნენ, კაცებს ცხვირსახოცებივით იცვლიდნენ. ჰოდა, ამქვეყნად ორი ყველაზე მნიშვნელოვანი საქმე მქონდა - სახლების დალაგება და მათთვის კაცების გამოჭერაში ხელის შეშლა. 1 თვის წინ კი, ნაადრევად მომიწია ,,პენსიაზე გასვლა“.

 მთელი ცხოვრება ჩემს თავს პირობას ვაძლევდი, რომ სამსახურიდან წამოსვლის დღეს ჩემს უკანასკნელ დიასახლისს პირში მივახლიდი, რასაც მასზე ვფიქრობდი და მთელ ბოღმას ამოვანთხევდი. ამის ნაცვლად კი, დალაგების დროს, ცოცხითა და სხვა სამუშაო იარაღებით ,,აღჭურვილმა“, შიგნით, ორგანიზმში სიმძიმე ვიგრძენი, მერე კანკალმა ამიტანა და სრულიად მოულოდნელად, ვიღაცის მისაღებ ოთახში ხალიჩაზე გავიშოტე. აბა, იმის ბედი ვინ მომცა, ჩემს სახლში გავმხდარიყავი ცუდად. საავადმყოფოში ყველა ძალიან კარგად მექცეოდა. ისე კარგად ვგრძნობდი თავს, სიამოვნებით დავბრუნდებოდი იქ. გარშემო ყველაფერი სისუფთავისგან კრიალებდა, იმის მიუხედავად, რომ მე არ ვწემნდდი და ვხეხავდი იქაურობას. სადილიც გამზადებული მოჰქონდათ. ყველას ღიმილიანი სახე ჰქონდა. მე მგონი, ჩემი ცხოვრების ყველაზე სასიამოვნო დღეები სააავადმყოფოში გავატარე. ექიმა მითხრა, რომ ჩემი ასაკისთვის ზედმეტად გადაღლილი და დაბერებული გული მქონდა, ამიტომ პანსიონატში გამგზავნეს. ისეთი ლამაზი იყო ეს ძველი ციხესიმაგრის შენობა, რომელიც პარკის შუაგულში იდგა, თან ისეთი პატივისცემით და მზრუნველობით მეპყრობოდნენ, თავი პრინცესა მეგონა. მებაღეც კი არ მტოვებდა უყურადღებოდ - ყოველ დილით ერთი ვარდი მოჰქონდა ჩემთვის და თან თავისი გასიებული უკანალით ისეთ ღრმა რევერანსს მიკეთებდა, ყურებამდე ვწითლდებოდი. გუშინ საკმაოდ გრძელ კიბეზე ჩამოვედი დამოუკიდებლად. მოაჯირზე დაყრდნობილი თან ჩემს თავს ვეუბნებოდი, რომ ბოლოს და ბოლოს, ვიპოვე ადგილი, სადაც თავს კარგად ვგრძნობდი; რომ როგორც იქნა, ისეთ რამეებზე დავიწყე ფიქრი, რისთვისაც ადრე არ მეცალა - სიცოცხლეზე, სიკვდილზე, ღმერთზე. ისეთი შეგრძნება მქონდა, რომ ჩემი თვალები და ფილტვები განახლებული ძალით ამუშავდნენ და რომ ეს ცხოვრების თავიდან დაწყების შანსს მაძლევდა. ისეთი მგრძნობიარე გავხდი, თითქოს ნივთების სუნთქვის ხმაც კი მესმოდა. ჰოდა, ჩემს თავს ვუთხარი, რომ ეს ყველაფერი მომავალი ბედნიერი ცხოვრების ნიშანი უნდა ყოფილიყო, და უცებ - ბუჰ!

ჯულიანი. რა ბუჰ?

მარი. გულის შეტევა გამიმეორდა.

ჯულიანი. მერე?

მარი. მას შემდეგ აქ ვარ.

ჯულიანი. უკაცრავად, ეს კლინიკაა და არა - სასტუმრო?

მაგი. მოითმინეთ! ძვირფასო პრეზიდენტო, თქვენი ჯერია.

პრეზიდენტი. მე მოკლედ ვიტყვი. უკანასკნელი მოგონება, რომელიც გუშინწინდელი დღით თარიღდება, შემდეგია: როგორც ყოველთვის, ზუსტად დილის 8 საათზე გამოვედი სახლიდან. ჭიშკრის გაღებისას ტროტუარზე მომავალი ველოსიპედისტი დავინახე. ახალგაზრდა იყო, რა თქმა უნდა. თან სასაცილო ხმაზე ასიგნალებდა. ვიფიქრე, ამ პატარა ლაწირაკს ვინმემ ჭკუა უნდა ასწავლოს. რა უფლებით მოძრაობს ტროტუარზე-მეთქი?! ორი ნაბიჯი გადავდგი მისკენ და უცებ ძირს აღმოვჩნდი გაშოტილი. თან ვიგრძენი, რომ კეფა წვეტიან ქვას დავარტყი. აი, სულ ეს არის.

მაგი. ველოსიპედისტი მარცხენა მხრიდან მოდიოდა?

პრეზიდენტი. ცხადია!

მაგი. ე.ი. კანონის მსხვერპლი ხართ.

პრეზიდენტი. ყოველთვის პატივს ვცემდი კანონებს. მათ მხოლოდ ჭკუასუსტები არ იცავენ.

ჯულიანი (*მაგს*). თქვენ რაღა დაგემართათ?

მაგი. დიაბეტური კომა.

ჯულიანი. ექიმები ან ექთნები სად არიან? ან ჩვენი პალატები შესაბამისი სამკურნალო აპარატურით რატომ არ არის აღჭურვილი?

მაგი. იმიტომ, რომ საავადმყოფოში არ ვართ.

ჯულიანი. არც გადაუდებელი დახმარების ცენტრში ვიმყოფებით?

პრეზიდენტი. არა.

მაგი. დაფიქრდით.

მარი. რომელია თქვენი განყოფილება - I თუ S?

ჯულიანი. მეორე.

მაგი. S განყოფილება? ე.ი. არანაირი უბედური შემთხვევა არ მოგსვლიათ!

ჯულიანი. ცხადია, არა. ზუსტად მაგას გეუბნებოდით წეღან. (*ჩაფიქრებული ამბობს).* რას ნიშნავს S განყოფილება? დერეფნებს S და I აბრევიატურები რატომ აქვს?

მაგი. თქვენ უეჭველად ექიმ X-თან ვიზიტი გესაჭიროებათ.

ჯულიანი. მარწმუნებთ, საავადმყოფოში არ ვართო და თან ვიღაც ექიმია აქ.

მარი. X, ექიმი X.

ჯულიანი. დაუყოვნებლივ მინდა მისი ნახვა.

პრეზიდენტი. საქმე იმაშია, ჩემო ძვირფასო, რომ შეუძლებელია მასთან ასე... უმიზეზოდ შეხვედრა.

მაგი. სურვილი გვაქვს, მაგრამ შესაძლებლობა - ნაკლებად.

მარი. დარწმუნებული ხართ, რომ გინდათ იმის აღიარება, იმ უზარმაზარ ხეს სპეციალურად რომ შეასკდით?

ჯულიანი. რომელი ხე? რაზე ლაპარაკობთ?

მაგი. მოიცადეთ, ჩვენი ამდენი ლაპარაკის მიუხედავად, მართლა მაინც ვერაფერს ხვდებით? კომა... გულის შეტევა... ავტოავარია... ჩვენი უკანასკნელი მოგონებების მოსმენით მაინც ვერ გამოგაქვთ დასკვნა?

ჯულიანი (*თან დგება და თავის გარშემო მიმოიხედავს).* თქვენ გინდათ თქვათ, რომ...

 *ისინი თანხმობის ნიშნად თავს უქნევენ.*

მაგი. წეღანდელი მოგონებები, სამწუხაროდ, ყველასთვის მართლაც რომ... უკანასკნელია.

ჯულიანი (*ვერ ბედავს იმის თქმას, რასაც ფიქრობს).* ე.ი. ეს ადგილი... ანუ ჩვენ... მკვდრები ვართ?

 *მაგი, მარი და პრეზიდენტი სიცილს ვერ იკავებენ.*

ჯულიანი (*ღრიალით).*  მე მკვდარი ვარ! მკვდარი ვარ!

 *დანარჩენი სამი ისევ იცინის.*

ჯულიანი (თან *მაგს აჯანჯღარებს).*  ღვთის გულისათვის, გამაგებინეთ რა ხდება?! ჩემმა სიკვდილმა გაგამხიარულათ?

მაგი. ყურადღება მიაქციეთ იმ ფაქტს, რომ თქვენ თუ მკვდარი ხართ, გამოდის, რომ ჩვენც იმავე მდგომარეობაში ვყოფილვართ.

 *მაგის სიტყვები დანარჩენ ორში სიცილის ახალ, ძლიერ ტალღას იწვევს.*

ჯულიანი. ნამდვილად საგიჟეთში მოვხვდი. აქ ერთი წამითაც ვეღარ გავჩერდები.

 *ამჯერად მხოლოდ პრეზიდენტი იცინის. გაბრაზებული ჯულიანი ლიფტისკენ მიდის.*

მარი. ეგ კიდევ დაამტვრევს რამეს.

 *ჯულიანი ისტერიკულად აწვება ლიფტის ღილაკს.*

ჯულიანი. აქედან წასვლა მინდა.

მაგი. ამ ლიფტის გამოძახება შეუძლებელია.

ჯულიანი (*სიბრაზისგან გამძვინვარებული).* ძალინ კარგი. ჰოდა, კიბით ვისარგებლებ.

მაგი. აქ კიბე არ არის.

ჯულიანი. თქვენ რა, აქ გამომწყვდეული გიჟები ხართ?

მაგი (*მხიარულად)*. შეიძლება ასეც ითქვას.

 *სასტუმროს ბინადრები კვლავ გიჟებივით ხარხარებენ.*

 *ჯულიანი სწრაფი ნაბიჯით გადის კულისებში.*

მარი. პანაშვიდებზეც ყოველთვის ასე მემართება.

 *გაცოფებული ჯულიანი სირბილით ბრუნდება უკან.*

ჯულიანი. მაინც ვიპოვი!

 *ახლა მეორე კულისში უჩინარდება.*

მაგი (*მხრების აჩეჩვით).*  უნდა სცადოს.

მარი. საკვირველი არ არის, რომ არ სჯერა. მას ხომ არ უნახავს, აქედან როგორ მიემგზავრებიან.

მაგი. მახსოვს, როცა აქ მოვხვდი, მთელი ღამე დაჟინებით ვცდილობდი ჩემს ოთახში გვირაბის გათხრას.

 *გაოფლიანებული და სუნთქვაგახშირებული ჯულიანი ჰოლში ბრუნდება.*

ჯულიანი. პირდაპირ, გასაგიჟებელია! შენობიდან გასასვლელი არ არსებობს და ეს მინებდაბურული ფანჯრებიც არ იღება. თუ ახლავე არ მიმითითებთ გასასველისკენ, მინებს ჩავამტვრევ და აქედან გადავხტები.

მაგი (*ისე, რომ ჯულიანისკენ არც კი ბრუნდება).* კი, იზამთ მაგას.

მარი. ხომ გეუბნებოდით, რაღაც დაიმტვრევა-მეთქი!

 *ჯულიანი S განყოფილებაში უჩინარდება, თავის ოთახში შედის და ფანჯარაზე სხვადასხვა ნივთის მიხეთქების ხმა ისმის.*

მარი. არ მიყვარს მტვრევის ხმა. პირდაპირ გულზე მხვდება. საწყალმა ნივთებმა რა დააშავეს?!

მაგი. ნივთებისთვის რა მნიშვნელობა აქვს, რაში გამოიყენებენ?

მარი. ეს ღელვა ალბათ პროფესიული ჩვევის ბრალია. სახლების დალაგების დროს, ნივთებთან მარტო დარჩენას და მოვლას ისე ეჩვევი, რომ ბოლოს მათთან საუბარსაც იწყებ. ვერცხლის ჭურჭლის გაწმენდისას ასე გგონია, ამით თავის მოწესრიგებაში ეხმარები. როცა მაგიდის ზედაპირს ცვილით აპრიალებ, ისეთი შეგრძნება გაქვს, რომ საკვებით მოამარაგე. რამის გატეხვის დროს კი ისე განიცდი, თითქოს ცოცხალ არსებას ავნე რამე. ამიტომ, ბუტბუტით უხდი ბოდიშს და ნამსხვრევებს დანაშაულის შეგრძნებით ყრი ურნაში.

 *ჯულიანი უცებ შემოიჭრება ოთახში. მას გადაღლილი და გამოფიტული სახე აქვს.*

ჯულიანი. რა სიგიჟეა! მტვრევაგამძლე მინებია. ციხეში მოვხვდი თუ რა უბედურებაა? რაღაც არარეალური ადგილია!

მაგი. აქ თქვენი ნებით არ მოსულხართ და არც აქედან წასვლაა თქვენს სურვილზე დამოკიდებული.

 *ჯულიანი უცებ სუსტად გრძნობს თავს. მაგი სწრაფად მიდის მასთან დასახმარებლად და გასამხნევებლად.*

მაგი. აბა, როგორ ხართ?

ჯულიანი. ეს სიმართლე არ არის. მე მკვდარი არ ვარ... მე მკვდარი არ ვარ...

მარი. თანდათან უკვე იწყებს მდგომარეობის გააზრებას.

 *ჯულიანს თავიანთ გვერდით სვამენ.*

*ჯულიანი (თან ციებ-ცხელებიანივით კანკალებს).*  თუმცა მე აშკარად ცოცხალი ვარ.

მაგი. აჰა, როგორც ჩანს, უკვე გაერკვიეთ ამ უცნაურ სიტუაციაში. თქვენ სიზმარშიც ცოცხალი ხართ, სხეულიც გაქვთ, იქნებ ღვთაებრივ წყალშიც ბანაობთ, თუმცა რეალურად ამ დროს მხოლოდ და მხოლოდ საწოლში წევხართ შიშველი.

ჯულიანი. (*თან ხელით თავის სხეულს ეხება).* მე ვარსებობ...

მაგი. თქვენი ყოფნა-არყოფნის დასამტკიცებლად ერთადერთი გამოსავალი თავის მოკვლაა. დიახ, დიახ, ასეა. ანუ თუ ამას წარმატებით განახორციელებთ, ეს იმის დასტური იქნება, რომ მანამდე ნამდვილად ცოცხალი იყავით. ხოლო თუ თქვენი მოკვდინება შეუძლებელი იქნება, ეს მხოლოდ ორ რამეს შეიძლება ნიშნავდეს: ან უკვე მკვდარი ხართ, ან - უკვდავი.

ჯულიანი. ახლა შეიძლება გავგიჟდე.

მაგი. ესეც ერთგვარი გამოსავალია.

პრეზიდენტი (*ირონიულად).* ეს ერთადერთი გამოსავალია.

 *უცებ ჰოლში ისე შემოდიან თეთრებში ჩაცმული ახალგაზრდა ქალი და მამაკაცი, თითქოს ვიღაც მნიშვნელოვან პირს მოუძღვიან წინ.*

მაგი. აჰ, მალე ექიმი X მოვა.

პრეზიდენტი (*თან დგება).* მე მოვითხოვე მასთან შეხვედრა.

 *ორივე მათგანი მაგს, მარის და პრეზიდენტს მონაცვლეობით შეხედავს და რაღაცას ანიშნებს.*

 მარი *(იმედგაცრუებული*). ჰო, კარგი.

მაგი (*ისიც იმავე განწყობით).* კი, ბატონო.

პრეზიდენტი *(აღშფოთებული).* ბოლოს და ბოლოს, ყველაფერს რომ თავი დავანებოთ, მე აქ ამ ბატონზე ადრე მოვედი. *(აგრესიული განწყობით ტრიალდება ჯულიანისკენ).* თქვენ რას საქმიანობთ?

ჯულიანი (*შემკრთალი ხმით).* სპორტული გაზეთის მთავარი რედაქტორი ვარ.

პრეზიდენტი. აჰა! აბა, როგორ ფიქრობთ, სამი დიდი კომპანიის პრეზიდენტი მთავარ რედაქტორზე მეტად დასაფასებელი არ არის?!

 *სასტუმროს ორივე თანამშრომელი მათ ისევ ისეთი დაჟინებით უყურებს.*

 *სამივე დგება. მაგი ჯულიანის წინ იხრება, რომ არსებულ სიტუაციაში გაარკვიოს.*

*მაგი.* ექიმს X-ს თქვენთან უნდა საუბარი.

ჯულიანი. ვინ გითხრათ?

მაგი. ვინ და რაფაელმა!

პრეზიდენტი. რაფაელი კი არა, გაბრიელია ეგ.

მარი. არა, ემანუელია!

 *ისინი თან ოთახიდან გადიან.*

 *თეთრებში ჩაცმული ქალი და მამაკაციც მათ მიჰყვებიან.*

 *ჯულიანი იცდის.*

 *ცოტა ხანში ქალი შემოდის. ელეგანტურია, თუმცა მკაცრი გამოხედვა აქვს. ხელში ისე აქვს ამოჩრილი საქაღალდეები, როგორც - პალატების შემოვლაზე მყოფ ექიმს.*

ექიმი X. ჯულიან პორტალი თქვენ ხართ?

ჯულიანი. დიახ?

ექიმი X. გამარჯობა. მე ექიმი X ვარ.

 *ჯულიანს სახეზე გაოცება ეხატება. ექიმი X ისე იღიმის, რომ ჯულიანს დაძაბულობა ეხსნება. ექიმი ჯულიანს ანიშნებს, დაჯდეს.*

ექიმი X (*ნაზად).* ხომ არ გეშინიათ?

ჯულიანი. ცოტათი.

ექიმი X. მიხვდით, სადაც იმყოფებით?

ჯულიანი. მითხარით, რომ ეს სიმართლე არ არის!

ექიმი X. თქვენი მანქანით 200 კმ/სთ სიჩქარით მიმავალი გზის სავალი ნაწილიდან გადახვედით და ხეს შეასკდით.

ჯულიანი (*უნდობლად).* მსგავსი არაფერი მახსენდება.

ექიმი X. ბუნებრივია. ამ დროს საჭესთან გეძინათ (*თან საქაღალდეში საჭირო ფურცლებს ეძებს).* ნება მომეცით, თქვენს დოსიეს ჩავხედო.

ჯულიანი (*თავისთვის*). ხე... ე.ი. ხეს შევასკდი... კიდევ კარგი, მარტო ვიყავი...

ექიმი X (*მექანიკურად).* ერთი დადებითი ქულა თქვენს სასარგებლოდ.

 *ჯულიანი, თითქოს ახლა გამოფხიზლდაო, ინტერესით აკვირდება ექიმ X-ს, როგორც ქალს და თანდათან სულ უფრო ანთებული თვალებით შეჰყურებს.*

ჯულიანი. ასეთი არ წარმომედგინეთ.

ექიმი X. როგორი ,,ასეთი“?

ჯულიანი. ლამაზი.

 *ექიმი იღიმის და შემდეგ თავის დოსიეში რგავს თავს.*

ექიმი X. 40 წლის. შეძლებული ოჯახიდან. კარგი განათლებით. არანაირი სერიოზული ქირურგიული ჩარევა. არანაირი მძიმე დაავადება.

ჯულიანი (*ცინიკურად*). ჯანმრთელი მკვდარი ვარ.

ექიმი X. საქმიანობის მხრივ უფრო არასტაბილური მდგომარეობაა. გარკვეული არასასურველი სიტუაციები იძულებულს გხდიდათ, დაახლოებით 2 წელში ერთხელ სამუშაო ადგილი შეგეცვალათ. დასაოჯახებელი.

ჯულიანი. თქვენ რა, მსაყვედურობთ?

ექიმი X. მე არ განგსჯით, უბრალოდ თქვენს მონაცემებს ვაჯამებ.

 *ექიმი ფეხს ფეხზე იდებს.*

*ჯულიანი* (*აღგზნებული თვალებით უყურებს*). იმის წარმოდგენა რომ შემძლებოდა, რომ სიკვდილს ასეთი ლამაზი ფეხები ექნებოდა...

ექიმი X. თქვენ რა, ჩემს ცდუნებას ცდილობთ?

ჯულიანი. რატომაც არა. რას ვკარგავთ?

ექიმი X. არ გინდათ ჩემთან ასეთი საუბარი. თქვენს დოსიეში აღნიშნულია, რომ სწრაფად და უკანმოუხედავად ტოვებდით ქალებს.

ჯულიანი. პირიქით, ისინი გარბიან მალე.

ექიმი X. არც თქვენ აკლებდით. ჯერ ურთიერთობა დაწყებული არ გქონდათ, რომ უკვე უკან იხევდით. ყველა ურთიერთობაზე თქვენ თქვით უარი.

ჯულიანი. თუკი ძალიან მალე მიხვდები, რომ წყვილს მომავალი არ აქვს, ეს დანაშაულია?

ექიმი X (*ირონიულად*). ზედმეტად მალე.

ჯულიანი. არასდროს გავგიჟებულვარ ისეთ ქალებზე, რომლებსაც შეეძლოთ, მათი ერთგული გავეხადე.

ექიმი X. ანუ თქვენი ერთგულებაც და ღალატიც მათი ბრალი ყოფილა.

ჯულიანი (*ანერვიულებული*). ქალების გამო ბევრი მიტანჯია და ცრემლიც ხშირად მდენია. ეს ძველი სიმღერაა. იმ ქალების უმრავლესობას, ვისაც ვხვდებოდი, სიყვარული კი არ უნდოდათ, არამედ, სასიყვარულო ისტორიები.(*თან გამძვინვარებული წამოხტება ფეხზე*)*.* და საერთოდ, რაზე ვლაპარაკობთ? არ გინდათ სცადოთ, დამარწმუნოთ, რომ ძველი ზღაპარი სამოთხეზე, ჯოჯოხეთზე, სულებზე და უკანასკნელ სამსჯავროზე მართალია? თქვენი საყვედურების მოსმენის სურვილი არ მაქვს. მე მკვდარი ვარ! ნუთუ ეს საკმარისი არ არის?

ექიმი X (*მშვიდად*). ძალიან ცდებით - თქვენ მკვდარი არ ხართ.

ჯულიანი (გაოგნებული). რაა?

ექიმი X. დიახ, რაც გითხარით, სრული სიმართლეა.

ჯულიანი ( სიხარულით *აჟიტირებული*). ასეც ვიცოდი! ასეც ვიცოდი! დიდება შენდა, ღმერთო! (*ხელებს ისე იქნევს, თითქოს უჩინარ მტრებს იგერიებს დარტყმით*) ცოცხალი ვარ! ცოცხალი!

 *თითქოს უცებ ერთი 20 წლით გაახალგაზრდავდა.*

ექიმი X (*ერთობა მისი შემხედვარე).* მე ეს არ მითქვამს.

ჯულიანი. რა არ გითქვამთ?

ექიმი X. რომ ცოცხალი ხართ.

 *ჯულიანი ყურებზე ხელებს იფარებს და აღარაფრის გაგონება არ სურს.*

ჯულიანი. მისმინეთ, აქ მოყოლილი ამბების გაგების სურვილი აღარ მაქვს. ჩემი დოსიე ხომ უკვე შევავსეთ. ახლა შემიძლია წავიდე?

ექიმი X. ეს თქვენზე არ არის დამოკიდებული.

ჯულიანი. თქვენ შემიშლით ხელს?

ექიმი X (*ნაზად).* მე არა.

ჯულიანი. მომისმინეთ, მექანიკურო ექიმო. ზუსტად ვერ ვხვდები, თქვენს კლინიკაში როგორ მოვხვდი. ალბათ მართლაც საჭესთან ჩამეძინა, ხეს შევეჯახე და გონებადაკარგული მომიყვანეს აქ, მაგრამ ახლა სრულებით კარგად ვგრძნობ თავს, ამიტომ თქვენი დახმარება აღარ მჭირდება. მიიღეთ ჩემი ღრმა პატივისცემა. კარგად იყავით... (*ისტერიკულად აწვება ლიფტის ღილაკს)* და გამოიძახეთ ეს ლიფტი, თუ შეიძლება.

ექიმი X. თქვენ რა, ისევ თავიდან იწყებთ? ლიფტის გამოძახება, არარსებული კიბეების ძებნა, დარტყმაგამძლე მინების ჩალეწვის მცდელობა...

 *ექიმი X-ის ნიშანზე მისი ორი ასისტენტი შემოდის. ორივე თითო განყოფილების შესასვლელთან იკავებს ადგილს, რომ ჯულიანს წასვლის საშუალება არ მისცენ.*

 *ექიმი ჯულიანს ანიშნებს, დამშვიდდეს.*

ჯულიანი. ეს რა უსინდისო საქციელია! დატყვევებული ვარ თუ რა ხდება?

ექიმი X. თქვენ საფრთხეში ხართ ჯულიან, თანაც - სერიოზულ საფრთხეში. უნდა დავილაპარაკოთ და ყველაფერს მიხვდებით.

 *ექიმი X* *ხელის ჟესტიკულაციით თავის ორივე თანაშემწეს ოთახის სიღრმეში გზავნის. ისინი კედელს ეხებიან და განათებული მონიტორი ჩნდება. ეკრანზე რაღაც გაუგებარი ცხრილია გამოსახული, როგორც გარკვეული მონაცემების ბაზა.*

ექიმი X. დაახლოებით ერთი საათის წინ, 200 კმ/სთ სიჩქარით მიმავალი თქვენი მანქანა ხეს შეასკდა. უმჯობესია, არაფერი ვთქვა მანქანის ძარის მდგომარეობის შესახებ, რომლითაც თქვენ ასე ამაყობდით. ასევე, თქვენი ფიზიკური მდგომარეობის აღწერისგანაც თავს შევიკავებ.

ჯულიანი. რაებს ლაპარაკობთ!

 *ექიმი X ხელს სჭიდებს ჯულიანს და განათებულ ეკრანთან მიჰყავს.*

ექიმი X. ეს-ესაა სასწრაფო დახმარების მანქანით დეკარტის გადაუდებელი სამედიცინო დახმარების ცენტრში გადაგიყვანეს უგონო მდგომარეობაში მყოფი, დაბეჟილი, შეშუპებული, მრავალჯერადი მოტეხილობებით. თქვენს გადასარჩენად მაღალკვალიფიციური სამედიცინო პერსონალია მობილიზებული. ცდილობენ, სიცოცხლე შეგინარჩუნონ, თუმცა ამის დიდი იმედი არ აქვთ. სასუნთქ აპარატზე გაერთებენ. ამ ეტაპზე ეს მაქსიმუმია, რისი გაკეთებაც შეუძლიათ.

 *ექიმი ჯულიანს ეკრანზე უთითებს, რომლის მოციმციმე განათებით შესაძლებელია მიხვედრა, რომ მასზე რაღაც მაჩვენებელი ზემოთ-ქვემოთ მერყეობს.*

ექიმი X. ყველა აქ მობინადრეს დედამიწაზე ახლა გადამწყვეტი მომენტი უდგას. ექიმების, ექთნებისა თუ ოჯახის წევრების მეთვალყურეობითა და მზრუნველობით, სასუნთქ აპარატზე მიერთებულები, წამლებით დაწყებული სისხლის გადასხმით დამთავრებული, პირში რეზინის შლანგებით, იმ მდგომარეობაში არიან, რასაც თქვენ იქ კომას უწოდებთ. ანუ სიცოცხლესა და სიკვდილს შორის არიან. ანუ აქ.

 *ექიმს ჯულიანი სავარძლებთან მიჰყავს. ჯულიანი გაოგნებისგან მთვარეულივით მექანიკურად მოქმედებს.*

ექიმი X. გარკვეული პერიოდი სწორედ აქ, ორი სამყაროს სასტუმროში მოგიწევთ მოცდა. აქ ვერ იგრძნობთ იმ ტკივილს, რასაც თქვენი სხეული დედამიწაზე განიცდის.

ჯულიანი (*თითქმის დაიჯერა ყველაფერი*)*.* თქვენი ერთი სიტყვისაც არ მჯერა. რატომ ცდილობთ, მაყლაპოთ ეს სისულელე, თითქოს ჩემი სხეული აქ არ არის?

ექიმი X. ტერფის ტკივილს თუ გრძნობთ?ორი დღის წინ დაჭიმულობის გამო ხომ ისე შეგისივდათ, სიარულიც არ შეგეძლოთ. ახლაც გაქვთ იგივე შეგრძნება?

 *ჯულიანი ჩვეულებრივ ამოძრავებს ტერფს.*

ექიმი X. აი, ხომ ხედავთ. თქვენი დასახიჩრებული სხეული თავისი შინაგანი ორგანოებითა და ნერვული სისტემით რეანიმაციის განყოფილებაშია. თქვენ კი აქ ელოდებით.

ჯულიანი. რას ველოდები?

ექიმი X. იმის გარკვევას, საით უნდა წახვიდეთ. თუ გადაგარჩენენ, ლიფტით კვლავ დედამიწაზე დაბრუნდებით, ხოლო თუ აპარატიდან გამოგრთავენ, ზემოთ მოგიწევთ გამგზავრება.

 *ჯულიანისთვის ისეთი მოულოდნელი იყო ეს ახსნა-განმარტება, თითქოს სილა გააწნესო, თავზარდაცემული, იქაურობას ნელა მოავლებს თვალს.*

ჯულიანი. სად ზემოთ?

ექიმი X. ამ ეტაპისთვის საკმარისია. ისედაც ბევრი სიახლე შეიტყვეთ.

ჯულიანი. მაღლა წასვლა სიკვდილს ნიშნავს?

ექიმი X. კი, ეს ის არის, რასაც თქვენ სიკვდილს ეძახით.

ჯულიანი. ანუ დასასრული?

ექიმი X. ამ ცხოვრებიდან გასვლა (*პაუზა).* ჩემს მოვალეობაში შედის, საჭიროების შესაბამისად, თქვენი ინფორმირება, რათა გამგზავრების მომენტისთვის ყველანაირად მზად იყოთ.

ჯულიანი. თქვენი უფროსი ვინ არის?

 *ექიმი X ხედავს, რომ I განყოფილებაში განათება ინთება და ქრება, რაც ერთგვარი სიგნალია. იგი წასასვლელად ემზადება.*

ჯულიანი. რას ნიშნავს ეს აბრევიატურები - განყოფილება I და განყოფილება S?

ექიმი X. აქამდე ვერ მიხვდით? ,,I” განყოფილება მათთვისაა, ვისაც ინციდენტი შეემთხვა, ,,S” კი მათთვის, ვინც ნებაყოფლობით მოხვდა აქ. ანუ, სხვაგვარად რომ ვთქვათ - სუიციდის შედეგად.

ჯულიანი. მაშინ მე შეცდომით მოგითავსებივართ ,,S” განყოფილებაში. მე თავი არ მომიკლავს, ინციდენტი შემემთხვა.

ექიმი X. ოჰ, მართლა?

ჯულიანი. იმ ხეს ჩემი ნებით არ შევჯახებივარ!

ექიმი X. ოჰ, მართლა? (*გამოკვეთილად იმეორებს*)*.* მხოლოდ ინციდენტის დროს კი არ იყავით ალკოჰოლის ზემოქმედების ქვეშ, ბატონო პორტალ, უკვე წლებია, რეგულარულად სვამთ. სხვადასხვა სახის ნარკოტიკიც სცადეთ, ხან ძლიერი, ხან უფრო სუსტი, იშვიათად მოხმარებადიც კი, მაგრამ ალკოჰოლი ყოველთვის ყველაზე უკეთ გეხმარებოდათ რეალობიდან გაქცევაში. ბოლო დროს საქმეები არც ისე კარგად მიგდიოდათ - თქვენი გაზეთი თანდათან სულ უფრო მცირე ტირაჟით იყიდებოდა, რაც თქვენ თითქოს საერთოდ არ გაღელვებდათ. ასეთი ქცევა კი სულ უფრო არალოგიკური და გაუგებარი ჩანდა თანამშრომლების თვალში. უკვე რამდენი თვეა, როგორც იტყვიან, სრულიად აუშვით აფრები და საკუთარ თავს ცხადად მიაქანებდით დაღუპვისკენ. ასე რომ, ამ დილით, როცა ალკოჰოლით გაჟღენთილი, 200 კმ/სთ სიჩქარით მოძრავი, ხეს შესკდომილი გიპოვეს, შეგვიძლია ჩავთვალოთ, რომ ეს თვითმკვლელობა იყო. ხანგრძლივი და სპეციალურად დაგეგმილი, დროში გაწელილი თვითმკვლელობა.

 *ჯულიანი პირდაღებული უსმენს.*

ჯულიანი. ხანგრძლივი თვითმკვლელობა? მე?

ექიმი X. დიახ. ალკოჰოლი, ეს ლაჩრების თვითმკვლელობის იარაღია (*თან ამით ჯულიანთან საუბარს ამთავრებს და წასასვლელად ემზადება*). ახლა კი, ბოდიშს გიხდით, მაგრამ უნდა დაგტოვოთ. თქვენ გარდა სხვა პაციენტებიც მყავს.

 *ექიმი X გადის.*

 *ჯულიანი ჯდება და ხმის ამოღებას ვერ ახერხებს. ამ ყველაფრის მოსმენით ისეთი გაოგნებულია, თითქოს დამუნჯდაო.*

 *მაგი, რომელსაც თავზე ნახევარმთვარეებით გამოფორმებული თავსაბურავი ახვევია, ოთახში იჭყიტება. მას შემდეგ, რაც რწმუნდება, რომ ჯულიანი ნამდვილად მარტოა, უახლოვდება მას და თან თავის სავიზიტო ბარათს უწვდის.*

მაგი. „მაგი რაჯაპური, მრავალფუნქციური ნათელმხილველი. სრული გამჭვირვალობა მომსახურებაში - ასტროლოგია, წინაპრებთან გასაუბრება, თეფშის დატრიალება, ქათმის შიგნეულით შელოცვა, ტრანსცენდენტალური მედიტაცია. მაგი რაჯაპური, ათასწლეულებით გამოცდილი აღმოსავლური და ახლო აღმოსავლური საუკეთესო სამეცნიერო მეთოდების სპეციალისტი.“ (*პაუზა*)*.* ცხადია, ეს ფსევდონიმია. ჩემი ნამდვილი სახელია მარსელი. მარსელ პელუშა. მისამართი: საფრანგეთის რესპუბლიკა, პარიზი, ფი-დე-კალვერის ქუჩა. მაინც ვერ ვხვდები, როგორ შეეძლოთ ქრომოსომებს და საკვერცხეებს, ამ პაწაწინა ჩურჩუტ ინტელექტუალებს, ასე შემცდარიყვნენ? (*პაუზა).* გინდათ, მომავალი გიწინასწარმეტყველოთ?

 *დამწუხრებული ჯულიანი აგრესიული ფორმით ცდილობს მდგომარეობიდან გამოსვლას.*

ჯულიანი. თქვენ რა, დამცინით?

მაგი. ცოტათი. მაგრამ ისეთებიც არიან, ვისაც ეგ კითხვა არ უჩნდება. უფრო მეტიც, კარგადაც მიხდიან.

ჯულიანი. ცხადია, არა - აქ.

მაგი. გაგიკვირდებათ და - აქაც! თქვენ ვერც კი წარმოიდგენთ, 6 თვის განმავლობაში როგორი ქონება დავაგროვე. ერთადერთი პრობლემა ის არის, რომ ამ ფულს ახლა ვერაფერში ვიყენებ, მომავალი კი სრულიად ბუნდოვანია. ამიტომ, ჯერჯერობით მხოლოდ კაპიტალის გაზრდით ვარ დაკავებული.

 *ჯულიანი კედელს აყრდნობს თავს.*

ჯულიანი. რა საშინელებაა!

მაგი. (*თავის თავზე იღებს).* იცით რა, 6 თვე კომაში ყოფნა ზუსტადაც, რომ მაძლევს ამის გაკეთების უფლებას!

ჯულიანი. არა, თქვენზე კი არა, მე ამ ადგილზე და ამ გაურკვეველ მოლოდინზე ვამბობდი.

მაგი. ოჰ, მიწის ზემოთ, მიწის ქვემოთ, რა განსხვავებაა? ვერც აქ და ვერც სხვაგან სიკვდილს მაინც ვერ ჩავურაზავთ კარს. ადრე თუ გვიან, მაინც მოგვიკაკუნებს.

 *ჯულიანი გალიაში გამომწყვდეული მხეცივით ბორგავს და წრეზე დადის.*

მაგი. ქვემოთ ძალიან კარგად ვიცოდით, რომ მოვკვდებოდით, მაგრამ მატარებლის ჩამოვლისას ყოველთვის ზურგს ვაქცევდით ლიანდაგს, რადგან გვჯეროდა, რომ ჩვენს წასაყვანად არ მოდიოდა. აქ, კი, განრიგი ზუსტდება. (*ჯულიანს მხარზე უტყაპუნებს ხელს).* თქვენ წარმოიდგინეთ, ეს გაცილებით სასიამოვნოა. არა, მართლა! ხომ გაგიგიათ, მადა ჭამაში მოდისო. ჰოდა, იქ ვერაფრით ვკმაყოფილდებით. რაც მეტი გვაქვს, მეტი გვინდა. ახლა კი ყოველი წუთით ვტკბები, თითოეულ მომენტს ისე შევიგრძნობ და ისეთ სიამოვნებას ვიღებ, თითქოს უგემრიელეს ნუგბარს ვაგემოვნებდე.

ჯულიანი. კი მაგრამ, აქ დრო რითი უნდა გაიყვანო, რაზე უნდა გაერთო?

მაგი. აგიხსნით, აქ რა როგორ ხდება - კი არ ვერთობით, საქმით ვართ დაკავებულები: პირველ რიგში, უამრავ ადამიანს ვეცნობით. თუ გაგიმართლებთ და რეანიმაციის განყოფილებაში დიდხანს დარჩებით (*ჯულიანი შოკს იღებს),* ნახავთ, რომ აქ საკმაოდ ბევრი ხვდება. ყოველდღიურად ვიღაც მოდის, ვიღაც მიდის. თან ბევრსაც ვლაყბობთ, ვისაც როგორ შეგვიძლია. ანუ, არც მე ვამბობ რამე მნიშვნელოვანს და ჭკვიანურს და არც თქვენ, მაგრამ ვლაპარაკობთ. ამით ჩვენ შორის ადამიანური კავშირი მყარდება, რითიც ჩვენს არსებობას ვადასტურებთ. მომხიბლავი სიტუაციაა, არა?

ჯულიანი. კი მაგრამ, ამით რა გამოდის? რა საჭიროა იმ ადამიანებთან ურთიერთობა, რომელებსაც, ზუსტად იცით, რომ მომავალში ვეღარ შეხვდებით?

მაგი (*გაბრაზებულის როლს ირგებს*). თუ თქვენ მხოლოდ მუდმივი ურთიერთობები გხიბლავთ, მაშინ მიდით და კლდეებს, ქვებს, მთებს ელაპარაკეთ. მაგრამ ვეჭვობ, რომ ისინიც თქვენნაირი შეუგნებლები გამოდგებიან, და ერთადერთი, რასაც გამოიმეტებენ, თქვენივე ნალაპარაკევს თუ დაგიბრუნებენ უკან.

 *მაგი წასასვლელელად დგება.*

ჯულიანი (*ღიმილით).* ამაღელვებელი გამოსვლა იყო!

მაგი (*ისევ ბრუნდება).*  ხომ ხედავთ, როგორი მხიარული შეიძლება იყოს ცხოვრება... ოჰ, მაპატიეთ!.. *(შეასწორებს თავის სიტყვებს).* ხომ ხედავთ, როგორი სახალისო შეიძლება იყოს კომაში ყოფნა!

 *ჯულიანი მოწყვეტით ჯდება სავარძელში.*

ჯულიანი (*კვნესით).* დეპრესიაში ვარ. ყოველთვის დეპრესიაში ვიყავი.

მაგი. განებივრებული ბავშვი იქნებოდით.

ჯულიანი. მაგას რატომ ამბობთ?

მაგი. იმიტომ, რომ მახინჯი ნამდვილად არ ხართ, არც ღარიბს და უპოვარს ჰგავხართ. ამის მიუხედავად, დეპრესიული ხართ. ჰოდა, ალბათ იმ ბავშვების კატეგორიას მიეკუთვნებოდით, ვისაც იმდენ სათამაშოს აყრიან თავზე, რომ თამაშის დაწყებამდე უკვე დაკარგული აქვს ხალისი.

ჯულიანი. თქვენ რა, მსაყვედურობთ?

მაგი. სრულებითაც არა. უბრალოდ, იმის აღნიშვნა მინდოდა, რომ პრობლემები მდიდრებსაც აქვთ.

ჯულიანი. თქვენგან შებრალება არ მითხოვია.

მაგი (*მშვიდი, დინჯი ტონით).* ჩემი აზრით, ყველაზე მძიმე დაავადება სურვილის დაკარგვაა. როცა პირს მანამ გამოგიტენენ, სანამ შიმშილს იგრძნობ; როცა გკოცნიან, მანამ, სანამ ამას ითხოვ; როცა ხარჯავ ფულს, რომელიც შენ არ გიშოვნია - ეს ყველაფერი ადამიანს ძლიერ პიროვნებად ჩამოყალიბებაში უშლის ხელს. ჩვენ კი, ჩვეულებრივი მოკვდავები, მოთხოვნილებებით სავსე საზოგადოებად იმიტომ ვყალიბდებით, რომ უამარავი რაღაც გვინდა, რაც არ გვაქვს. ცხოვრებას სწორედ ეს მიუწვდომელი სურვილები ალამაზებს.

ჯულიანი (*გაოცების გამომხატველი ღიმილით).* თქვენ მე ზუსტად მიმიხვდით.

მაგი. პირიქით, ეს თქვენ ვერ მიხვდით კარგად, რომ თქვენთვისაც, ჩვენთვისაც, ყველასთვის - იმის მიუხედავად მუცელი სავსე გვექნება თუ ცარიელი - ცხოვრება ყოველთვის ჩვენი შესაძლებლობების მიღმა მიედინება.

ჯულიანი. ვერ გავიგე?

მაგი. ანუ ჩვენი სიცოცხლე ჩვენ არ გვეკუთვნის.

 *ის ლიფტზე უთითებს ჯულიანს, ქვემოდან ზედა მიმართულებით.*

ჯულიანი (*დაყოვნებით).* თუ ამ ლიფტით ზემოთ ამიყვანენ დასათვალიერებლად, მარტო მაგ შემთხვევაში დავიჯერებდი იქაურობის არსებობას.

მაგი. სამწუხაროდ, ეს საკითხი დღემდე მოუგვარებელ პრობლემად რჩება - თუ არ გაიარე კარი წარწერით ,,გარდაცვალება“, ისე ,,სამოთხის“ აბრასთან ვერ მიხვალ.

 *მარი ქარიშხალივით შემოვარდება.*

მარი (ძალიან გაბრაზებული). არა რა, ტვინის მაგივრად ნამდვილად ჩალა მიდევს ამ გოგრაში. გუშინდლიდან მოყოლებული ჩემს თავს ვარწმუნებ, რომ უკვე დროა, სერიოზულ საკითხებზე დავიწყო ფიქრი. მაგრამ ამის ნაცვლად, ერთადერთი აზრი, რაც ამეკვიატა, ის არის, რომ აქედან ვერ გავაღწევ. ნეტა აქ ყველა ჩემნაირი ჩურჩუტია?

მაგი. საკამათო საკითხია.

მარი. ძალიან კარგად ვიცი, რომ ჩემი ტვინი ზედმეტად ვიწროა იმისთვის, რომ დიდი აზრები შეეტიოს. ჰოდა, რადგან ასეა, მერჩივნა, ბოლომდე გამოშტერებული ვყოფილიყავი - აი, ისეთი, როცა იმდენად სულელი ხარ, რომ ამის მიხვედრა არ შეგიძლია. და მყავს ასეთი. ნამდვილი შტერი, თავში არაფერი უყრია, მაგრამ ის მაინც ტლიკინებს, ტლიკინებს, ტლიკინებს... არაფერი აკავებს, არაფერი ზღუდავს. თითქოს სწორედ ასეთი უნდა იყოს ყველა. მე კი საკამოდ ჭკვიანი ვარ იმისთვის, რომ ჩემი ნაკლი დავინახო.

 *ჯულიანo ისევ გალიაში გამომწყვდეულივით იწყებს წრეზე სიარულს.*

ჯულიანი. ჩვენც ზუსტად მაგ მდგომარეობაში ვართ.

მარი. არა, ეს განათლებულ და მოაზროვნე ადამიანებს არ ეხება.

ჯულიანი. რატომ, რა იციან მათ სხვებისგან განსხვავებული?

მარი. მაგას ზუსტად ვერ ვიტყვი, მაგრამ ერთი რამ ცხადია - როცა მათ იციან, იციან, რომ იციან და როცა არ იციან, იციან, რომ არ იციან. ჩემსავით უაზროდ არ აბრახუნებენ სიტყვებს. მეორედ დაბადების უფლება რომ მოეცათ, ფილოსოფოსი გავხდებოდი. (*ნეტარებით*). ,,მარი მარტინი, პირველი რანგის ფილოსოფოსი“.

ჯულიანი *(გაბრაზებული ხმით).* ფილოსოფოსი თუ იქნები, აღარ მოკვდები?

მარი. როგორ არა. მაგრამ ეს დაგეხმარება, რომ სიკვდილამდე იცოცხლო. (*ლიფტს უახლოვდება).* თქვენი აზრით, ზემოთ რა ხდება?

ჯულიანი. არც არაფერი.

მარი. ნამყოფი ხართ იქ?

ჯულიანი. არა.

მარი. აბა საიდან იცით?

ჯულიანი. ზემოთ წასვლა სიკვდილს ნიშნავს. ეს საკმარის ინფორმაციას არ გაძლევთ?

მარი. არა, რადგან ჯერ არასდროს მოვმკვდარვარ. სიკვდილი ის თემაა, რაზეც საერთოდ არაფერი ვიცით. ყველაფერი, რასაც მაგაზე ვლაყბობთ, ყურით მოთრეული, ჭორიკნული ამბებია, იმიტომ, რომ ჯერ იქიდან მობრუნებული არავინ გვინახავს (*მაგს).* თქვენ ხომ თეფშს ატრიალებდით? სულები რაღაცებს არ გიყვებოდნენ ხოლმე?

მაგი. რა თქმა უნდა.

 მარი. რას, მაგალითად?

მაგი (*ისეთი სახე აქვს, თითქოს მისთვის ეს ამბები უკვე ძალიან ჩვეულებრივი და მომაბეზრებელიც კი იყოს). იმას,* რომ დედამთილებს ვერ იტანდნენ; რომ საკუთარ მდივნებზე იყვნენ შეყვარებულები; რომ ცხოვრებაში არ გაუმართლათ; რომ ისურვებდნენ, თუნდაც ერთხელ მაინც კიდევ შესძლებოდათ ფორტეპიანოზე დაკვრა; რომ ქსოვა და ჭრა-კერვა მოენატრათ... მოკლედ, ათასი სისულელე.

მარი. სულ ეგ არის?

მაგი. მოკვდე, არ ნიშნავს, გახდე იმაზე ჭკვიანი, ვიდრე იყავი.

მარი. კი ვისურვებდი, აი. (*პაუზა).* და მაინც, ზემოთ რა ხდება, მაგაზე არაფერი უთქვამთ?

მაგი. არა.

მარი. თუმცა ისინი გელაპარაკებოდნენ, რაც იმას ნიშნავს, რომ არსებობდნენ. ანუ ამით იმის თქმა მინდა, რომ ისინი მკვდრები არ იყვნენ.

მაგი. შეიძლება...

მარი. რას ჰქვია, შეიძლება?! ხომ საუბრობდნენ თქვენთან?

ჯულიანი (*ძლიერი, გაბრაზებული ხმით*)*.* ეს მხოლოდ მის წარმოსახვაში ხდებოდა.

მარი. ბუნებრივია! მკვდრებთან სალაპარაკოდ წარმოსახვა აუცილებელია!

მაგი. ისე, ხანდახან სადღაც შიგნით, ქვეცნობიერში, მართლაც მესმოდა რაღაც ხმები, სიტყვები. მაგრამ ასეთი რამ ძილში, სიზმრის ნახვისას ყველას დამართნია. ასე რომ, ეს არაფერს ამტკიცებს.

მარი. მმმ... ეს იმას ამტკიცებს, რომ თქვენ ნამდვილი მაგი არ ყოფილხართ.

მაგი. (*ღიმილით)* ვინ იცის?!

 *ჯულიანი მათ საუბარში ჩართვას გადაწყვეტს, რომ წრეზე უაზროდ სიარულს შეეშვას.*

ჯულიანი. მორჩით ამ მასხრობას! ყველამ კარგად ვიცით, რა როგორ ხდება. მარი, თქვენს დაბადებამდე თუ გახსოვთ რამე?

მარი. არა.

ჯულიანი. ჰოდა, თქვენი სიკვდილის შემდეგაც ასევე იქნება.

მარი. ანუ არაფერი?

ჯულიანი. არაფერი, აბსოლუტურად არაფერი. არარაობა.

მარი. ერთი წუთით! ორ დროს შორის, ანუ ჩემამდე და ჩემ შემდეგ შუალედში რაღაც ხომ ნამდვილად მოხდა: მე ვარსებობდი.

ჯულიანი. კი, სპექტაკლი გაიმართა. სპექტაკლი, რომლის დადგმის აუცილებლობა სულაც არ იყო, მაგრამ მაინც შედგა. იდიოტური, უსარგებლო, არაფრისმთქმელი სპექტაკლი, რომელიც თავიდან ბოლომდე ფარსი იყო.

მარი (*დაეჭვებული*). ამას ჩემზე ამბობთ თუ ზოგადად?

ჯულიანი. ამას თქვენზე, ჩემზე, მაგზე, თითოეულ ჩვენგანზე ვამბობ. ადამიანად დაბადება მუდმივად შეჯიბრში ყოფნას ნიშნავს, რომელიც ყოველთვის წაგებით მთავრდება და რომელში მონაწილეობაც მე არავისთვის მითხოვია.

მარი. მდაა... რადგან ფიქრობთ, რომ ზემოთ არაფერი ხდება, ცხოვრებაზე ასეთ რაღაცებს იმიტომაც ლაპარაკობთ.

ჯულიანი. ბუნებრივია. თავის დროზე არარაობის იდეას რომ არ ჩავღრმავებოდი, შეიძლება უფრო მეტად ვყოფილიყავი დამოკიდებული გარკვეულ სიტუაციებზე... და ადამიანებზეც. როცა რაღაც პროექტზე ვიწყებდი მუშაობას, მაშინვე თან იმას ვფიქრობდი, ამ ყველაფერს რისთვის ვაკეთებ-მეთქი?! რისთვის უნდა დახარჯო დრო და ენერგია იმაზე, რაც ბოლოს მაინც მტვრად იქცევა... აი, თუნდაც როცა რომელიმე ქალი განწირული ხმით მომძახოდა, ყოველთვის მეყვარებიო, ამ დროსაც კი, ერთადერთი ფიქრი მომდიოდა თავში ... მტვრად ქცევა.

მარი. და ერექციის დროს?

მაგი (გაოცებისგან *გაოგნებული).* მარი! ერთი ამას დამიხედეთ!

მარი. რა იყოთ, თქვენ რა, იმავეს კითხვის სურვილი არ გაგიჩნდათ?

მაგი. კი, როგორ არა. მაგრამ...

მარი (*ჯულიანს)*. თუ შეიძლება, უპასუხეთ კითხვას, რომლის დასმასაც მაგს კარგი აღზრდა საშუალებას არ აძლევს. მოკლედ, როცა თქვენ...

მაგი. ჩუ!

მარი. როცა თქვენ... ჩუ... მოკლედ... მაშინაც... მტვერი?

ჯულიანი (*სიცილით*). არა, სრულებითაც არა. ქალებთან ურთიერთობა, ეს ის სფეროა, რაც ყველაზე კარგად გამომდიოდა.

მარი. თუმცა გინდა-არ გინდა, ეგ დიდხანს მაინც არ გრძელდება.

მაგი. მარი!

მარი (*თან ჯულიანს მხრებზე უტყაპუნებს ხელს*). კიდევ კარგი, მაგ დროს მაინც რომ არ ფიქრობდით იმ მტვერზე... თქვენი და თქვენი პარტნიორის საბედნიეროდ.

ჯულიანი. აი, თუნდაც, როცა ქუჩას მივუყვებოდი, აწმყოს რეალურობას მაშინაც კი ვერ ვიჯერებდი.

 ვუყურებდი ადამიანებს და მხოლოდ მოსიარულე მანტოებს, ქუდებს, ფეხსაცმელებს ვხედავდი. გამვლელების დანახვისას მათ უკვე ჩონჩხადქცეულებს წარმოვიდგენდი. გამუდმებით იმაზე მეფიქრებოდა, რომ ერთ დღეს ყველა და ყველაფერი უნდა გამქრალიყო. ჩემში ერთი აკვიატებული აზრი იყო ჩაბუდებული, რომელიც მუდმივად თან მდევდა და ჩემს ცხოვრებას აზრს უკარგავდა - ეს იყო ფიქრი სიკვდილზე. ვინმეს რომ შესძლებოდა იმის დამტკიცება, რომ სიკვდილის შემდეგაც გრძელდება სიცოცხლე, აუცილებლად შევიცვლებოდი...

მაგი. რა უცნაურია. სიცოცხლით იმიტომ ვერ ხარობდით, რადგან იცოდით, რომ ეს სიხარული მუდმივი ვერ იქნებოდა?

ჯულიანი (*ყოყმანით*). კი...

მარი(*თანაგრძნობით მიმართავს ჯულიანს).* ჩემო საბრალო ბატონო, როცა ყველაფერში შეცდომას ხედავთ, ცხოვრება ძაან მოსაწყენი ხდება. საშინელებებს ფიქრობდით სიცოცხლეზე - იმაზე, რაც იცით რა არის - სიკვდილის, ანუ იმის გამო, რაზეც წარმოდგენა არ გაქვთ?

მაგი (*დამცინავად*). სინათლისკენ სწრაფვით ბუნდოვანებას აორმაგებდა.

მარი *(აჯამებს საუბარს. თან ჯულიანს ისევ მხარზე უტყაპუნებს ხელს).* მოკლედ, გამოდის, რომ ყველაფერზე ფიქრობდით და ამიტომ ვერაფერს აკეთებდით. არც თქვენ ყოფილხართ ჩემზე ნაკლებად შერეკილი. ისე, შეიძლება ზემოთ მართლაც ბაღია, როგორც ბავშვობაში გვასწავლიდნენ, ულამაზესი ყვავილებითა და ნაყოფიერი ხეებით... ყოველ შემთხვევაში მე ასე ვისურვებდი... ის მაინც მეცოდინებოდა, რომ იქ დარეცხვა-დაუთოებას არ მომთხოვდნენ.

ჯულიანი. საკმარისია, გეყოფათ! იქ არაფერი არ არის! არაფერი! ძალიან კარგად ვიცით ყველამ, რომ სიკვდილი დასასრულს ნიშნავს.

მარი. ოჰ, მართლა? მაშინ აბა მითხარით, ბატონო მე-ვიცი-ყველაფერო, ოდესმე წარმოიდგენდით, რომ ერთ მშვენიერ დღეს აქ აღმოჩნდებოდით? რაღაც მომენტში ვიფიქრე, რომ ყველაფერს მიხვდით, მაგრამ ახლა რომ გიყურებთ, ისე იქცევით, ან უკვე დაგავიწყდათ ყველაფერი, ან მაშინ თამაშობდით კარგად!

 *ჯულიანი დატუქსული ბავშვივით დგას.*

 *პრეზიდენტი ბუზღუნ-ბუზღუნით შემოდის.*

პრეზიდენტი. მე მგონი, ექიმმა X-მა ყველა მიიღო, ჩემ გარდა.

მაგი. ძვირფასო პრეზიდენტო, კაციშვილს არ ულაპარაკია მასთან. ამ ახალმოსულს თუ არ ჩავთვლით, რომელიც, როგორც მაგ დროს ხდება ხოლმე, ურიგოდ მიიღო. აქ ხომ თანასწორობის პრინციპი მოქმედებს, ბატონო პრეზიდენტო, თანასწორობის: ეს იმას ნიშნავს, რომ ყველას მიმართ ერთნაირი მიდგომა აქვთ და არა იმას - რომ თქვენ წინააღმდეგ შეთქმულებას აწყობენ.

 *პრეზიდენტი მხრებს იჩეჩავს და ჯდება.*

პრეზიდენტი. იძულებული ვიყავი, ჩემი ოთახი დამეტოვებინა. უკვე აუტანელია მათი საუბრის მოსმენა.

ჯულიანი. ვისი საუბრის?

პრეზიდენტი. ჩემი მეუღლისა და ვაჟების.

ჯულიანი (*ძალიან გაოცებული*). ეს როგორ? ისინიც აქ იმყოფებიან?

მაგი (*ჯულიანს უხსნის*). როცა აქაური მობინადრეები თავიანთ ოთახებში შედიან, ყველაფრის მოსმენა შეუძლიათ, რასაც ქვემოთ, საავადმყოფოში, მათ პალატაში საუბრობენ. ამისთვის მხოლოდ და მხოლოდ ყურებზე ხელის აფარებაა საჭირო.

მარი. ბედნიერი ყოფილხართ, თუკი მთელი თქვენი ოჯახი თქვენ გვერდითაა.

პრეზიდენტი. ჰმ, მათი მოსმენის შემდეგ ამას ნამდვილად ვერ ვიტყოდი!

მარი. მაინც რაზე ლაპარაკობენ?

პრეზიდენტი (*ისეთი ტონით ამბობს, თითქოს უკვირს, სხვას რას უნდა საუბრობდნენ*ო). ფულზე, სხვა რაზე უნდა ილაპარაკონ?! უნდათ, რომ ყველაფერი გაყიდონ.

მარი. როგორც ჩანს, კარგი ქონება დაგრჩენიათ.

პრეზიდენტი. (გაბრაზებული ხმით). ცხადია! ეს რა, დანაშაულია?

მარი (*სიცილით*). აი, მე ნამდვილად ვერ ვიქნები ყველაზე მდიდარი მკვდარი!

მაგი *(ისიც სიცილით ამბობს*). ვერც მე!

მარი. რაც მებადა, ყველაფერი მივახურდავე!

მაგი. მეც ყველაფერი მივფლანგე (*იცინის*). არასდროს შემეძლო მშვიდად მეყურებინა სავსე საფულისთვის. როგორც კი ფული გამიჩნდებოდა, მაშინვე ვხარჯავდი. *(თან პრეზიდენტს უყურებს).* შინაგანად სიმდიდრისკენ არასდროს მივისწრაფოდი. საამისოდ საკმარისად ბასრი ბრჭყალები არ მქონდა.

პრეზიდენტი *(აგრესიული ტონით*). საკვირველია, თქვენ ხომ თაღლითი ხართ და როგორც წესი, არაკეთილსინდისიერი ქცევა გამდიდრების წინაპირობაა.

მაგი (*ღიმილით).* ეს თქვენ ჩემზე უკეთ იცით.

პრეზიდენტი (*აღშფოთებული)*. უკაცრავად?

მაგი. სხვათა შორის, პრესას მეც ვეცნობი, ბატონო პრეზიდენტო! და ,,დელბეკის გაყალბებული ფაქტურების“ გამხაურებული სკანდალიც კარგად მახსოვს.

პრეზიდენტი. ეს წმინდა წყლის ცილისწამება იყო!

მაგი. არც ,,დელბეკის საეჭვო საბაზრო გარიგება“ დამვიწყნია.

პრეზიდენტი. პოლიტიკური ანგარიშსწორებაა! და საერთოდაც, ვიღაც სადღესასწაულო ბაზრობების წინასწარმეტყველისგან საყვედურების მოსმენას არ ვაპირებ!

მაგი. ჩემს შემთხვევაში, არაკეთილსინდისიერი პროფესიით, როგორც თქვენ უწოდებთ, რწმენას და იმედს ვუღვივებ ხალხს. თან ისე, რომ არავის ვჩაგრავ და არც არავინ მემდურის. ერთი წუთით წარმოიდგინეთ, რომ კლიენტს სიმართლეს ვეუბნები: ,,არა, ქალბატონო, კარტის გაშლით თქვენს მომავალს ვერ ვხედავ. მაგრამ ვუყურებ რა თქვენს გასიებულ უკანალს, რომელსაც ძლივს დაათრევთ, და თქვენი საუბრის აგრესიულ მანერას, რომელსაც ფეხების ბაკუნით აძლიერებთ - ამ ყველაფრის გათვალისწინებით თითქმის დარწმუნებული ვარ, რომ თქვენ ვეღარასდროს იპოვით სიყვარულს.“ თქვენ იცით, კლიენტები ფულს რისთვის მიხდიან? იმისთვის, რომ გავაბედნიერო; იმისთვის, რომ ჩემი კაბინეტიდან გასვლის შემდეგ კვლავ ჰქონდეთ ცხოვრების სურვილი; რომ იმ საღამოს იმედი განიმტკიცონ და მომდევნო დღეს მოლოდინით შეეგებნენ. მე პატიოსანად ვმოქმედებ, ჩემო ბატონო. თუ შემთხვევით ინტუიციით მართლა ვიგრძნობ, როგორც ხანდახან მემართება, რომ ჩემს კლიენტს დიდი დღე აღარ უწერია, არაფერს ვეუბნები, საერთოდ არაფერს. მე მხოლოდ კარგი ამბების მაცნე ვარ. მაშინ როცა თქვენ, ბატონო პრეზიდენტო, რესპექტაბელურობის მანტიაში გახვეული, ფინანსური მაქინაციებით სხვების ხარჯზე მდიდრდებით.

პრეზიდენტი. ჩემს ოთახში დავბრუნდები. ისევ მირჩევნია ჩემს უმაქნის შვილებს ვუსმინო, ჩემი ქონების განიავებას როგორ ცდილობენ.

 *პრეზიდენტი გადის.*

ჯულიანი. რისი პრეზიდენტია?

მაგი. ის პრეზიდენტად დაიბადა. ბაგა-ბაღში უკვე რუხი ფერის ქურთუკსა და ჰალსტუხში იყო გამოწყობილი, სათვალეს ატარებდა, ახლადამოსული თმა შუაზე საგულდაგულოდ ჰქონდა გაყოფილი და საწოვარით ,,შეიარაღებული“, ხმამაღლა აცხადებდა: მე პრეზიდენტი ვარ, მე პრეზიდენტი ვარ. როგორც ხედავთ, ამან გაამართლა!

 *ექიმი X ასისტენტებთან ერთად ბრუნდება.*

 *მარი მკლავზე სჭიდებს ხელს და მუდარით ეუბნება.*

მარი. ექიმო X, ჩემზე რამე სიახლე მითხარით რა.

ექიმი X. როცა მეცოდინება, გეტყვით, ქალბატონო მარტინ. ამჟამად, თქვენი მდგომარეობა ისევ... სტაბილურია (*თან ჰოლის გავლით სხვა განყოფილებისკენ მიდის).* უკაცრავად.

მარი. სტაბილური... (*იმედდაკარგული მოწყვეტით ჯდება სავარძელში*). ეს იმას ნიშნავს, რომ ვერ ვმოძრაობ და პირში მილგაჩრილი ძლივსძლივობით ვხროტინებ. ანუ კატასტროფულ მდგომარეობაში ვარ.

 *მაგი თანაგრძნობის ნიშნად მხარზე ადებს ხელს.*

მაგი. კარგი, დამშვიდდით. იმედი არ დაკარგოთ. აბა მე რაღა ვთქვა, უკვე 6 თვეა ასე ვარ.

მარი (*გულწრფელად*). ასეთ მდგომარეობაში 6 თვეს მე ნამდვილად ვერ გავძლებ. მაგას მირჩევნია, აპარატიდან გამომრთონ. (*დაუფიქრებელი ნათქვამისთვის მაგს თითქოს ბოდიშს უხდის*). ჩემს შემთხვევაში ასე დიდხანს ლოდინს აზრი არ ექნება, რადგან ჭკუა დიდად არ მიჭრის. ჩემი ტვინი მაშინ მუშაობს, როცა ხელებით საქმეში ვარ გართული. როცა არაფერს ვაკეთებ, მეშინია.

 *ჯულიანი მარის უახლოვდება და ფრთხილად ჯდება მის გვერდით.*

ჯულიანი. რატომ?

მარი. რა ვიცი, აბა. ასეთ დროს დამნაშავედ ვგრძნობ თავს და ჩემს თავს ვეუბნები: ,,მაქვს იმის უფლება, რომ ასე გულხელდაკრეფილი ვიჯდე და არაფერს ვაკეთებდე?!“

ჯულიანი. თქვენ საკუთარი თავი არ გიყვართ.

მარი. თქვენ იცნობთ ვინმეს, ვისაც თავისი თავი უყვარს?

 *ჯულიანი და მაგი პასუხის გაცემამდე დაფიქრდებიან - საკუთარ თავს გულწრფელად უსვამენ იმავე კითხვას.*

ჯულიანი. არა.

მაგი. არა.

ჯულიანი *(პაუზა).* დარწმუნებული ვარ, რომ მოსიყვარულე დედა იქნებოდით.

მარი. თავისთავად. ეს ხომ ბუნებრივად ხდება ასე, ინსტიქტურად. მე უფრო მეტი სიყვარულის გაცემაც შემეძლო, ამის მსურველი რომ ყოფილიყო. *(პაუზა).* ეს ალბათ ჩემი ბრალიც არის - ბავშვებთან ძალიან ადვილად გამომდის ურთიერთობა, აი, ზრდასრულებზე კი იმავეს ვერ ვიტყოდი. ეს პატარა, კომბოსტოში ნაპოვნი, სასაცილოდ მოტიკტიკე არსებები მრგვალი, გაფართოებული თვალებით რომ შემომცქერიან, ისეთი საყვარლები არიან, ლამის გადავყლაპო. ვიცი, მათთან როგორ უნდა მოვიქცე, რა უნდა ვუთხრა, რითი ვასიამოვნო. ვეფერები, ვუალერსებ, ვკოცნი... დიდებთან კი თითქოს ვქვავდები. მათთან უკვე აღარ ვიცი, რაზე უნდა ვილაპარაკო. ასე მგონია, როგორც კი ხმას ამოვიღებ, მაშინვე მიმიხვდებიან...

ჯულიანი. რას მიგიხვდებიან?

მარი. რომ საინტერესო არ ვარ.

 *მარი ცხვირსახოცით იწმენდს ცრემლებს. ჯულიანი და მაგი თანაგრძნობით შეჰყურებენ.*

ჯულიანი (*ნაზად*). ვინ გითხრათ, რომ საინტერესო არ ხართ?

მარი. რა ვიცი, არავინ. მაგრამ არც საწინააღმდეგო უთქვამს ვინმეს. ყველაზე მეტად ზუსტად ეგ მაკლია - მინდა, რომ ვიღაცამ ერთი თბილი სიტყვა გამოიმეტოს ჩემთვის. თან მეც არ ვარ ისეთი, ვინმეს კომპლიმენტების სათქმელად ვუბიძგო.

 *პრეზიდენტი ბრუნდება. თან თავისი სატელეფონო წიგნაკი უჭირავს ხელში.*

პრეზიდენტი. არა, არა და არა... დუყოვნებლივ უნდა შევაჩერო ეს პროცესი. მათ ყველაფირს გაყიდვას აპირებენ, ყველაფრის.

ჯულიანი. მერე?

პრეზიდენტი. მერე ის, რომ ახლა საერთოდ არ არის გაყიდვისთვის ხელსაყრელი მომენტი. აქციების ფასი ბაზარზე დაცემულია. საფონდო ბირჟა კრიზისულ სიტუაციაშია. ახლა რომ გაყიდონ რამე, მაზარალებენ. სასწრაფოდ უნდა დამაკავშირონ ჩემს ბანკთან. (*სარეგისტრაციო მაგიდაზე ღილაკს რეკავს*). ექიმ
X-თან შეხვედრას მოვითხოვ. გესმით? მოვითხოვ!

ჯულიანი (*მარის*). აი, ასეთი დიადი აზრების ქონა გინდოდათ?

 *მარი ხითხითებს.*

პრეზიდენტი (*თან ზარის რეკვას განაგრძობს*)*.* იმის გამო, რომ იმ პატარა, მესაკუთრე, სნობი კრეტინების ვენებში ჩემი სისხლი ჩქეფს, უფლებას ვერ მივცემ, ჩემი ქონება გაანიავონ. ისე იქცევიან, უკვე ეჭვი მეპარება, საერთოდ ჩემი შვილები თუ არიან?!

მაგი. ძალიან გამოშტერებულები არიან?

პრეზიდენტი. კი.

მაგი. მაშინ, ნამდვილად თქვენი შვილები ყოფილან!

პრეზიდენტი (*აღშფოთებული*). უკაცრავად?

 *სიბრაზისგან სუნთვაშეკრული პრეზიდენტი საპასუხოდ ვერაფრის თქმას ვერ ახერხებს და ისევ ზარის ღილაკს არტყამს ხელს.*

 *ექიმი X თავის ორ ასისტენტთან ერთად შემოდის. იგი ისე მიდის ჰოლის მეორე მხარეს, რომ იქ მყოფებს ყურადღებას არ აქცევს.*

პრეზიდენტი. აჰ, ექიმო X!(*ექიმი მის წინ ჩაივლის*). ექიმო X, ამ წუთას გამოგიძახეთ!

ექიმი X (*ისე პასუხობს, რომ არც ბრუნდება მისკენ).* მე არ მიძახებენ, ბატონო.

პრეზიდენტი. მაგრამ მე მოვითხოვ...

ექიმი X (*ცივად*). თქვენ არაფრის მოთხოვნა არ შეგიძლიათ. მაშინ გაგესაუბრებით, როცა თქვენი რიგი მოვა.

 *შეცბუნებული პრეზიდენტი ჩუმდება. ექიმი X გადის.*

 *დანარჩენები კმაყოფილები არიან, რომ პრეზიდენტს თავისი ადგილი მიუჩინეს.*

 *მაგი გადაწყვეტს, პრეზიდენტის მასხრად აგდებით ცოტა გამხიარულდეს და დაბალი ხმით მიმართავს ჯულიანს თანამონაწილეობისთვის.*

მაგი. არ გინდათ, პრეზიდენტი ააჭიკჭიკოთ? ეგ იმ კატეგორიას მიეკუთვნება, უტყუარი არუმენტებით რომ შეუძლიათ ყველაფრის ახსნა, ანუ სხვაგვარად რომ ვთქვათ, სრული კრეტინია.

ჯულიანი. ბატონო პრეზიდენტო, ჩვენთან მობრძანდით (*პრეზიდენტს არ უნდა, რომ გარიყულად იგრძნოს თავი და მათ უერთდება).* იქნებ, თქვენ მაინც შეძლოთ ჩვენი დახმარება... იმაზე ვმსჯელობდით, რა შეიძლება ხდებოდეს სიკვდილის შემდეგ.

 *ცხადი ხდება, რომ ჯულიანი და მაგი თავის შესაქცევად ბოროტად ეხუმრებიან პრეზიდენტს.*

პრეზიდენტი. თქვენ რა, რელიგიური მოძღვრების კურსი არ გაგივლიათ? არანაირი ცოდნა არ გაქვთ ამ მიმართულებით?

 ჯულიანი. არანაირი.

პრეზიდენტი. გარდაცვალების შემდეგ ცაში ახვალთ და იქ თქვენი ჩადენილი საქმეების მიხედვით განგსჯიან. ამას ბავშვიც კი გეტყვით. ეს უკვე ჩემმა შვილიშვილებმაც იციან.

ჯულიანი. და მაგ მომენტის არ გეშინიათ?

პრეზიდენტი. არა, მაგისთვის მომზადებული ვარ.

ჯულიანი. ანუ თქვენი სინდისი სუფთაა?

პრეზიდენტი. ცხადია.

მაგი. კი მაგრამ, ბატონო დელბეკ, არც თქვენი ფულადი მაქინაციები გაფიქრებთ? ვინ იცის, ამის გამო როგორ მსჯავრს დაგდებენ.

პრეზიდენტი. ამისთვის, ჩემო ბატონო, მტკიცებულებებია საჭირო.

მაგი. რაღაც არ მგონია, რომ შვეიცარიისა და ლუქსემბურგის საიდუმლო საბანკო ანგარიშები ზემოთ ძალიან მოსწონდეთ. ან 40 წლიანი უკანონო კომერიცული საქმიანობა, ან ყალბი ფაქტურები...

პრეზიდენტი. ეს მხოლოდ პატარ-პატარა გადაცდომებია.

ჯულიანი (*ირონიულად).* თქვენი თავისთვის თქვენვე შეგინდვიათ.

მაგი (*იმავეს იმეორებს*). თავის თავს შეუნდობს.

პრეზიდენტი (*თან მაღლა იყურება*). ის შემინდობს.

მაგი. პირდაპირ, წარმოუდგენელი ამბავია. დიდი ხნის განმავლობაში მჯეროდა, რომ ცოდვების აღიარების შემდეგ ადამიანები მორალურად უფრო მაღალ საფეხურზე ადიოდნენ. მაგრამ ახლა ვხვდები, რომ ზოგიერთისთვის აღსარების თქმა ღებინების პროცესს ჰგავს - იმისთვის თავისუფლდება იმისგან, რაც აწუხებს, რომ შემდეგ ისევ იგივე გაიმეოროს და ასე - დაუსრულებლად.

 *ზარის ძლიერი ხმა ისმის, რომელიც გაბმულად რეკავს. ჯულიანის გარდა ყველას მოძრაობაში შიში და შეშფოთება იკითხება.*

ჯულიანი. რა ხდება?

 *ექიმი X სწრაფად შემოდის, აჩქარებით მიდის ეკრანთან, რომელზეც წითელი შუქი ციმციმებს.*

მაგი. ერთ-ერთი ჩვენგანი გაემგზავრება.

ჯულიანი. კი, მაგრამ საით? ზემოთ თუ ქვემოთ?

მაგი. მაგის გაგება მხოლოდ ბოლო მომენტში შეგვიძლია - ლიფტში.

 *ექიმი X მათკენ ბრუნდება.*

ექიმი X. შეგიძლიათ მარტო დამტოვოთ?

 *ყველა შვებით ამოისუნთქებს.ზარი კვლავ გაუჩერებლად რეკავს. ხმა თანდათან უფრო ძლიერდება და შიშისმომგვრელი ხდება. მისი მოსმენა უკვე აუტანელია.*

 *მარი I დერეფანში აპირებს გასვლას, თუმცა ბოლო მომენტში ექიმი X უკან აბრუნებს.*

ექიმი X. ქალბატონო მარტინ, იქნებ ჩემთან ერთად დარჩენილიყავით?

 *დანარჩენები გაკვირვებულები უყურებენ ერთმანეთს.*

 *თეთრებში ჩაცმული ასისტენტები შემოდიან. თავიანთ მუნჯურ ენაზე მობინადრეებს ანიშნებენ, რომ სასწრაფოდ გავიდნენ.*

 *ექიმი X მარის უახლოვდება, რომელიც მსუბუქი ცახცახის მიუხედავად მაინც იღიმის.*

მარი. ჩემი ჯერია?

ექიმი X. დიახ.

მარი. იმედი მაქვს, კარგი ამბავია ჩემს თავს.

ექიმი X. მაგის თქმის უფლება არ მაქვს.

მარი (*კანკალით*). ჩემს ჯანმრთელობაზე არანაირი სიახლე არ არის, ხომ? კარგი სიახლე.

ექიმი X. ლიფტთან მიგაცილებთ.

 *ექიმი X ხელს აშველებს, რომ კაბინაში შესვლაში მიეხმაროს.*

მარი. დიახ, დიახ, დახმარება ნამდილად მჭირდება. მე ხომ სუსტი გული მაქვს (*პაუზა*)*.* სასაცილოა, პირდაპირ. მგონი ეგ ერთადერთი ორგანო იყო, რომელსაც მუშაობისას არ ვიყენებდი და მაინც ყველაზე დაღლილი ეგ არის.

ექიმი X. ნურაფრის გეშინიათ, გამაგრდით.

მარი. მაგრამ დაღლილობა არ არის სწორი შეფასება. ჩემს შემთხვევაში გამოფიტული უფრო ითქმის.

ექიმი X. მშვიდობით, ქალბატონო მარტინ.

მარი. მშვიდობით ექიმო. წარმატებულ საქმიანობას გისურვებთ!

 *ლიფტის კარები იკეტება.*

 *დანარჩენები თავს შემოყოფენ ოთახში, რომ გაიგონ, რა ბედი ეწევა მარის.*

 *რამდენიმე წამის შემდეგ ზედა ისარი ინთება. ლიფტის ზემოთ წასვლის ხმა ისმის...*

 *ზარის ხმა წყდება.*

 *ცოტა ხანს აღელვებით გამოწვეული სიჩუმეა.*

 *მაგი, პრეზიდენტი და ჯულიანი კვლავ ლიფტის კარებს მიშტერებულები, ერთმანეთის მიყოლებით შედიან ჰოლში.*

 *ჯულიანი იმდენად დაზაფრულია, ხმის ამოღებას ვერ ახერხებს.*

მაგი. საწყალი ქალი.

პრეზიდენტი *(აღელვებული ეკითხება მაგს*). თქვენ ხომ დიდი ხანია აქ ხართ და გეცოდინებათ: როცა დღე ამგვარად იწყება, ანუ პირველი წამსვლელი ზემოთ მიდის, ეს იმის მანიშნებელი ხომ არ არის, რომ დანარჩენებსაც იგივე ბედი ელით?

მაგი. არა.

პრეზიდენტი. მით უკეთესი.

მაგი. ამ ყველაფერმა თქვენში მხოლოდ ეს აზრი გამოიწვია?

პრეზიდენტი (*დაფიქრებით)*. შესაძლებელია, ასეთი პრინციპიც იყოს - რადგან პირველი მობინადრე ზემოთ მიდის, ეს იმას ნიშნავს, რომ მომდევნო ქვემოთ დაეშვება.

მაგი. თქვენი შემხედვარე დეიდაჩემი ზოე მახსენდება, რომელსაც ყოველ დილით გაზეთში ნეკროლოგების წაკითხვა ერთგვარად ცხოვრების ხალისს ჰმატებდა. ყოველთვის, როცა თავისი ასაკის ადამიანზე ამოიკითხავდა ცნობას გარდაცვალების შესახებ, მხიარულად წამოიძახებდა: ,,ოჰო! კიდევ ერთი მიემატა!“ თითქოს ამით იმ დღის გეგმა შესრულებული იყო და აღარ შეიძლებოდა, დეიდაჩემს რამე მოსვლოდა.

პრეზიდენტი *(მხიარულად*). საინტერესო რაღაც მითხარით. ამ შემთხვევაში მეც ზუსტად ასეთი შეგრძნება მაქვს.

მაგი. თქვენ მხოლოდ საკუთარ თავზე ფიქრობთ!

პრეზიდენტი *(მხრების აჩეჩვით).* ბუნებრივია. აბა, სხვა ვისზე უნდა ვიფიქრო?

მაგი *(ჯულიანს პრეზიდენტზე უთითებს*). აი, ჩემო მეგობარო, ვიპოვე თავის თავზე შეყვარებული ადამიანი.

 *შიშისგან დათრგუნული და აცახცახებული ჯულიანი გასასვლელის ძებნას იწყებს.*

ჯულიანი. აქ ვეღარ გავჩერდები.

 *ეკრანი ისევ ნათდება. ექიმი X ჯერ ეკრანს უყურებს, შემდეგ კი თავისი ასისტენტებისკენ ბრუნდება.*

ექიმი X. ვიღაც მოდის.

მაგი. ოჰ, ახალი მობინადრე! რა სასიამოვნო სიახლეა!

ექიმი X (*ასისტენტებს მიმართავს*)*.* აქ დარჩით. მე მის დოსიეს მოვძებნი.

 *ექიმი გადის.*

 *მოვლენების ამგვარად განვითარებით გაოცებული ჯულიანი ერთ ადგილზე ჩერდება და თვალმოუცილებლად უყურებს ლიფტს.*

 *მაგი და პრეზიდენტი სავარძლებში ისე თავსდებიან, თითქოს სპექტაკლის საყურებლად ემზადებიანო.*

 *ყველა ელოდება ახალი მობინადრის გამოჩენას.*

 *ისეთივე საშინელი ხმაური ისმის, როგორც - ჯულიანის გამოჩენის წინ - თითქოს ციკლონმა გადაიარაო. ეს ხმა თანდათან კიდევ უფრო ძლიერდება. რაღაც მომენტში პიკს აღწევს, მისი მოსმენა უკვე აუტანელი ხდება და მერე უცებ წყდება. ზარის წკრიალის ხმა ისმის. ლიფტის კარები იღება.*

 *ლიფტის კაბინაში მომხიბლავი, ქერა გოგონა დგას. მას არანაირი გაკვირვება არ ეტყობა. პირიქით, იღიმის.*

 *ჯულიანი მოხიბლული შესცქერის მას.*

 *გოგონა მსუბუქი მოძრაობით გამოდის ლიფტიდან. მობინდრეებსა და პერსონალს უღიმის.*

ლორა. გამარჯობა.

 *მაგი მისაგებებლად დგება.*

მაგი. გამარჯობა. არ შეშინდეთ.

ლორა (*სიცილით*). თქვენ რატომ ცდილობთ ჩემს შეშინებას?

მაგი. გაიცანით, ეს ჯულიანია...

 *ლორა ინტერესით შეხედავს ჯულიანს. ჯულიანი ისე სწრაფად არიდებს თვალს, თითქოს მოჯადოებისა ეშინიაო.*

მაგი. ბატონი პრეზიდენტი... უჰ... (ისეთი გამომეტყველება აქვს, *თითქოს პრეზიდენტის გვარის გახსენებას ცდილობს და არ გამოსდის).* პრეზიდენტი...

პრეზიდენტი. დელბეკი!

მაგი (*ვითომ ვერ გაიგო).* პრეზიდენტი...

პრეზიდენტი (*ყვირილით).*  დელბეკი!

მაგი. მე კი მაგი რაჯაპური გახლავართ.

ლორა. მოხარული ვარ აქ ყოფნით.

 *სამივეს გაკვირვება ეხატება სახეზე.*

პრეზიდენტი. სად გგონიათ თავი, საბრალო გოგონა?

ლორა (*გაეცინება).* ის ფაქტი, რომ ყოველგვარი სამედიცინო დამხმარე საშუალებების გარეშე შემიძლია გადაადგილება და თან აღარც ტკივილის შეგრძნება მაქვს, საკმარისია იმისთვის, რომ აქ ყოფნა მიხაროდეს. თანაც, როცა უამრავი მილის, ზონდისა და კათეტერისგან თავისუფლდები...(*რამდენიმე ნაბიჯით* სა*ცეკვაო მოძრაობის მონახაზს აკეთებს.*). სიამოვნებით ვიცეკვებდი.

მაგი (*დანარჩენ ორს*). საწყალი ბავშვი. ალბათ ჰგონია, რომ მოკვდა.

 *ექიმი X შემოდის და ლორას დანახვაზე იღიმის.*

ექიმი X. გამარჯობა, ლორა.

ლორა. გამარჯობა, ექიმო X.

 *დანარჩენები სახტად რჩებიან. ჯულიანი ლორასკენ დგამს ნაბიჯს.*

ჯულიანი. ეს როგორ, თქვენ ერთმანეთს იცნობთ?

ექიმი X. ლორა აქ ერთხელ უკვე იმყოფებოდა.

ლორა. უფრო ზუსტად რომ ვთქვათ, თითქმის ორჯერ ვიყავი. პირველ ჯერზე, როცა გონება დავკარგე, სხეული დავტოვე და სპირალისებურ დერეფანს მივუყვებოდი. ისეთ სიმსუბუქეს ვგრძნობდი და ამასთან თითქოს რაღაც ძალა სულ უფრო ზემოთ და ზემოთ მისრუტავდა, სინათლისკენ, რომელსაც ბუნდოვნად ვხედავდი. თუმცა როგორც კი ამ სინათლეს მივუახლოვდი, ისევ ქვემოთ დავეშვი.

ექიმი X. დიახ, ეს მხოლოდ და მხოლოდ რთული ფორმით გამოხატული გულყრა იყო.

ლორა. მეორედ სამი დღე გავატარე აქ. ამჯერად...

ექიმი X. ვნახავთ.

 *ჯულიანი ცნობისმოყვარეობას ვერ იკავებს.*

ჯულიანი. მძიმედ ხართ ავად?

ლორა. (*ყოველგვარი პათოსური ტონის გარეშე*). ჯანმრთელობა ნამდვილად არ არის ჩემი ძლიერი მხარე.

 *ისინი ერთმანეთს შეხედავენ. ჯულიანი ისევ გვერდით გაიხედავს.*

ექიმი X. ლორა, იქნებ თქვენს ოთახში წავსულიყავით?

ლორა. ოჰ, არა!

ექიმი X. კონფიდენციალური რაღაც მაქვს თქვენთვის სათქმელი.

ლორა. ჩემი ჯანმრთელობა ზედმეტად არაკოფიდენციალურია. ბავშვობიდან მოყოლებული, უკვე მივეჩვიე, რომ ჩემი საწოლის ან ეტლის გარშემო ექიმები მსჯელობენ, კონსილიუმს იწვევენ, დასკვნები გამოაქვთ. ამ საქმით იმდენი ადამიანია დაკავებული, რომ ალბათ ამიტომაც მე ყველაზე ნაკლებ ყურადღებას ვაქცევ ჩემს მდგომარეობას და არც ამ თემაზე საუბარი მიყვარს.

ექიმი X (*დაჟინებით*). ლორა, გთხოვთ, თქვენს ოთახში გამომყევით.

ლორა (*მკაცრად, თუმცა არა - უხეში ტონით*). არა. მაინც, რა უნდა მამცნოთ? რომ ჩემი გული თითქმის აღარ ფეთქავს? რომ შესაძლოა, საერთოდ გაჩერდეს, თუ სასწრაფოდ სხვა გული არ გადამინერგეს? ეს ყველაფერი ისედაც ვიცი. თუ ის, რომ ბედნიერ შემთხვევითობაზე ვარ დამოკიდებული - სწრაფად და უეცრად მოკვდეს ვიღაც, ჯანსაღი გულით, რომ მერე მე წავართვა? ესეც ვიცი.

ექიმი X *(ღიმილით*). არ შეცვლილხართ.

ლორა. რატომ გგონიათ, რომ, როცა ჩემს ჯანმრთელობაზე მელაპარაკებიან, აუცილებლად ტრაგიკული სახე უნდა მქონდეს? ეგ მდგომარეობა უფრო მალე მომიღებდა ბოლოს. მოხდეს, რაც მოსახდენია.

ექიმი X. დროებით, ჩემო პატარა ლორა.

პრეზიდენტი (*თან დგება*). ექიმო, შეიძლება რომ მე...

ექიმი X. არა.

 *ექიმი გადის და ასისტენტებიც უკან მიჰყვებიან.*

მაგი. თანასწორობა, ძვირფასო პრეზიდენტო, თანასწორობა.

პრეზიდენტი. არასდროს მიგრძვნია თავი ასე დამცირებულად.

ლორა (*თან ჯულიანისკენ ტრიალდება*). ცხოვრებაში ყველაზე მეტად რისი კეთება გიყვართ?

ჯულიანი ( მოულედნელობისგან *გაკვირვებული*). უჰ... არ ვიცი... და თქვენ?

ლორა. ასეთ პასუხს არ ველოდი; იმედი გამიცრუეთ.

ჯულიანი (*მოგუდული ხმით).* ზოგადად, ასეთი ვარ. ყველას იმედს ვუცრუებ.

 *ჯულიანს განმარტოება უნდა და კუთხისკენ მიდის.*

 *ლორა მსუბუქი მოძრაობით ბრუნდება დანარჩენებისკენ.*

ლორა. ჩემს მოსვლამდე რას აკეთებდით?

მაგი. როგორც ყოველთვის... ერთმანეთს არასასიამოვნო რაღაცებს ვეუბნებოდით. ცოტა წავკბინეთ კიდეც ერთმანეთს, კბილების დაკრეჭვის მიზეზი რომ გვქონოდა.

ლორა. განვაგრძოთ?

მაგი. იცით, ჯერ ისე კარგად არ გიცნობთ, რომ თქვენს ნაკლზე მიგითითოთ.

ლორა. იდეა მაქვს.

მაგი. თქვით.

ლორა. შოკირებული დარჩებით.

მაგი. გისმენთ.

ლორა. ახლავე. მოკლედ, მინდა, რომ ერთ-ერთი თქვენგანი გამეარშიყოს.

პრეზიდენტი. სასაცილოა!

ლორა. არ გინდათ? ცოტას გავერთობით... იცით, ჩემი ჯანმრთელობის მდგომარეობის გამო ბიჭები ყოველთვის ერიდებოდნენ ჩემთან ურთიერთობის დაწყებას. ჰოდა, აქ... სადაც ისედაც თითქმის არაფერია რეალური... და არც მუდმივი... მგონი ამ როლის შესრულება თქვენთვის პრობლემა არ უნდა იყოს.

ჯულიანი. რომელი როლის?

ლორა. მოკლედ, ვითომ მე ჩვეულებრივი, ნორმალური გოგო ვარ - აბა შემომხედეთ, სიარულიც შემიძლია, ტრიალიც და ცეკვაც. თქვენ (*მაგს*), თქვენ (*პრეზიდენტს*) ან თქვენ (*ჯულიანს*) კი, ჩემთან ფლირტი გაითამაშეთ. დამთანხმდით რა, გთხოვთ!

პრეზიდენტი. არა.

ლორა. უბრალოდ გავერთოთ.

მაგი. პატარა ფლირტი შეიძლება.

ლორა. რატომ პატარა?

მაგი. კარგი, ნამდვილ ცეცხლს დავანთებ.

  *გახარებული ლორა ჯდება.*

 *მაგი ჯულიანს უახლოვდება და დაბალი ხმით სწრაფად ეუბნება.*

მაგი. მიდით, ეს თქვენ გააკეთეთ. დარწმუნებული ვარ, რომ ჩემს ცეცხლოვან გამოსვლას თქვენი ერთი თბილი სიტყვა ურჩევნია.

ჯულიანი. ჩემი იმედი არ გქონდეთ.

მაგი. მე კი არა, მას აქვს თქვენი იმედი.

ჯულიანი. არ მინდა.

მაგი. რატომ? არ იცით, ეს როგორ უნდა გააკეთოთ?

ჯულიანი. ყველა მნიშვნელოვანი კომპლიმენტი ზეპირად ვიცი. თითო ათასჯერ მაინც მაქვს ნათქვამი. უკვე წინასწარ ცუდად ვხდები მაგ სიტყვების გამეორებაზე.

მაგი. ცუდად იმიტომ ხდებით, რომ ამით მას უნდა ასიამოვნოთ.

ჯულიანი. მაგას რა მნიშვნელობა აქვს?

მაგი. ის, რომ როცა ვიღაცასთან თქვენი სიამოვნებისთვის აბამთ ფლირტს, ამ დროს იცით, რა უნდა თქვათ. მაგრამ როცა სხვისთვის სიამოვნების მინიჭებას ეხება საქმე, უკვე ვეღარაფერს ახერხებთ.

 *ჯულიანი მაგს რეპლიკის გარეშე ტოვებს.*

 *მაგი ლორასთან მიდის და მის გვერდით ჯდება.*

მაგი. მითხარით, ჩემო პატარა, როგორ გირჩევნიათ, რითი დავიწყო - მთვარით, ვარსკვლავებით, ყვავილებით, თუ პირდაპირ თქვენთან გადმოვინაცვლო?

ლორა. პირდაპირ მე მომმართეთ.

მაგი. კი, ბატონო.

 *მაგი ყელს ჩაიწმენდს და შესაფერის სიტყვებს ეძებს, მაგრამ უშედეგოდ. დამორცხვებული იმავეს იმეორებს. ეტყობა, რომ ლირიკული ტექსტით სურს გამოსვლა, მაგრამ არ გამოსდის. თან პერიოდულად ფეხებს ხან გადააჯვარედინებს, ხან ისევ სწორად დგამს.*

 *პრეზიდენტი დამცინავად უყურებს მის წვალებას. ჯულიანი მხრებს იჩეჩავს.*

 *მაგი მესამედ ცდის, მაგრამ შთაგონება არც ამჯერად ეწვევა.*

ლორა (მაგის გამოსვლას *აჯამებს)*. მშვენივრად გამოხატეთ ჟესტების ენით!

მაგი (*გაოცებული*). რა გამოვხატე?

ლორა. სიმორცხვე, მოკრძალება.

 *მაგს შთამბეჭდავი გამარჯვებით მიღებული სიამოვნება ეხატება სახეზე და ასეთივე მზერით გადახედავს პრეზიდენტსა და ჯულიანს.*

 *შექებით შეგულიანებული მაგი კიდევ ერთხელ ცდილობს კომპლიმენტის მსგავსი რაღაც წარმოთქვას, მაგრამ პირდაღებული, თითქოს დამუნჯდაო, ვერაფერს ამბობს. ლორა გულთბილად ულოცავს.*

ლორა. კარგია.

მაგი (*დამორცხვებული)*. კარგად ვერ გავითამაშე.

ლორა *(შემფასებლის ტონით).* არა, არა, კარგი იყო.

მაგი (*იმავეს იმეორებს დაბალ ხმაზე)*. კარგად ვერ გავითამაშე.

ლორა. არა, ნამდვილად შთამბეჭდავი იყო. თან, ხომ იცით, პირველად ვიყავი ამ სიტუაციაში.

 *მაგი ისევ გამარჯვებით გამოწვეული სიამაყით გადახედავს დანარჩენ ორს. ისინი მხრებს იჩეჩავენ.*

ლორა. კიდევ მინდა!

 *მაგს სახეზე ეტყობა, რომ ძალიან წვალობს და ბოლოს ყველაზე შაბლონური კომპლიმენტის თქმას ახერხებს.*

მაგი. რა ლამაზი ხართ, გოგონი!

ლორა. გმადლობთ. თქვენც ძალიან ლამაზი ხართ.

 *პრეზიდენტი და ჯულიანი კმაყოფილი სახეებით ხარხარებენ.*

 *გაცეცხლებული მაგი მათკენ ბრუნდება.*

მაგი. რას შემოგვყურებთ, თქვენ რა, სხვა საქმე არ გაქვთ?

  *ლორა მაგს მხარზე ნაზად ადებს ხელს დასამშვიდებლად.*

ლორა. ამჯერადაც მშვენივრად გადმოეცით.

მაგი. ამჯერად რაღა?

ლორა. სისულელე. როცა შეყვარებულები ვართ, ყოველთვის სულელებივით ვიქცევით.

 *მაგი კვლავ ამაყად გადახედავს ორივეს.*

 *ექიმი X შემოდის.*

ექიმი X. ლორა, ბატონებო, იქნებ მარტოები დაგვტოვოთ მე და...

ლორა. არავითარ შემთხვევაში. ეს-ესაა ბატონმა მაგმა ცოლობა შემომთავაზა. ასე არ არის?

ექიმი X. ლორა, სერიოზულად ვამბობ.

ლორა. მეც. (*უცებ მოიწყენს*). ყოველ შემთხვევაში, ვისურვებდი, ასე ყოფილიყო.

ექიმი X. ჯულიანს უნდა დაველაპარაკო.

 *ჯულიანი შიშით ცახცახებს. დანარჩენები თანაგრძნობის გამომხატველი სახეებით გადიან.*

 *ლორა მორჩილად მიდის I განყოფილებისკენ. ჯულიანის წინ რომ ჩაივლის, გამოლაპარაკებისგან თავს ვერ იკავებს.*

ლორა. კარგი ქენით, ამ თამაშში რომ არ ამყევით. დედამიწაზე რომ შევხვედროდით, უეჭველად სიგიჟემდე შემიყვარდებოდით.

 *ლორა ჯულიანს პასუხის გაცემის საშუალებას არ აძლევს, ისე სწრაფად მიდის და ცდილობს, მაგს დაეწიოს.*

ექიმი X. ჯულიან, ეს-ესაა საოპერაციო ბლოკში შეგიყვანეს. ექიმებმა მუცლის ღრუში შინაგანი სისხლდენა აღმოაჩინეს.

ჯულიანი. გადარჩენის შანსი თუ მაქვს?

ექიმი X. ისინი ყველაფერს აკეთებენ, რაც შეუძლიათ (*პაუზა).* თქვენი მდგომარეობა ძალიან მძიმეა.

ჯულიანი. ამ ყველაფერს რატომ მეუბნებით?

ექიმი X. საქმის კურსში გაყენებთ.

 *ექიმი გასასვლელისკენ მიდის.*

ჯულიანი. კი მაგრამ, სულ ეს იყო?

ექიმი X. რა, საკმარისი არ არის?

 *ექიმი გადის და მღელვარებისგან გაოგნებულ ჯულიანს მარტო ტოვებს.*

 *ლორა შემოდის და ჯულიანის შეხედვისას ხვდება, რა მდგომარეობაშია. ლორა მას ძალიან უბრალოდ ესაუბრება, ყოველგვარი კეკლუცობის გარეშე.*

ლორა. ნუ გეშინიათ.

ჯულიანი (*ნაძალადევი ღიმილით*): არაფერს ისეთი გავლენა არ აქვს ადამიანებზე, როგორც სხვის ღრმა რწმენას.

ლორა. იძულებული რომ ყოფილიყავით, მოგზაურობისას საბარგულში მოთავსებულიყავით, როგორ შიგთავსს ისურვებდით - ლურსმნებით მოჭედილს თუ ატლასის მაქმანებიანს?

ჯულიანი. ატალსს ვამჯობინებდი.

ლორა. ჰოდა, არ შეშინდეთ. მართალია არ იცით, რა გელით, მაგრამ, ნებისმიერ შემთხვევაში ყოველთვის ატლასზე უნდა იფიქროთ და არა - ლურსმნებზე. მთავარია, გჯეროდეთ.

 ჯულიანი. თქვენი აზრით, ზემოთ რამე ხდება?

ლორა. ვიმედოვნებ, რომ, კი.

ჯულიანი *(გულგატეხილი).* ნეტაროგორ ახერხებენ ადამიანები ოპტიმიზმის შენარჩუნებას?

ლორა. როცა სხვა გამოსავალი არ გაქვს, იძულებული ხარ, ოპტიმისტი იყო. აი, მე, მაგალითად, მუდმივად ვცდილობ, ყველაფრისგან სიამოვნება მივიღო. მართალია, კუნთებში ძალა არ მაქვს, მაგრამ შინაგანი ენერგიით ვარ სავსე. მიყვარს ცხოვრება გიჟური სიყვარულით; ისე, რომ მისგან სანაცვლოდ არაფერს ვითხოვ. სიკვდილიც მიყვარს.

 *ჯულიანი ვერ ბედავს ლორას გამოუტყდეს, რომ მასზე ძალიან დიდ ზეგავლენას ახდენს.*

ჯულიანი. თქვენ ალბათ ადვილად ხიბლავთ მამაკაცებს.

ლორა. არა, მე მათ შიშს ვგვრი. შეუძლებელია იმის წარმოდგენა, რომ ნორმალურ, სერიოზულ ბიჭს შევუყვარდე. ყველამ იცის, რომ დიდი ხნის სიცოცხლე არ მიწერია. ისიც იციან, რომ ვერც ბავშვის გაჩენას შევძლებ. დედამიწაზე მე ქალის პაროდიას ვასრულებ, მოსიარულე ლანდი ვარ. ჩემთან ერთად მათ მომავალი არ ექნებათ. იქ კი ისე ცხოვრობენ, თითქოს უკვდავები იყვნენ - მათი მთავარი საზრუნავი კაპიტალის მუდმივი ზრდაა და არა - ამაღლებული გრძნობებით ტკბობა.

ჯულიანი. არ მჯერა, რომ თაყვანისმცემლები არ გყავთ.

ლორა. ერთხელ ერთმა ახალგაზრდა მამაკაცმა გამიბა ფლირტი. მირეკავდა, შინ მაკითხავდა, ყვავილებს მიგზავნიდა. მეუბნებოდა, რომ მის ცხოვრებაში ყველაზე მნიშვნელოვანი ქალი ვიყავი. მეც კინაღამ დავუჯერე. ერთ დღეს მეგობარმა მისი ისტორია მომიყვა: რამდენიმე წლით ადრე ამ ბიჭს ტყუპისცალი ავადმყოფი და გარდასცვლოდა. ჯერ კიდევ ვერ მოეშუშებინა ეს იარა და მწუხარებით გატანჯული ჩემთან ურთიერთობით ცდილობდა მდგომარეობიდან გამოსვლას. ხვდებით? სინამდვილეში მისი ობიექტი სხვა იყო, რომელსაც თითქოს ჩემი მეშვეობით უკავშირდებოდა. (*პაუზა*). მასთან ყველანაირი ურთიერთობა გავწყვიტე (*პაუზა*). ეს არც თუ ადვილად გადაიტანა.

ჯულიანი. ახლა როგორ არის?

ლორა. მოგვიანებით ჯანმრთელ, ახალგაზრდა ქალზე დაქორწინდა. ახლა ბავშვსაც ელოდებიან და როგორც იტყვიან, ბედნიერების მორევში ცურავს. ჩემდამი სიყვარული უბრალოდ მგლოვიარედან ჩვეულ მდგომარეობაში დაბრუნებისთვის სჭირდებოდა. (*პაუზა*). ვერ ვიტან სიბრალულს! ცუდად ეს უფრო მხდის! (*პაუზა*). ფიქრობთ, რომ ზედმეტად ამაყი ვარ?

 *კვლავ ზარის წკრიალის ხმა ისმის. ეკრანი ციმციმს იწყებს.*

 *ჯულიანი და ლორა მოულოდნელობისგან შეხტებიან.*

 *ექიმი X თავის ორ ასისტენტთან ერთად მოიჩქარის. ეკრანზე არსებული სიტუაციის შეფასების შემდეგ ჯულიანისკენ ტრიალდება.*

ექიმი X. ჯულიან, თქვენი ჯერია.

 *ჯულიანი პანიკაში ვარდება. თითქოს ძარღვებში სისხლი გაეყინა. არაადამიანური შიში ერთ ადგილზე აშეშებს.*

ჯულიანი. ჩემი?

ექიმი X. დიახ. ლიფტისკენ წამოდით.

 *ჯულიანი არ ინძრევა.*

 *ასისტენტები აქეთ-იქით დაუდგებიან და ლიფტისკენ მიჰყავთ. ექიმი X ჯულიანს დასამშვიდებლად მხარზე ხელს ადებს. ზარის გამკივანი ხმა და გაურკვეველი მოლოდინი ჯულიანისთვის გაუსაძლისი ხდება. ცახცახებს.*

ჯულიანი. (*თავისთვის*). მოვკვდები. ზუსტად ვიცი, რომ მოვკვდები.

 *ჯულიანი მოულოდნელად თავს ითავისუფლებს ექიმის ხელისგან და ლორასკენ ისე ტრიალდება, თითქოს გადამრჩენელს ეძებსო.*

ჯულიანი. მეშინია.

ლორა. არ უნდა გეშინოდეთ. აი, მე არასდროს მეშინია.

ჯულიანი. მეშინია. ლორა, მელაპარაკეთ!

ლორა. მაინც რაზე?

ჯულიანი (*ციებცხელებიანივით კანკალებს*). თქვენზე. სწრაფად მომიყევით თქვენზე! იჩქარეთ, მხოლოდ ერთი წუთი დამრჩა. სად ცხოვრობთ?

ლორა (*ისიც სწრაფად პასუხობს*). ზღვისპირას, დიდ, ფართოფანჯრებიან სახლში.

ჯულიანი. პლაჟიც არის?

ლორა. კი, ვრცელი სანაპირო, თეთრ და ლურჯ ფერებში. ეგ ჩემი საყვარელი სასეირნო ადგილია.

ჯულიანი. კიდევ რა გიყვართ?

ლორა. ოცნება მიყვარს. კიდევ - მუსიკის მოსმენა; მუსიკისა და გარშემო გამეფებული სიჩუმის ერთად მოსმენა.

ჯულიანი. კიდევ?

ლორა. კიდევ კითხვა მიყვარს. თითოეულ სიტყვას, ფრაზას დამშეულივით ვშთანთქავ, რომ ყველა იმ ცხოვრებით ვიცხოვრო, როგორიც მე ვერასდროს მექნება.

ჯულიანი. კიდევ?

ლორა. კიდევ, მგონი... მინდა, რომ მიყვარდეს.

ჯულიანი(*მგზნებარედ*). მეც ზუსტად ეგ მინდა. *(ლორას ყურებისას მოულოდნელად გულწრფელი გრძნობით წამოიძახებს)*. რა ლამაზი ხართ!

ლორა (*აღელვებული*). ამას რატომ მეუბნებით?

 *ზარი კვლავ რეკავს, მაგრამ ლიფტის კარი ჯერ კიდევ არ გაღებულა. ჯულიანი უკანასკენელი წამებით სარგებლობს.*

ჯულიანი. თქვენი გაცნობის მომენტიდან ასე ვფიქრობ, თუმცა ჩემს თავს ამის თქმის უფლებას არ ვაძლევდი. (*ცახცახით*): როგორც კი ლიფტის კარი გაიღო და დაგინახეთ, ზღვის მარგალიტს შეგადარეთ. ვიფიქრე: მერე რა, რომ მე არც თუ კარგი შესახედაობის ვარ. სამაგიეროდ, მისი სილამაზე ორივეს გვეყოფა-მეთქი.

ლორა. გაჩუმდით.

ჯულიანი. შემდეგ ექიმმა X-მა ლორა დაგიძახათ, ორი მარტივი მარცვლისგან შემდგარი სიტყვა, როგორც, მაგალითად, გოგო. „ლორა გოგო“. ორი ბგერა, რომლის წარმოსათქმელად ტუჩები კოცნის მსგავს მოძრაობას აკეთებს. ჰოდა, ვიფიქრე: მერე რა, რომ მე ჯულიანი მქვია, სამაგიეროდ მისი სახელი ორივესთვის მუსიკასავით იჟღერებს-მეთქი.

ლორა. გაჩუმდით.

ჯულიანი (*ვერც კი ხვდება, ისე იბრუნებს საკუთარი თავის რწმენას*)*.* როცა გიყურებდით, როგორ ეწინააღმდეგებოდით ექიმ X-ს, ზღვის ქალღმერთს ჰგავდით, რომელიც მომღიმარი სახით ებრძვის ქარიშხლით გამოწვეული აქაფებული ტალღების შხეფებს. ჰოდა, ვიფიქრე: მერე რა, რომ მე მამაცი არ ვარ. მისი გამბედაობა ორივეს გვეყოფა-მეთქი.

ლორა. გაჩუმდით.

ჯულიანი. მაგრამ ამ სიძლიერის მიღმა თქვენი სისუსტეც ვიგრძენი. სისუსტე, რომელსაც სწორედ ძალის გამოვლენით ნიღბავთ და რომელმაც შეიძლება თქვენვე გშთანთქათ. ჰოდა, ჩემს თავს ვუთხარი, იქნებ ხელის შემშველებელი სჭირდება-მეთქი. სხვა ცხოვრებაში და სხვა მდგომარეობაში ჩემი ორივე ხელი თქვენს განკარგულებაში იქნებოდა.

 აი, ეს არის ის, რაც თავის დროზე არ გითხარით... და კიდევ არის რაღაც, ახლაც რომ არ გიმხილეთ: ის, რომ ზღვისპირას, დიდ, უზარმაზარ სახლში ვისურვებდი თქვენთან ერთად ყოფნას, სადაც მუსიკას და სიჩუმეს ერთად მოვუსმენდით და უფრო ნაკლებს წაიკითხავდით, რომ ნამდვილი განცდებისთვის მეტი დრო დაგრჩენოდათ.

ლორა. გაჩუმდით.

ჯულიანი. რადგან ახლა, აქ, თქვენ პირისპირ მდგარი, ციებცხელებიანივით ცვახცახებ და ეს შეგრძნება ენთუზიაზმითა და სიცოცხლის ხალისით მავსებს, მიწაზე დაბრუნების სურვილს აღმიძრავს... კიდევ, მინდა რომ მოგიახლოვდეთ და მხრებში მოგიმწყვდიოთ; მინდა, რომ ეს ზარის ხმა საათობით გაგრძელდეს; მინდა, რომ სიკვდილს ხელიდან დავუსხლტე; მინდა... (*პაუზა*)... რა უცნაურია, თითქმის საერთოდ აღარ მეშინია.

 *ზარის წკრიალის ხმა წყდება. გაუსაძლისი სიჩუმეა.*

 *ჯულიანი და ლორა დაბნეულები ჩანან. ვერ ხვდებიან, რა მოხდა.*

 *ექიმი X ჯულიანს უახლოვდება.*

ექიმი X. ცრუ განგაში იყო. თქვენი გამგზავრების დრო ჯერ არ მოსულა. ხანდახან ასეთი რაღაცებიც ხდება. იშვიათად, მაგრამ ხდება. თქვენი ოპერაციის დროს რაღაც გაუთვალისწინებელ შემთხვევას ექნებოდა ადგილი და ეს ყველაფერი მაგის შედეგია.

 *ჯულიანი და ლორა კიდევ უფრო მეტად დათრგუნულები და გაოგნებულები არიან.*

ექიმი X. მე დაგტოვებთ.

 *ჯულიანი და ლორა ერთ წამს გაქვავებულებივით დგანან.*

 *გასვლის წინ ექიმი X ბრუნდება, ორჭოფობს, მაგრამ ბოლოს თქმას გადაწყვეტს.*

ექიმი X. ამ გაუგებრობის გამო ვწუხვარ.

 *ექიმი ფიქრობს, რომ რაც საჭირო იყო, ყველაფერი თქვა და გადის.*

 *გაოგნებული ჯულიანი და ლორა გაშეშებულებივით შეჰყურებენ ერთმანეთს.*

ჯულიანი *(ექოსავით იმეორებს ექიმის სიტყვებს*). ვწუხვარ...

 *ჯულიანს ნერვული სიცილი უტყდება. ჭკუიდან შემცდარივით ხარხარებს. ლორას მისი მდგომარეობა აშფოთებს. ჯულიანს შეშლილის გამომეტყველება აქვს.*

ლორა. ჯულიან!

ჯულიანი (*ისტერიკულად*). ვწუხვარო! ვწუხვარო! გაუგებრობა მოხდაო!

 გაცოფებული *ჯულიანი, სიბრაზით მოჭარბებული ენერგიისგან დასაცლელად სავარძლებს ადგილს უცვლის - სათითაოდ იღებს და სხვა ადგილზე ახეთქებს. მთელ ოთახს აურ-დაურევს.*

 *შემდეგ კი მოწყვეტით ჯდება იატაკზე. თან ნერვული ქვითინით მხრები უთრთის.*

ჯულიანი. ახლა წუხილი გვიანია. მე ხომ უკვე ვთქვი. ძალიან გვიანია.

ლორა (*ჩუმი ხმით*). მაინც რა თქვი?

ჯულიანი. ის, რომ მიყვარხარ!

ლორა (*პანიკაშია*). არა, შენ ეგ არ გითქვამს.

ჯულიანი. კი, კი! როგორ არა!

ლორა. არა, შენ მხოლოდ კონკრეტულ დეტალებზე ლაპარაკობდი. იმაზე, რომ ზღვის სანაპიროზე, დიდ სახლში გინდოდა ცხოვრება. კიდევ, მუსიკის მოსმენა. სხვა არაფერი...

ჯულიანი. კი, ვთქვი! ეს სიტყვები ადრე ათასჯერ მაინც მითქვამს, უფრო სწორად, ჩემს ტუჩებს გაუმეორებია, როგორც სექსამდე მისასვლელი ერთგვარი მოთელვა, რომელსაც საშინაო დავალებასავით გაზეპირებულს ვამბობდი. მაგრამ ახლა, ცხოვრებაში პირველად, ამ სიტყვების წარმოთქმისას ისეთი შეგრძნება მაქვს, თითქოს შინაგანად ცეცხლი მიკიდია.

ლორა (*აღელვებისგან ცახცახებს და თან ემოციების დამალვას ცდილობს).* შენ არაფერი გითქვამს.

ჯულიანი. ვთქვი-მეთქი. შენ გითხარი.

 *ჯულიანი გრძნობით შეჰყურებს ლორას. შემდეგ დგება, უახლოვდება და ნაზად ჰკოცნის. ლორა თრთის და ჯულიანს კოცნას აწყვეტინებს კითხვის დასასმელად:*

ლორა. შენც სიბრალულის გამო ხომ არ აკეთებ ამას?

ჯულიანი. არავითარ შემთხვევაში.

 *ისევ კოცნიან ერთმანეთს. ლორა გრძნობებს აღარ მალავს.*

ლორა (*თვალზე ცრემლმომდგარი*). რა უსამართლობაა. აქამდე შიშის გრძნობა არასდროს მქონია. ახლა კი ისე მეშინია.

ჯულიანი. რისი?

ლორა. შენი დაკარგვის.

 *უკან დაბრუნებული მაგი ჯულიანს და ლორას ჩახუტებულებს აღმოაჩენს.*

მაგი. ოჰ, ვწუხვარ...

ჯულიანი (*მხიარულად*). იმ მომენტიდან, რაც ყველაფერი უკეთესობისკენ შეიცვალა, რატომღაც ყველა წუხილს გამოთქვამს.

მაგი (*ლორას*). რა იმედგაცრუებაა! მე კი ვფიქრობდი, რომ ბრწყინვალედ გაგეარშიყეთ.

 *სამივე იცინის.*

 *ექიმი X შემოდის.*

ექიმი X. ჯულიანთან მსურს ლაპარაკი.

ლორა (*აღელვებული*). ვერ დაგითმობთ.

 *ექიმი X თბილად უღიმის ლორას.*

ლორა (*იმპერატიული ტონით*). ის აქ რჩება. ასევე, მეც და არავის ვურჩევ ჩემს შეწინააღმდეგებას.

 *მაგი ლორას ფრთხილად ეხება მხარზე.*

მაგი. მოკლედ, ამჯერადაც ჩემს ჩვეულ როლს ვასრულებ - ნდობით აღჭურვილი პირი ვარ. სასიყვარულო ისტორიებში ჩემთვის ჩვეული ამპლუაა. (*ირონიულად*). ეჭვგარეშეა, ეს ჩემი წარმოსადეგი გარეგნობის დამსახურება უნდა იყოს.

 *ისინი გადიან.*

 *ექიმი X ჯულიანს უახლოვდება.*

ექიმი X. გავარკვიე, ქვემოთ რაც მოხდა. რაღაც მომენტში კინაღამ კომას თავი დააღწიეთ.

ჯულიანი (*ღიმილით*). გასაგებია. კარგია, მოვლენები ასე რომ განვითარდა. ყველაფერს ნათელი მოეფინა. (*უცებ*). და ლორა? ლორას რა ელის?

ექიმი X. არაფრის თქმა არ შემიძლია.

ჯულიანი. იქ, ქვემოთ რას ფიქრობენ?

ექიმი X. მას აუცილებლად სჭირდება გულის გადანერგვა. ეს უკანასკნელი გამოსავალია.

ჯულიანი. არის გულის პოვნის შესაძლებლობა?

ექიმი X. ,,შესაძლებლობა“ ამ ეტაპისთვის მხოლოდ სიტყვაა. მან რომ იცოცხლოს, ვიღაც უნდა გარდაიცვალოს. ვიღაც, ვისაც სან-ლუისის საავადმყოფოში მიიყვანენ. თან ეს მომდევნო რამდენიმე საათში უნდა მოხდეს.

ჯულიანი. და თქვენ არ იცით, ასე იქნება თუ არა?

ექიმი X. მე არასდროს ვიცი, ვინ როდის უნდა მოკვდეს.

ჯულიანი. კი, მაგრამ, საქმის კურსში ხომ გაყენებენ?

ექიმი X (*ეშმაკურად).* ვინ?

ჯულიანი. ღმერთი, ეშმაკი თუ ბედისწერა, რა ვიცი მე?! ყოველ შემთხვევაში, დიდი წიგნი ხომ არსებობს, სადაც ყველაფერია ჩანიშნული. (*თითქმის ძალისმიერად*). თქვენს დოსიეებში რა წერია?

ექიმი X (*თან კარგად ჩაბღუჯავს საქაღალდეს*)*.* წვრილმანი დეტალები.

ჯულიანი. აბა, გისმენთ!

ექიმი X. მხოლოდ უმნიშვნელო მონაცემები... თქვენი გარეგნობის აღწერილობა, ჯანმრთელობის მდგომარეობა, ბიოგრაფიული ცნობები. მაგრამ ვინ როდის როგორ მოიქცევით, მაგაზე არაფერი წერია. (*მოულოდნელად უფრო ვრცლად აზუსტებს*): თითოეული თქვენგანი მოცემულობებით დატვირთულ სამყაროში ხვდებით - მემკვიდრეობით, ოჯახით, საზოგადოებით; რომელიმე სოფელთან, ქვეყანასთან, ენასთან, ეპოქასთან ხართ დაკავშირებულები და ეს ყველაფერი ერთმანეთისგან განგასხვავებთ. ერთადერთი, რაშიც თქვენი იდენტობა ვლინდება - ეს არის თავისუფალი ნება. თავისუფლები ხართ, ხვდებით? თავისუფლები ხართ, ზიანი მიაყენოთ საკუთარ სხეულს; თავისუფლად შეგიძლიათ, ვენები გადაიჭრათ; არ მოიშუშოთ სიყვარულით გამოწვეული ჭრილობები; თავისუფლები ხართ, ჩალპეთ თქვენს წარსულში; თავისუფლები ხართ, გმირები გახდეთ; თავისუფლად შეგიძლიათ არასწორი გადაწყვეტილებების მიღება; თავისუფლები ხართ, უაზროდ გაატაროთ ცხოვრება ან სიკვდილი დააჩქაროთ. მერწმუნეთ, არანაირი ბედისწერის დიდი წიგნი არ არსებობს. საქაღალდეში მხოლოდ რამდენიმე დეტალი აღინიშნება. რისი გამოთვლა და განსაზღვრაც არ შეგვიძლია, ეს თქვენი თავისუფალი ნებაა.

ჯულიანი. რას მაბოლებთ?! რაღაც ვერ ვხედავ, რომ ლორას არჩევანის გაკეთების შესაძლებლობა ჰქონოდეს. როგორც მახსოვს, მისი ორგანიზმი დაბადებიდან ცუდად ფუნქციონირებს.

ექიმი X. მას ჰქონდა არჩევანი, არ აეტანა ეს ყველაფერი, არ ებრძოლა, ავადმყოფობას აჰყოლოდა, დეპრესიაში ჩაფლულიყო და ამით სიკვდილი დაეჩქარებინა. ამის ნაცვლად მან სიცოცხლის სიყვარული აირჩია. ყველაფრის მიუხედავად, გადაწყვიტა, სიცოცხლე უყვარდეს, იყოს მხიარული, გულგახსნილი, ყველას მოყვარული. ის სიბნელეში გაჩნდა, თუმცა სინათლე არჩია. ვინც ერთხელ მაინც შეხვედრია ლორას, ყველას ხსოვნაში იგი ნათელ მოგონებად დარჩა.

ჯულიანი. მე ის მიყვარს.

 *ექიმი X I განყოფილებისკენ იღებს გეზს, შემდეგ ნაზად ბრუნდება ჯულიანისკენ.*

ექიმი X. მივხვდი.

ჯულიანი. იდიოტური საქციელია, არა?

ექიმი X. რა, შეყვარება? არასოდეს. (*პაუზა*). უბრალოდ, თქვენს თავს გულწრფელად უნდა ჰკითხოთ, ნამდვილად გიყვართ ლორა თუ... მის მიმართ გრძნობის გაჩენა ამ გრძნობის არსებობის შეუძლებლობამ გაიძულათ.

 *ჯულიანს თითქოს მეხი დაეცაო ამ სიტყვების გაგონებაზე.*

ექიმი X. მის სანახავად მივდივარ. ცოტა ხანს ხელს ნუ შეგვიშლი.

 *ექიმი I განყოფილებაში შედის.*

 *გასვლისას პრეზიდენტს ხვდება, რომელიც ვერაფრის თქმას ვერ ასწრებს.*

პრეზიდენტი. რა თქმა უნდა! ექიმი X ხომ ჩემი მოსვლისთანავე გარბის!

 *პრეზიდენტი ჯულიანის წინ ჯდება სავარძელში. ისეთი სახე აქვს, თითქოს რაღაც საგონებელშია ჩავარდნილი.*

პრეზიდენტი. ახლა ჩემს თავს ვეკითხებოდი, ცხოვრებაში არასწორ სვლებს ხომ არ ვაკეთებდი - მეთქი.

ჯულიანი (*თავის ფიქრებში*). ეგ საკითხი მეც მაწუხებს.

პრეზიდენტი. რატომღაც ყველას გვჯერა, რომ საუკეთესო კარტებს მაინცდამაინც ჩვენ დაგვირიგებენ, მაგრამ ერთ დღესაც აღმოვაჩენთ, რომ თურმე თამაშგარე მდგომარეობაში ვყოფილვართ.

ჯულიანი. ასეა.

პრეზიდენტი. ნამდვილად მცდარი გზა ავირჩიე.

ჯულიანი (სწრაფად რეაგირებს ამ სიტყვებზე). რაა? ნუთუ თქვენც კი ასე ფიქრობთ? (ცოტა გამხიარულებული). მგონი ამ სასტუმროში დაეჭვების გადამდები ეპიდემიაა გავრცელებული.

პრეზიდენტი. ჩემო ძვირფასო მეგობარო, აზრს მხოლოდ სულელები არ იცვლიან. მერწმუნეთ, ასეა. ეგეთს ბევრს ვიცნობ.

ჯულიანი. ეჭვიც არ მეპარება.

პრეზიდენტი (*თავის ფიქრებს უბრუნდება*). არ უნდა გამემჟღავნებინა, ,,პანტერების კლუბში“ რომ ვიყავი გაწევრიანებული. ალბათ ერთ დღეს ექიმ X-საც უნდოდა შემოსვლა, რაზეც მე და ჩემმა კოლეგებმა ამ გარეუბნის კლინიკის პატარა პროფესორს უარი ვუთხარით. მას შემდეგ, რაც მასთან ,,პანტერების კლუბი“ ვახსენე, ცუდი თვალით მიყურებს. ნამდვილად სამაგიეროს მიხდის თავისი მარცხის გამო.

ჯულიანი. მეტი სერიოზულობა გმართებთ, ბატონო პრეზიდენტო. თქვენ რა, მართლა გგონიათ, რომ აქ ,,პანტერების კლუბი“ აღელვებთ?

პრეზიდენტი (*წამითაც არ შეაქვს ეჭვი*). ბუნებრივია. მასში გაწევრიანებას ნებისმიერი ისურვებდა. ერთ ადამიანსაც არ ვიცნობ ისეთს, ყველა საშუალებას რომ არ მიმართავდეს იქ მოსახვედრად.

ჯულიანი (*თან დგება*). ბატონო პრეზიდენტო, მე, პირადად, ,,პანტერების კლუბში“ გაწევრიანებაზე არასდროს მიოცნებია.

პრეზიდენტი (*ძალიან გაოცებული*). მართლა?

ჯულიანი. დიახ, არასდროს! და არც არასდროს ვიოცნებებ მაგაზე.

პრეზიდენტი*(მიხვედრილი გამომეტყველებით*). მივხვდი! თქვენ ,,ლ’ოტარის კლუბი“ გირჩევნიათ!

ჯულიანი. არა.

პრეზიდენტი. გეუბნებით, მას შემდეგ, რაც ექიმ X-თან ,,პანტერების კლუბის“ შესახებ განვაცხადე, სრულიად მაიგნორებს.

ჯულიანი. ბატონო პრეზიდენტო, თუ იცით, ექიმი X მთელი დღე რითია დაკავებული? თქვენ გგონიათ, რომ ხალხს მიწისკენ და ცისკენ ის ანაწილებს? ეს ბედისწერის საქმეა.

პრეზიდენტი*(სიცილს ვერ იკავებს).* მოიცადეთ, თქვენც გჯერათ იმ მაგის უბადრუკი თეორია ჩვენი ადგილსამყოფელის შესახებ?

ჯულიანი. მმმ... დიახ.

პრეზიდენტი (*სიცილით*). ადგილი ცასა და დედამიწას შორის, სადაც ბედისწერის განაჩენს ველოდებით? სიცოცხლე თუ სიკვდილი? ლიფტით განაწილება? ორი სამყაროს სასტუმრო?

ჯულიანი. დიახ.

პრეზიდენტი (*სიცილით*). რა გულუბრყვილობაა!

ჯულიანი. ისე, როცა აქ მოვედი, მომეჩვენა, რომ თქვენც გჯეროდათ ამ...

პრეზიდენტი. ვთამაშობდი, ვითომ მჯეროდა. მხოლოდ ჩურჩუტი თუ დაიჯერებს მაგას. სასტუმროს მობინადრეებს სჯერათ. ექიმი X-ც აძლევს ასე ფიქრის უფლებას, რომ მშვიდად მუშაობის საშუალება ჰქონდეს. მეც ბოლომდე გავითამაშებ ამ როლს. მათთან შეწინააღმდეგება არ ღირს.

ჯულიანი. აბა, თქვენი აზრით, ახლა სად ვართ?

პრეზიდენტი. ჭკუასუსტთა პანსიონატში.

ჯულიანი. მართლა?

პრეზიდენტი. ცხადია. აქ ყველა გიჟია.

 *გამხიარულებული ჯულიანი ხელებს შლის.*

ჯულიანი. და თქვენ რას აკეთებთ აქ?

პრეზიდენტი. რეფერარული ცდომილებაა. დაცემის შედეგად ჩემს გადამყვან სასწრაფო დახმარების მანქანას დანიშნულების ადგილი შეეშალა. უკვე ორი დღეა ამას ვუმეორებ ექიმ X-ს, მაგრამ სულ ტყუილად.

ჯულიანი. იმას რითი ახსნით, ტრავმირებული ფეხის დაჭიმულობას რომ ვეღარ ვგრძნობ? ან ლორა როგორ ახერხებს მოძრაობას, როცა, ჩვეულებრივ, ის მხოლოდ ეტლის დახმარებით გადაადგილდება?

პრეზიდენტი. თვითშთაგონების ძალით.

ჯულიანი. და თქვენს ოთახში თქვენი ცოლ-შვილის საუბარს რომ ისმენთ, ეგ რისი ძალით ხდება?

პრეზიდენტი. სიმართლე გითხრათ, ეგ მართლაც უცნაურია... მაგრამ რაღაც ახსნა ამ ფაქტსაც ექნება.

ჯულიანი. ამ ყველაფრის ახსნა სწორედ ის არის, რასაც თქვენ უარყოფთ.

პრეზიდენტი. კარგი რა, ჩემო ახალგაზრდა მეგობარო, მეტი სერიოზულობით შევხედოთ საკითხს. შეუძლებელია ისეთი ადგილის არსებობა, რასაც თქვენ ამბობთ. ასეთი რამ არც ერთ წყაროში აღნიშნული არ არის. თავის დროზე რელიგიური მოძღვრების კურსი თქვენც რომ გაგევლოთ, გეცოდინებოდათ, რომ გარდაცვალების შემდეგ პირდაპირ ღმერთის წინაშე წარვდგებით.

ჯულიანი. შეიძლება ეგ თქვენი ღმერთი მომდევნო ეტაპია...

პრეზიდენტი. სრული აბსურდია. ტექსტებში ასე არ წერია.

ჯულიანი. აბა კარგად მიმოიხედეთ თქვენ გარშემო - ეს ლიფტი, ეს ჰოლი, ეს...

პრეზიდენტი. ეს ყველაფერი არ არსებობს. აბსოლუტურად დარწმუნებული ვარ, რომ არ არსებობს!

ჯულიანი. არც მე ვარსებობ?

პრეზიდენტი (*იმპულსურად*). ცხადია, არა! აბსოლუტურად დარწმუნებული ვარ!

ჯულიანი. როგორ შეგიძლიათ იმ ყველაფრის უარყოფა, რაც თქვენ გარშემოა, რასაც უყურებთ?! მე აქ ვარ, თქვენც აქ ხართ, ჩვენ ყველა აქ ვართ! რეალობის ასეთ ინტერპრეტირებას როგორ ახერხებთ? როგორ შეგიძლიათ, საგნებსა თუ ადამიანებს გვერდით ისე გაუაროთ, რომ არ შეამჩნიოთ?

პრეზიდენტი. ძალიან მარტივად, ჩემო ძვირფასო. ეს განათლების საკითხია - ამას თვითდარწმუნების თეორია ეწოდება.

ჯულიანი. ბატონო პრეზიდენტო, თუ გახსოვთ, წეღან თქვენ თვითონ მიხვედით იმ დასკვნამდე, რომ რაღაც მომენტებში შეცდით.

პრეზიდენტი. ჩვეულებრივი ამბავია. ჰოდა, ჩემო ახალგაზრდა მეგობარო, როცა რაღაც ხელიდან გვეცლება, რას უნდა მოვებღაუჭოთ? ჩვენს რწმენას, შეხედულებებს.

ჯულიანი. საბოლოოდ, ისე გამოდის, რომ რეალობაზე მეტად თქვენი თვითდამარწმუნებელი აზრების უფრო გჯერათ.

პრეზიდენტი. ასეა, ჩემო მეგობარო. ჩვენი გასავლელი გზა ბუნდოვანი და შეუცნობელია. სწორედ ამიტომ, ისე ვებღაუჭებით რწმენას, თითქოს ერთ ხელში კვერთხი გვიჭირავს, მეორეში კი - ჩირაღდანი, რომლითაც თან გზას ვინათებთ სწორი მიმართულების დასანახად. აბა მას სხვა რა დანიშნულება აქვს? თქვენ ზედმეტად არარეალისტურად მსჯელობთ.

ჯულიანი (*გაღიზიანებული*). თქვენ კი ხისთავიანივით მსჯელობთ. მაგრამ ეს ბუნებრივია, მაგ ხის შიგნით ხომ ფუღუროა.

პრეზიდენტი (*შოკირებული*). უკაცრავად?

ჯულიანი (*მაგივით იმეორებს*). ფუღუროა-მეთქი!

პრეზიდენტი (*მხრების აჩეჩვით*). ტფუიი... რა დაბალი დონეა! არც მიკვირს, ,,ლ’ოტარის კლუბს“ რომ ანიჭებთ უპირატესობას.

 *მაგი შემოდის და თან ლორა მოჰყავს ხელკავით. ორივე იცინის და ძალიან მხიარულად გამოიყურებიან.*

ლორა (*მაგს)*. რა სამწუხაროა, რომ ჩემი წინა ვიზიტისას აქ არ იყავით.

მაგი. იმედი მაქვს, ჩვენთან დიდხანს დარჩებით.

ლორა (*თან ჯულიანს უყურებს*). მეც ამის იმედი მაქვს.

 *ჯულიანი დგება. ის და ლორა თვალმოუცილებლად ნელ-ნელა უახლოვდებიან ერთმანეთს.*

 *გაბრაზებული პრეზიდენტი გადის. მისი ოთახის კარის მიჯახუნების ხმა ისმის.*

ჯულიანი. ახლა უფრო გართულდა ყველაფერი.

ლორა. ჰო.

ჯულიანი. არც ვიცი, რა უნდა ვთქვა.

ლორა. ჰო.

 *ჯულიანი, რომელიც მაგის დაჟინებულ მზერას გრძნობს, მისკენ ბრუნდება.*

ჯულიანი. შემთხვევით, ხელს ხომ არ გიშლით?

მაგი. არა, არა, სრულებითაც არა, მართლა გეუბნებით (*თავის გაზეთს შლის*). ვისარგებლებ შემთხვევით და გაზეთს წავიკითხავ.

ლორა. შეეშვი. ის ისეთი კეთილია.

 *ლორა და ჯულიანი ისევ ერთმანეთს უყურებენ.*

ჯულიანი. ამ სიყვარულს მომავალი არ აქვს.

ლორა. მომავალი ყოველთვის ყველასთვის უცნობია.

ჯულიანი (*ნაზად*). მართალი ხარ.

 *ერთმანეთს უყურებენ, შემდეგ ხელისგულებით ერთმანეთის ხელებს ეხებიან.*

ლორა. აი, ასე. სიტყვები საჭირო აღარ არის.

 *პრეზიდენტი სწრაფად შემოიჭრება. გაცეცხლებულია, როგორც სჩვევია. მაგს მიეჭრება და გაზეთს წაგლეჯს ხელიდან.*

პრეზიდენტი. ხომ არ ისურვებდით, ყიდვა-გაყიდვის საინფორმაციო გვერდი მე დამითმოთ!

 *თავისთვის საჭირო გვერდს მოხევს, დანარჩენებს კი დაბლა ყრის.*

მაგი (*ირონიულად*). კი ბატონო, ინებეთ.

პრეზიდენტი (*თან სვეტებში ეძებს ინფორმაციას*). ჩემმა კრეტინმა უფროსმა ვაჟმა განაცხადა, რომ ,,რობინას“ აქციებზე ფასი დაეცა! (*მიაგნებს რუბრიკას, რომელსაც ეძებს და შესძახებს*): კი მაგრამ, ეს ისევ გუშინდელი გაზეთია!

მაგი. ბუნებრივია. გუშინწინაც ეგ მეჭირა. 6 თვეა აქ ვარ და ყოველდღე ვკითხულობ მაგ გაზეთს.

პრეზიდენტი. რა უაზრობაა.

მაგი. ჩუუ... ჩუ... არ იცით და ისე ლაპარაკობთ... აი, მე უკვე ზეპირად ვისწავლე მთელი გაზეთი და შემიძლია დაგარწმუნოთ: ,,*დამოუკიდებელი რესპუბლიკელების“* 12 აპრილის ნომერი საუკეთესოა!

პრეზიდენტი. როგორ შეგიძლიათ მუდმივად ერთი და იგივე გაზეთი იკითხოთ?

მაგი. ვერ ვიტყვი, რომ ყოველ ჯერზე რეალური გაოცების შეგრძნება მეუფლება, მაგრამ რამდენჯერაც გინდა წავიკითხო, მაინც ძალიან მაინტერესებს, მაგალითად, რა ბედი ეწევა ამ საწყალ ქალს, 6 შვილის დედას, რომელიც 180 კილოგრამს იწონის და ჭარბწონიანობის გამო სამსახური დაკარგა. ყოველდღე ვუსვამ ჩემს თავს კითხვას: ნეტა რა გზას დაადგება, როგორ შეძლებს ბავშვების გამოკვებას? ან კიდევ, ბატონი პრემიერ-მინისტრი, რომლის პარტიაც ეს-ესაა არჩევნებში დამარცხდა, მაინტერესებს, რა ფორმით მოახერხებს ძალაუფლების შენარჩუნებას?

პრეზიდენტი. აჰ, ეს უკვე ძველი ამბავია. გეტყვით, რა მოხდა. წარმოიდგინეთ, რომ...

მაგი. არა, ღვთის გულისათვის. დღეს თუ პასუხს მეტყვით, ხვალ როგორღა დავუსვა ჩემს თავს ეს კითხვები?

პრეზიდენტი. მეგონა, ინფორმაციის მიღება გინდოდათ.

მაგი. ახალი ამბების მოსმენა არ მიყვარს. მაგიტომაც ვკითხულობ გაზეთებს. ყოველდღიური მოკლე ინფორმაციული შენიშვნები მირჩევნია, რომლის წაკითხვის შემდეგ საკუთარი თავისთვის კითხვების დასმა შემიძლია - ხვალ რა მოხდება, როგორ განვითარდება ესა თუ ის მოვლენა? იმის გააზრება მხიბლავს, რომ რაღაც ფაქტი შესაძლოა სწორედ ამ მომენტში ხდებოდეს. ინფორმაციის ბოლომდე გამოკვლევა რომ მინდოდეს, ისტორიულ რომანებს წავიკითხავდი.

პრეზიდენტი. არა, თქვენ ნამდვილად გიჟი ხართ!

მაგი. ბრძენს თუ თქვენ ასახიერებთ, მე არანორმალურის როლი მირჩევნია!

პრეზიდენტი (*აღშფოთებული*). უკაცრავად?

მაგი. სამწუხაროა იმის დაფიქსირება, თუ რამდენად დაქვეითებული გაქვთ მსჯელობის უნარი. ერთადერთი პასუხი, რასაც ჩემს ენამწარე გამოთქმებზე ახერხებთ, ეს არის - ,,უკაცრავად“.

პრეზიდენტი. უკაცრავად?

მაგი. თქვენი პროტესტის გამოხატვის ფორმები ისეთი უინტერესოა, რომ ერთ დღესაც მაგ სისულელეების მოსმენის სურვილი აღარ მექნება.

პრეზიდენტი. უკაცრავად? (*უცებ გამოასწორებს თავის შეცდომას*). უნდა შევნიშნო, რომ, როგორც წესი, კამათში სოფისტიკური მეთოდის გამოყენების გამო, მეგობრებს არ თმობენ.

მაგი. იმ შემთხვევების გარდა, როცა სიტყვები მეგობრებზე ერთგულები არიან.

 *ზარის წკრიალის ხმა ისმის, რაც ერთ-ერთი მობინადრის გამგზავრების მაუწყებელია.*

 *ექიმი X ასისტენტებთან ერთად სწრაფად შემოდის და პირდაპირ მონიტორისკენ მიემართება.*

 *ყველა შეშფოთებით შეჰყურებს მას.*

 *ჯულიანი ლორას ხელს ჰხვევს.*

ექიმი X. ბატონო პრეზიდენტო, თქვენი ჯერია.

პრეზიდენტი (*კმაყოფილი*). როგორც იქნა! აქამდეც უნდა მიეღოთ ზომები ამ სკანდალური შეცდომის გამოსასწორებლად.

ექიმი X. ბატონო პრეზიდენტო, დამიჯერეთ, არ მაქვს არც უფლება და არც შესაძლებლობა, რომ სხვებისგან გამორჩეულად მოგეპყრათ. მოვლენების დაჩქარება ხომ საერთოდ არ შემიძლია.

პრეზიდენტი (*ექიმის საბოდიშო სიტყვების მოსმენით უცებ მოლბება*). არაფერია, არაფერი. მთავარია, ყველაფერი გაირკვა, აღარ გვინდა ამაზე ლაპარაკი. უბრალოდ, ძალიან მეჩქარებოდა, ეს იყო და ეს. მინდა, რომ ყველას და ყველაფერს რაც შეიძლება, მალე მივუჩინო თავისი ადგილი.

ექიმი X. ვიმედოვნებ, აქ გატარებული დრო ბევრ რამეზე დაგაფიქრებდათ, რასაც სამომავლოდ სასიკეთოდ გამოიყენებთ.

პრეზიდენტი (*სპონტანურად*). დიახ. ვფიქრობ, რომ ანდერძში ცვლილებებს შევიტან.

ექიმი X (*კარგად არც უსმენს*). ძალიან კარგი.

პრეზიდენტი. მინიმუმ, რასაც გავაკეთებ, ის არის, რომ პრეზიდენტის თანამდებობიდან გადავდგები, ჩემს შვილებს მემკვიდრეობას ჩამოვართმევ და ფონდს დავაარსებ.

ექიმი X (*არც ამჯერად უსმენს).* ძალიან კარგი.

პრეზიდენტი. ფონდს, რომელსაც ჩემი სახელი ერქმევა - ,,დელბეკის ფონდი“ - და რომელიც ჩემი ხსოვნის უკვდავყოფას შეუწყობს ხელს.

ექიმი X. ბატონო პრეზიდენტო, ლიფტში ხომ არ ისურვებდით შესვლას?

 *პრეზიდენტი ექიმს უახლოვდება და ჩურჩულით ეუბნება:*

პრეზიდენტი. იცით, თუ ,,პანტერების კლუბში“ გინდათ გაწევრიანება, მე გიშუამდგომლებთ.

ექიმი X. უკაცრავად?

პრეზიდენტი (*თვითკმაყოფილი სახით, რომელიც სასაცილო გამომეტყველებას ანიჭებს*). ისინი უარს ვერაფერზე მეტყვიან. ლიფტები კლუბშიც არის. ასე რომ, შემიძლია პასუხი პირადად შეგატყობინოთ.

 *ექიმი X ასისტენტებს ანიშნებს, პრეზიდენტს დაეხმარონ.*

 *პრეზიდენტი მრავლისმთქმელ იერს ინარჩუნებს და ექიმს თვალს უკრავს.*

 *პრეზიდენტი.*  აბა, რას იტყვით? გიშუამდგომლოთ?

მაგი. ექიმი ,,ლ’ოტარის“ კლუბს ანიჭებს უპირატესობას.

პრეზიდენტი *(სიბრაზისგან აქოშინებული*). ოჰ! ასეც ვიცოდი! ასეც ვიცოდი! ,,ლ’ოტარი“! ეგ ადგილი ტერორისტების ნამდვილი ბუნაგია!

 *კარები თანდათან იკეტება. მოულოდნელად ანერვიულებული პრეზიდენტი წინააღმდეგობას სწევს.*

პრეზიდენტი. კი მაგრამ, სად მგზავნით? ამის უფლება არ გაქვთ. გიჩივლებთ! გამომიშვით! მიშველეთ!

 *კარები დაიკეტა. პრეზიდენტის ხმა აღარ ისმის.*

 *ყველა მოთმინებით შეჰყურებს ლიფტის ზემოთ განთავსებულ ისრებს, რომ გაიგონ, საით გაემგზავრება პრეზიდენტი.*

 *რამდენიმე წამის შემდეგ ისარი დედამიწისკენ უთითებს. ზარის ხმა წყდება. ლიფტის კაბინის ქვემოთ დაშვების ხმა ისმის.*

ჯულიანი (*გაოგნებული*). რაა?!

მაგი. არა, ის უკან ბრუნდება! (*ექიმ X-ს მიმართავს*). მითხარით, რომ ეს სიმართლე არ არის! ნუთუ მან მეორე შანსი დაიმსახურა?

ექიმი X. პრეზიდენტი შოკური მდგომარეობიდან გამოვიდა. მას საკმაოდ ძლიერი ორგანიზმი აქვს.

მაგი. ბუნებრივია! ეგოისტებს ყოველთვის კარგი ჯანმრთელობა აქვთ!

ექიმი X. ნუ გავიწყდებათ, რომ მისი კომატოზური მდგომარეობა მხოლოდ და მხოლოდ ველოსიპედის შეჯახებით იყო გამოწვეული.

მაგი. იქნებ ველოსიპედისტის მისამართი მომცეთ, რომ ტანკი ვუყიდო.

ჯულიანი. რა გამოდის - მარი მოკალით, პრეზიდენტი კი კომიდან გამოიყვანეთ...

ექიმი X. მე? მე მაგ საქმესთან არანაირი შეხება არ მაქვს. თანაც ეს ორი ერთმანეთისგან სრულიად დამოუკიდებელი შემთხვევა იყო. სიკვდილი არც სასჯელია და არც ჯილდო. თითოეული თქვენგანი პერსონალური მიზეზის გამო კვდება. სიკვდილს ვერსად დაემალები, გაგეცინებათ და - ვერც აქ. ანუ იმის აღნიშვნა მინდა, რომ, როგორც თქვენ ამბობთ, სიკვდილს რომ იმსახურებდეს და აქ ამ მიზეზით მოხვდეს, ასეთს არავის შევხვედრივარ.

ჯულიანი. აჰ, მართლა? ანუ მაგალითად, მკვლელებს უარს ეუბნებით მიღებაზე?

ექიმი X. ისინი, როგორც წესი, ძალადობრივი გზით კვდებიან. რაც შეეხება პრეზიდენტს, მისი სიკვდილის დრო ჯერ არ დამდგარა.

მაგი (*მოულოდნელად გაშმაგებული*). და ჩემს ქალიშვილზე რას იტყვით? ჩემი 20 წლის შვილის სიკვდილი დროული იყო?

 *ჯულიანი და ლორა გაოცებულები ბრუნდებიან მაგისკენ.*

ექიმი X (*ნაზად მიმართავს მაგს და თან უახლოვდება*). ამ საკითხზე ჩვენ უკვე გვქონდა საუბარი და ჩემი აზრიც კარგად იცით. ათი წლის იქნები, ოცის, ოთხმოცის თუ ასის, სიკვდილი მაინც მტკივნეულია, რადგან ნებისმიერ შემთხვევაში საკუთარ სიცოცხლეს თმობ.

მაგი (*მალევე მშვიდდება*). ბოდიშს გიხდით.

ექიმი X. თითოეული ადამიანი სიცოცხლეს საჩუქრად იღებს და ამასთან, სიკვდილიც ყველას ხვედრია. ბუნებრივია, ამ მხრივ არც პრეზიდენტი იქნება გამონაკლისი.

მაგი. ზოგადად, ყველას მიმართ პატივისცემის გრძნობით ვარ განმსჭვალული. მაგრამ ძალიან რთულია იმ ადამიანების პატივისცემა, ვინც თავად აბსოლუტურად არავის არაფრად აგდებს.

 *ექიმი X გადის.*

ჯულიანი. ქალიშვილიო? თქვენ შვილი გყავდათ?

მაგი (*მტკიცედ უარყოფს*). მე? არა.

 *ჯულიანი ხვდება, რომ არ უნდა ჩაეძიოს. ლორაც გაგებით იღიმის.*

 *სამივე ჯდება.*

მაგი. აბა მოთხარით, ჩემო პატარა, ქვემოთ რას შვრებიან, ხომ ძველებურად ცდილობენ თქვენს უკან დაბრუნებას?

ლორა. მათ უკვე აღარაფრის გაკეთება არ შეუძლიათ. გულს ელოდებიან, რომელიც ჩემთვის გადასანერგად გამოდგება.

ჯულიანი. ღელავ?

ლორა. სრულებითაც არა.

მაგი. თქვენ ძალიან ძლიერი ხართ.

ლორა. რამდენადაც ჯანმრთელი არასდროს ვყოფილვარ, ვცდილობდი, წარმოსახვით სამყაროში მეცხოვრა, სადაც ჯანმრთელობას არც თუ დიდი მნიშვნელობა ჰქონდა.

 *ჯულიანი ხელზე კოცნის ლორას. ისიც სიამოვნებით აძლევს ამის უფლებას.*

ლორა (*ჩუმი ხმით*). მე დაბადებიდან ამ მდგომარეობაში ვარ. საწოლს მიჯაჭვულსა თუ ეტლში მჯდომს, მუდმივად მტანჯავდა ტკივილი. ეს კი თანდათან სულ უფრო მოკრძალებული ამბიციების ქონას მაიძულებდა. იმის გამო, რომ დამოუკიდებლად ვერ გადავაადგილდები, ვარდების ბაღში ყოფნისას მხოლოდ ერთი ყვავილის სილამაზითაც შემიძლია დავტკბე და მისმა სურნელმა დამათროს. ფარდის ჭუჭრუტანებიდან შემოპარული მზის სხივი ჩემთვის პლაჟზე მიღებული მზის აბაზანების ტოლფასია, რომელსაც ჩემს სხეულზე მოლაციცების უფლებას ვაძლევ. უფლებას ვაძლევ, ჩემი კისერი გაათბოს, ჩემს მხრებში და მკერდში ჩაიკარგოს, სადაც ისედაც მძიმე კორსეტს თითქოს კიდევ უფრო ამძიმებს. მერე კი ისეთ სიცივეს ვგრძნობ, როცა თანდათან მშორდება და კედელზე გადაინაცვლებს. წვიმისა და ჭექა-ქუხილის ხმაური გლობუსზე არსებულ ყველა ზღვას მომატარებს, ქარიშხალში მომახვედრებს და მეორე დილით, როცა ყველაფერი დაწყნარდება, აზვირთებული ტალღებით დამტვრეულ გემს აღმომაჩენინებს, მოშავო-მონაცრისფრო სანაპიროზე გამორიყულს... შემიძლია საათობით გავერთო ისეთი უმნიშვნელო საგნით, როგორიც ძაფის გორგალია. აი, ისე, კნუტები რომ თამაშობენ ხოლმე. (*ჯულიანი კიდევ ერთხელ კოცნის)*. მოკლედ, ბედნიერება შენს ხელთაა. სწორედ ის გაიძულებს, გაუძლო უმოძრაობას, გულმავიწყიც გახდე და არ იფიქრო არც წარსულზე და არც ხვალინდელ დღეზე.

 მერე რა, თუ მხოლოდ ფანჯრის წინ მდგარ სკამზე დაყრდნობას და გარეთ გახედვას ვახერხებთ. ესეც კარგია, რადგან გარე სამყაროს მშვენიერების შეგრძნების შესაძლებლობა გვაქვს. ბედნიერება წვრილმანებშია. (*ჯულიანს უყურებს).* შენ ახლა ვერც ხვდები, როგორ ახლოს გყავარ. შენით ვარ სავსე, შენი კანის თითოეულ სანიტიმეტრზე ვარ მიწებებული, შენს ძალას და ძლიერ სხეულს ვგრძნობ. მთლიანად შეგიგრძნობ.

ჯულიანი. ერთმანეთს ვესიყვარულებით?

ლორა. კი.

 *ისინი თვალმოუშორებლად შეჰყურებენ ერთმანეთს. მაგი უცებ ვუაიერისტის როლში იგრძნობს თავს და სახეზე გაზეთს იფარებს.*

ჯულიანი(*გაბრუებული*). ნუთუ შესაძლებელია, ერთი წამი ასეთი მრავლისდამტევი იყოს?

ლორა (*იმავე მდგომარეობაში*). ერთი წამი შესაძლოა მარადისობად იქცეს.

 მ*ოულოდნელად, თითქოს გამოფხიზლდაო, ლორას გამომეტყველება ეცვლება და ქვითინს იწყებს. ჯულიანი მაშინვე მხარზე ხვევს ხელს. მაგი კითხვას თავს ანებებს.*

ჯულიანი. რა დაგემართა?

ლორა. არ ვიცი... ზედმეტად ძლიერი ემოცია იყო ჩემთვის... ძალაგამოცლილივით ვარ...

ჯულიანი. წამოდი, ჩემს ოთახში განვაგრძოთ.

 *ისინი დგებიან. ჯულიანს დერეფნისკენ მიჰყავს ლორა, რომლის ნერვიულობა პიკს აღწევს.*

ლორა. ერთად ყოფნის უფლებას არ მოგვცემენ, ჯულიან და ეს საშინელება იქნება. ერთმანეთს დაგვაცილებენ.

ჯულიანი *(დამამშვიდებელი ტონით*). წავიდეთ. მთავარია, რწმენა არ დავკარგოთ.

ლორა. დიდხანს არაფერი გრძელდება ჯულიან, ეგ მე კარგად ვიცი. აუცილებლად დაგვაცილებენ.

ჯულიანი. მოდიან.

 *ჯულიანი ლორას ხელს სჭიდებს და გადიან.*

 *მაგი მზერას აყოლებს მათ. ამ დროს ასისტენტებიც შემოდიან და ისინიც თვალს აყოლებენ უკვე გასულ წყვილს.*

 *მაგი თეთრებში ჩაცმული ახლაგაზრდებისკენ ბრუნდება.*

მაგი. ერთი მითხარით, სასიყვარულო ამბები თქვენთანაც თუ ხდება?

 *პასუხად ორი ასისტენტი ერთმანეთს ნაზად გადახედავს.*

მაგი. ერთი ამათ დამიხედეთ! აბა, არც ისე მოსაწყენი ყოფილა მუდმივად აქ ყოფნა! (*მაგი მათი მხრიდან უხმოდ დასმულ კითხვას პასუხობს*). მე? არა, მე ვერ ვიტყვი, რომ სასიყვარულო ისტორიების დიდოსტატი ვიყავი. რატომ? (*თავის თავს შეხედავს სარკეში*). არასდროს მიმაჩნდა, რომ ეს ის იყო, რაც დიდ სიამოვნებას მომანიჭებდა (*ასისტენტებს გაკვირვება ეხატებათ სახეზე*). თქვენ ასე არ ფიქრობთ? რამდენჯერაც შემიყვარდა, როგორც იტყვიან, მისამართი შემეშალა. (*მხიარულად)* თუ სურვილი გექნებათ, შეგვიძლია ერთ საღამოს ამ საკითხზე უფრო ღრმად ვიმსჯელოთ.

 *ექიმი X შემოდის.*

ექიმი X. თქვენი ნახვა მინდოდა.

მაგი. აჰ, ქვემოთ რაღაც სიახლეა ჩემს თავს?

ექიმი X. დიახ.

 *ექიმი მის გვერდით ჯდება. ცოტა ნირწამხდარი ჩანს. მაგი გამამხნევებლად უღიმის.*

ექიმი X. ახლა რასაც ვაკეთებ, ეს ჩემს კომპეტენციას სცილდება. რეგლამენტის მიხედვით, თქვენი ინფორმირების უფლება არ მაქვს. მაგრამ უკვე 6 თვეა აქ ხართ და... ისე შეგეჩვიეთ.

მაგი. მმმ... ისე მელაპარაკებით, მგონი ცუდი ამბავი უნდა მითხრათ. როგორც იტყვიან, დამწვრის სუნი მცემს.

ექიმი X *(სწრაფად ამბობს, უცებ რომ მოიცილოს სათქმელი).* თქვენი ჯანმრთელობის მდგომარეობის მხრივ არანაირი მნიშვნელოვანი გაუმჯობესება არ შეინიშნება. ექიმებმა თქვენი აპარატიდან გამორთვა გადაწყვიტეს.

 *მაგი შოკშია.*

ექიმი X. ძალიან ვწუხვარ. მესმის, როგორი მძიმე დარტყმაა ეს თქვენთვის.

მაგი. ისე მარტივად ამბობთ, აპარატიდან გამოგრთავენო, თითქოს თმის საშრობი ფენის დენიდან გათიშვაზე საუბრობდეთ... (*პაუზა*). სიმართლე გითხრათ, არასდროს გამიაზრებია, ასე ცუდად თუ იყო ჩემი საქმე; რომ ჩემი სიცოცხლე რეალურად აპარატიდან გამომავალ ერთ წვრილ მილზე იყო დამოკიდებული, რომელიც, ექთნის წყალობით, საბედნიეროდ, ასე მყარად იყო გამანაწილებელში შეერთებული. (*პაუზა*). რაღას ელოდებიან?

ექიმი X. ოფიციალურ ნებართვას.

მაგი. ეგ ხომ ურთულესი მისიაა. ჩემს შემთხვევაში ვის აქვს ამის გაკეთების უფლება?

ექიმი X. თქვენს ძმისშვილს. ის თქვენი ერთადერთი ცოცხალი ნათესავია.

მაგი. ღმერთო ჩემო, იმ პატარა ცინგლიან ლაწირაკს?!... იმედი მაქვს, ჯერ კიდევ ახსოვს ის მარწყვის კანფეტები, მისთვის რომ ვყიდულობდი... და კიდევ, ერთად გატარებული შობის დღესასწაულებიც. იმის იმედიც მაქვს, რომ დღემდე ვერ მიმხვდარა, კარტის თამაშის დროს როგორ ხშირად ვატყუებდი.

ექიმი X. ჯერჯერობით მისი ადგილსამყოფელის დადგენას და მასთან დაკავშირებას ვერ ახერხებენ.

მაგი (*ღიმილით*). ბეჯითი ბიჭუნა აშშ-ში სწავლობს. (*გამხიარულებული*). ისეთი დიდია ამერიკა.

ექიმი X. ფუჭი იმედით თავს ნუ მოიტყუებთ. ადრე თუ გვიან, მის მისამართს დაადგენენ. თქვენ კომიდან ვერ გამოხვალთ.

მაგი. გასაგებია.

 *ექიმი გამხნევების ნიშნად მაგს მხარზე ნაზად ადებს ხელს. მაგი ხელს ხელზე სჭიდებს და იღიმის.*

 *ამ დროს ჯულიანი აფორიაქებული შემოიჭრება და ექიმი X-სკენ მიიჩქარის.*

ჯულიანი. ერთი წუთით, ექიმო. რაღაც მინდა გკითხოთ, მაგრამ მანამდე დარწმუნებული უნდა ვიყო, რომ თქვენი პასუხი აუცილებლად იქნება ,,დიახ“.

ექიმი X (*თან მაგისგან ითავისუფლებს ხელს*). მაშინ შემიძლია ახლავე გიპასუხოთ -არა.

ჯულიანი. მხოლოდ ერთი წუთი დამითმეთ. (*ექიმი ჩერდება მის მოსასმენად*). მინდა, რომ მე და ლორა ნებისმიერ შემთხვევაში ერთად აღმოვჩნდეთ ლიფტში. ხომ მიმიხვდით? ანუ როგორც გინდა განვითარდეს მოვლენები - უკან დავბრუნდებით თუ... ზემოთ გავემგზავრებით - მთავარია ერთად ვიყოთ.

მაგი. აღარ გეშინიათ?

ჯულიანი. ახლა ერთადერთი რამისღა მეშინია - ლორას დაკარგვის.

მაგი. გჯერათ, რომ რაღაც არსებობს, იქ, ზემოთ?

ჯულიანი. ადრე, შემთხვევითობის თეორია სამყაროს შექმნის შესახებ ჩემთვის სრულიად მისაღები იყო, რაც, ზოგადად, ადამიანის არსებობას უაზროს ხდიდა და ყველაფრის მიმართ მიკარგავდა ინტერესს. ჰო, დიდი აფეთქება, მოლეკულების შეჯახება - საკვირველი სულაც არ იქნებოდა, რომ ეს საშინელი აჯაფსანდალი, რაც ამქვეყნად ხდება, სწორედ ამ რეცეპტის მიხედვით ყოფილიყო მომზადებული. მაგრამ როცა ლორას ვუყურებ... ნუთუ შემთხვევით შეჯახებულ მოლეკულებს შეეძლოთ ლორას შექმნა? დიდი აფეთქების შედეგად მტვერი და კვამლი რომ წარმოშობილიყო, გასაგებია, მაგრამ ნუთუ შესაძლებელია, ლორას სილამაზე, ლორას ღიმილი, მისი შინაგანი სამყარო ამ ყველაფრის შედეგი იყოს?

ექიმი X. ვინ იცის.

ჯულიანი. არა. ახლა მე უკვე მაქვს ოპტიმიზმის მიზეზი და მას ლორა ჰქვია.

ექიმი X. თუკი სიცოცხლე გეყვარებათ, მაგას რა სჯობს?! მაგრამ ნუთუ სიკვდილის სრულებით აღარ გეშინიათ?

ჯულიანი (*ცახცახით*). ნაკლებად.

ექიმი X. თქვენს მომავლინებელ ღმერთს თქვენი გაქრობაც ხელეწიფება.

ჯულიანი (*დაეჭვებით*). რა აზრი აქვს სიცოცხლის შექმნას, თუკი ის სამუდამოდ არ იარსებებს და ერთ დღეს ისევ უკვალოდ გაქრება?

ექიმი X. რაღაც რომ არსებობს, ეს უკვე კარგია. იმის მიუხედავად, როგორი დასასრული ექნება. რატომ გგონიათ, რომ ეს ყველაფერი აუცილებლად მუდმივად უნდა გრძელდებოდეს?

ჯულიანი. გონება თუ იმიტომ გვეძლევა, რომ ერთ დღეს ისევ უკვალოდ გაქრეს, მაშინ ეს უაზრო და გამოუსადეგარი საჩუქარი ყოფილა... და მაინც, ცნობიერება, ეს ადამიანის ორგანიზმის შემადგენელი ნაწილია თუ სხეულისგან დამოუკიდებლად არსებობს?

ექიმი X. ამ კითხვაზე პასუხი სწორედ რომ თითოეულის ცნობიერებაზეა დამოკიდებული. თანაც იმის მიხედვით, ამ ყველაფერს ტრაგედიად აღაქმევინებს ადამიანს თუ მისტიკად, ზოგს სასოწარკვეთისკენ უბიძგებს, ზოგს კი - პირიქით, მომავლის რწმენას ჰმატებს.

 ჯულიანი. იქნებ სიკვდილიც გარკვეულ მინიშნებად უნდა მივიღოთ.

მაგი. რის მინიშნებად?

ჯულიანი. იმის, რომ ჩვენი რესურსები ამოწურულია და სიკვდილის გარდა აღარაფრის გაკეთება აღარ შეგვიძლია.

ექიმი X. თუმცა ეს საკითხი მაინც ძალიან ბუნდოვანი რჩება.

ჯულიანი. ჰოდა, რაც ადრე ჩემთვის გაუგებრობის ბურუსით იყო მოცული, დღეს სწორედ მასში მინდა სინათლის სხივის დანახვა.

ექიმი X. და ამ ყველაფერს ლორას გამო აკეთებთ?

ჯულიანი. რა არის სასწაული? ეს არის ის, რაც რწმენას გვინერგავს. ლორა ჩემთვის სასწაულია. განხორციელებული სასწაული.

ექიმი X *(გამხიარულებული).* ნუ, ცხადია...

ჯულიანი. მე შევძელი დაჯერება, რადგან მინდა, რომ მეიმედებოდეს თუნდაც ის, რაც ჩემთვის გაუგებარია. (*მუდარით*). ერთად გამგზავრების უფლება მოგვეცით.

ექიმი X. ნეტა თანხმობის თქმა შემეძლოს...

ჯულიანი. ჰოდა, თქვით.

ექიმი X. ამის არანაირი არც უფლება მაქვს და არც შესაძლებლობა. (*პაუზა*). არანაირი.

ჯულიანი *(იმედგაცრუებული*). ჰო...

ექიმი X. ლორას აქედან წასვლა გარკვეულ შემთხვევითობებზეა დამოკიდებული. მე მსგავსი გარემოებების მართვა არ შემიძლია.

ჯულიანი. რა თქმა უნდა... რა თქმა უნდა... (ნელ-ნელა *იღებს გეზს I განყოფილებისკენ*). ლორასთან დავბრუნდები... ნამდვილი იდიოტი ვარ, რამდენი დრო გავფლანგე მის გარეშე. (*ყრუდ ჩაილაპარაკებს*). გმადლობთ.

 *ჯულიანი გადის.*

 *ამ დაძაბული საუბრით ძალაგამოლეული ექიმი X მოწყვეტით ჯდება სკამზე.*

მაგი. მძიმე სამუშაოა.

 *ექიმი X ჩუმად არის.*

მაგი *(თითქოს გაგებით ეკიდებაო საკითხს).*  სხვებზე ზრუნავ, მათ ნდობას მოიპოვებ და უცებ, უნდა გამოუტყდე, რომ არანაირი ძალაუფლება არ გაქვს.

 *ექიმი X ისევ ჩუმად ზის, მაგრამ მაგს გაუღიმებს.*

მაგი. იცით, ექიმო, თქვენ მიმართ სიმპათიით ვარ განმსჭვალული. თუმცა თავიდან უხეშად მიმაჩნდით. ძალიან ვბრაზდებოდი, ჩვენს კითხვებს უპასუხოდ რომ ტოვებდით.

ექიმი X. თქვენ პასუხები კი არა, ილუზიები გჭირდებოდათ საზრდოდ.

მაგი. მართალი ხართ. დამარწმუნებელი საუბრის მოსმენა გვინდოდა. აი, ისეთის, პრეზიდენტმა რომ იცოდა. სუსტი და შეშინებული ადამიანებისთვის ეს ყველაზე ხელსაყრელი გამოსავალია. თუნდაც ნეგატიური ხასიათის არგუმენტირებული ნააზრევის დაჯერება უფრო ადვილია, ვიდრე მასში ეჭვის შეტანა და დაფიქრება. ადრე მეც მუდმივად მქონდა იმის მოთხოვნილება, რომ ვიღაცას მიეთითებინა: ეს ასეა და არა ისეო.

ექიმი X. შემდეგ კი მიხვდით, რომ შეგეძლოთ, შეხედულებების ჰიპოთეზების დონეზე არსებობითაც დაკამყოფილებულიყავით.

მაგი. ჰიპოთეზების შეთხზვა საპნის ბუშტებით თამაშს ჰგავს - როგორც კი გასკდებიან, შეგიძლია ახლით ჩაანაცვლო. მშვენიერი გასართობია!

 *ექიმი X წასვლას აპირებს.*

 *მაგი სწრაფად დგება, პიჯაკიდან სავიზიტო ბარათს იღებს და იმპერატიული მანერით უწვდის ექიმს.*

მაგი. აი, ჩემი ძმისშვილის ტელეფონის ნომერი. ექიმებს შეუძლიათ ჩემი აპარატიდან გამორთვის ნებართვა მიიღონ.

ექიმი X. ამის გაკეთება საჭირო არ არის. რაც იქნება, იქნება. მე ამ ინფორმაციის გამოყენების არანაირი ვალდებულება არ მაქვს.

მაგი. ექიმო, გემუდარებით, გააკეთეთ ეს და თან რაც შეიძლება სწრაფად. ლორაც ჩემსავით სან-ლუისის საავადმყოფოშია მოთავსებული. მარტივი მანიპულაციაა: გამომრთავენ აპარატიდან, ჩემი გულ-მკერდის არედან პატარა ნაწილს ამოიღებენ და ერთი სართულით ქვემოთ ჩაიტანენ.

ექიმი X. თქვენ მე აკრძალული რაღაცის გაკეთებას მთხოვთ.

მაგი. ნუთუ არ მოგბეზრდათ ხალხის ამ ,,წადი-მოდის“ ყურება? ხედავთ, როგორ აცნობიერებენ ყველაფერს, თითოეულ მომენტს თავიდან იაზრებენ - სად შეცდნენ ან სად გაუმართლათ. ზოგს აქ მოხვედრა ალბათ უკეთესობისკენაც ცვლის და უცებ, ჰოპ, თითქოს არც არაფერი ყოფილა. ყელში არ ამოგივიდათ, რომ ბედისწერა ლატარეის პრინციპით იმართება? ამ გადავსებული დოლურადან შემთხვევით ვიღაცისთვის ბედნიერი რიცხვი ამოვა, დანარჩენები კი წაგებულები რჩებიან. ამდენ ხანს რატომ დუმს ღმერთი? ისიც კომაშია? რატომ არ გვპასუხობს? ღმერთი შოკურ მდგომარეობაშია? გამოაფხიზლეთ! რაღაც გააკეთეთ! საუკუნეების მანძილზე საკურთხევლიდან ხომ მის მკვდრეთით აღდგომაზე გვესაუბრებიან. მაგრამ თუ მისთვის ყველაფერი სულერთია, თუ გამუდმებით ამ მდგომარეობაში უნდა იყოს, მაშინ თქვენ ჩაანაცვლეთ! ყოვლადმოწყალის როლი მოირგეთ!

ექიმი X. ყოვლადმოწყალე! ასეთი გულუბრყვილოც ნუ იქნებით. რატომღაც ყველას გგონიათ, რომ ზეციური ძალა თქვენს ცხოვრებას თქვენი დამსახურებების მიხედვით უნდა განაგებდეს; რომ ის, ვინც სწორად იქცევა, აუცილებლად ბედნიერებით ,,დასაჩუქრდება“, ბოროტს კი მკაცრი განაჩენი ელის; რომ მძიმე დაავადება მხოლოდ ცუდი ადამიანის დასასჯელად არსებობს; რომ სიკეთეს სიკვდილის დაბრკოლება შეუძლია და რომ ზემოთ ზის ვიღაც, ადამიანის მსგავსი სახით, მოსამართლის მანტიით შემოსილი, რომელიც თქვენი საქციელის მიხედვით ბედნიერებას ან უბედურებას გიგზავნით განაჩენად. მაგრამ, დასაბამიდან მოყოლებული, ცხოვრება ისეთია, როგორიც არის - ყრუ, ბრმა, გულგრილი. სამყაროს შემადგენელ ნაწილაკებს თქვენი გამბედაობა, მიუკერძოებლობა თუ სხვა ღირსებები არ აინტერესებს.

მაგი. და თავისუფალ ნებაზე რას იტყვით? თითოეულ ჩვენგანს ხომ შეგვიძლია საკუთარი სურვილისამებრ ვიმოქმედოთ?

ექიმი X. თქვენ სამყაროს იმ ნაწილში იმყოფებით, სადაც რეალობა ნება-სურვილზე ნაკლებადაა დამოკიდებული.

მაგი. გამოდის, რომ ჩვენ მიერ აღიარებული და დეკლარირებული თავისუფლება მხოლოდ ცნების დონეზე არსებობს. კარგი, დავუშვათ, სუბსტანცია ამქვეყნიური წესრიგის დასამყარებლად შექმნისა და გაქრობის საკუთარ კანონებს მიჰყვება. მაგრამ როგორ დავიჯერო, რომ თქვენ არ გენდომებათ, ერთხელ მაინც, ერთადერთხელ, თქვენი ნებით, ამ უგრძნობელ სისტემაში სიკეთის პატარა მარცვალი ჩააგდოთ.

 *ექიმი X დუმს.*

მაგი. სიკეთის პატარა მარცვალი... სულ პაწაწინა... უბრალოდ, ისე, სასხვათაშორისოდ... ბედნიერი ფინალისთვის.

 *ექიმი X დუმს.*

მაგი. თანაც, ექიმო, აბა წარმოიდგინეთ, რა შეგრძნებაა, როცა წესების საწინააღმდეგოდ მოქმედებ...

ექიმი X. იქნებ როგორმე მოახერხოთ და ჭკვიანურ აზრებში სისულელეების შერევისგან თავის არიდება შეძლოთ?

მაგი. ბავშვობაში, არდადეგებზე სოფელში რომ ჩავდიოდი, ქლიავის ხეზე მიყვარდა აძრომა. კენწეროში მოვექცეოდი ხოლმე და იქიდან გადავყურებდი მთელ სოფელს. ამ დროს ყოველთვის რაღაც სხვანაირი განწყობა მეუფლებოდა. ისეთი შეგრძნება მქონდა, თითქოს ყოვლისშემძლე ვიყავი.

 ვფიქრობდი: ,,თუ მოვინდომებ, შემიძლია, არ ვისუნთქო“. მართლაც, ვიკავებდი სუნთქვას და ეს რაც უფრო რთული ხდებოდა, რაც უფრო მეტად მიწითლდებოდა სახე და კისერზე ძარღვები მებერებოდა, მით უფრო უძლეველად ვგრძნობდი თავს. რა თქმა უნდა, საბოლოოდ ამ ყველაფერს ლაჩრული დასასრული ჰქონდა - სუნთქვას ვაგრძელებდი, მაგრამ ეს შეგრძნება მაინც ჩემში რჩებოდა. მომდევნო დღეს ჩემს თავს ვეტყოდი: ,,თუ მოვინდომებ, არ მოვკვდები.“ ეს საქმე მაშინ ყველაზე მარტივი მეჩვენებოდა, რადგან ჩემი სურვილის შესასრულებლად არაფრის გაკეთება არ მიწევდა. მხოლოდ წლების გასვლის შემდეგ მივატოვე ეს აზრი, როცა შევიგნე, რომ სიკვდილს ვერ გავექცეოდი. გარდაუვალობა! აქ ჩემი ამ ხანგრძლივი სტუმრობის შედეგად მიღებული პირველი გაკვეთილი სწორედ ეს არის - აღიარო გარდაუვალობა! ახლა კი ერთადერთი, რასაც ვისურვებდი, ის არის, რომ ჩემი სხეული იმ მშვენიერი გოგონას სიცოცხლის გადასარჩენად გამოიყენონ; მინდა, რომ ჩემი გული მისი მკერდის ქვეშ ფეთქავდეს; მინდა, რომ ჩემი სიკვდილით სხვისი დასაჩუქრება შევძლო. აი, ჩემო ძვირფასო ექიმო, აქ ნასწავლი მეორე გაკვეთილი - შეიყვარო გარდაუვალობა!

 *მაგი სავიზიტო ბარათს ხელში უდებს ექიმ X-ს და თან იმავე ხელზე ჰკოცნის, თითქოს ამით ბეჭედი დაუსვაო თავის გადაწყვეტილებას.*

 *შეცბუნებული ექიმი მკაცრ გამომეტყველებას ვეღარ ინარჩუნებს.*

 *პასუხის გაცემა უნდა, მაგრამ ვერ ახერხებს.*

 *ბოლოს ემოციებს თოკავს და სიტყვის უთქმელად გადის.*

 *ლორა და ჯულიანი შემოდიან. მაგი გაზეთში რგავს თავს.*

ლორა *(აღელვებული)*. კი, კი, მერწმუნე, ასეა. ზუსტად ვიცი, რომ დედამიწაზე დაბრუნებულებს აქ მომხდარი ამბები აღარ ახსოვთ. პირველი შემთხვევის დროს მეც ასე ვიყავი - როგორც კი ლიფტის კარები დაიკეტა, ყველაფერი დამავიწყდა. ხვდები, ჯულიან, ეს რას ნიშნავს? დედამიწაზე ჩვენ ერთმანეთს ვერ ვიცნობთ.

ჯულიანი. მაგ საკითხზე საერთოდ არ ვნერვიულობ, იმდენად დარწმუნებული ვარ, რომ გიცნობ.

ლორა. არა, ვერ მიცნობ! ერთ დღეს შეიძლება შემთხვევით სადღაც შევხვდეთ კიდეც. იქნებ სადმე ქუჩის გადაკვეთისას ერთმანეთის პირისპირაც აღმოვჩნდეთ, მაგრამ შენ ვერც კი აღმიქვამ. ჩვენი მზერა ერთმანეთს ვერ შეხვდება, რადგან მე შენგან ქვემოთ ვიქნები, ეტლში.

ჯულიანი. ეს შეუძლებელია. მე შენ ყველგან მოგძებნი.

ლორა. მეც, ასევე. თუმცა მაინც მინდა, რომ ცოტა წაივარჯიშო.

ჯულიანი. რა ვქნა?

ლორა. ერთი ისეთი რაღაც ვიცი, რაზეც ექიმი X-იც კი აზრზე არ არის. როცა აქ პირველად მოვხვდი, ტანგოს სწავლა დავიწყე ჯოანთან ერთად. ეგ კაცი აქ დამხვდა.

ჯულიანი (*ეჭვიანობის რეფლექსით ხელს ჰკრავს ლორას*). რაა!

ლორა(*სიცილით*). ის 80 წელს გადაცილებული მოხუცი იყო. თუმცა - ახლაგაზრდული შემართებით, რადგან აქ რევმატიზმი აღარ აწუხებდა და დაუბრკოლებლად გადაადგილდებოდა. ამით ისეთი ბედნიერი იყო, ცეკვა უნდოდა. ჰოდა, მე პარტნიორობა გავუწიე... მანამდე არასდროს მიცეკვია.

ჯულიანი. აჰაა.

ლორა(*მოულოდნელად დასერიოზულებული*). მისმინე! როცა აქედან უკან დავბრუნდი, აღარაფერი მახსოვდა - არც ეს სასტუმრო, არც ჯოანი და აღარც ტანგოს გაკვეთილები. მაგრამ ფეხები თითქოს თავისით აკეთებდნენ საცეკვაო ილეთებს. ჩემდა უნებურად წამოვიწყებდი ხოლმე იმ მოძრაობებს. ცნობიერებიდან ყველაფერი გაქრა, რაც აქ მოხდა, მაგრამ თითქოს კანმა შემოინახა განცდილის ნაკვალევი. ამიტომ, უნდა მოვემზადოთ. მინდა დარწმუნებული ვიყო, რომ ჩვენი სხეულები ერთმანეთს შეიცნობენ.

 *იმპერატიული მანერით ლორა ჯულიანის ხელს წელზე შემოიხვევს.*

ლორა. თუ ვინმეს ხელს მოხვევ და იმავეს ვერ იგრძნობ, რასაც ახლა, ე.ი. მე არ ვარ.

ჯულიანი. მიყვარხარ.

ლორა. ჩემს თმებს შეეხე.

ჯულიანი. ახლადმოწყვეტილი ბალახისა და მთის თაფლის სურნელი...

ლორა. თუ ამ სურნელს ვერ იგრძნობ, ე.ი. მე არ ვარ.

ჯულიანი. მიყვარხარ.

ლორა. თვალებში ჩამხედე.

ჯულიანი. მათში თითქოს მწვანედ და იასამნისფრად ციმციმებენ ნაპერწკლები.

ლორა. რამდენი?

ჯულიანი. არ ვიცი... ძალიან ბევრია... ათასზე მეტი.

ლორა. ჰოდა, თუ ათასზე ნაკლები იქნება, ე.ი. მე არ ვარ.

ჯულიანი. მიყვარხარ.

ლორა. მაკოცე.

 *ისინი ერთმანეთს კოცნიან, და თან ემოციებისგან თითქოს ჟრუანტელი უვლით.*

ჯულიანი. მერწმუნე, მე შენ არასდროს დაგივიწყებ.

 *ლორა მოულოდნელად გაბრაზებით ითავისუფლებს თავს ჯულიანისგან.*

ლორა. რა სულელი ვარ! შენ ხომ უამრავ უცნობ ქალს შორის დამიწყებ ძებნას და როცა ისინი გაგიღიმებენ, - დარწმუნებული ვარ, რომ ყველა გაგიღიმებს, - გამოელაპარაკები, ფლირტს გაუბამ, აკოცებ. ჩემი მცდელობით, პირიქით, საწინააღმდეგო შედეგს მივიღებ. არა, არა, სასწრაფოდ სხვა რაღაც უნდა მოვიფიქროთ.

ჯულიანი. მაშინ ერთ საიდუმლო კოდს გასწავლი.

 *ჯულიანი სიყვარულით შესცქერის ლორას, თან უახლოვდება, ხელებს ჰკიდებს და ისე აყენებს, რომ ერთმანეთს პირისპირ უყურებდნენ. ლორაც ემორჩილება. ჯულიანი რასაც ამბობს, ქმედებითაც იმავეს იმეორებს.*

ჯულიანი. გიკოცნი ყურებს: ერთი, ორი. გიკოცნი შუბლს: ერთი, ორი, სამი, ოთხი. გიკოცნი თვალებს: ერთი, ორი, სამი, ოთხი, ხუთი, ექვსი. გიკოცნი ტუჩებს: ერთი, ორი, სამი, ოთხი, ხუთი, ექვსი, შვიდი, რვა.

 *ასეთი სინაზით მოხიბლული ლორა მთვრალივით გაბრუებულს ჰგავს.*

ლორა. კი, ეს ძალიან მომწონს. გავიმეოროთ.

 *თავიდან იწყებენ.*

ლორა. მიკოცნი ყურებს: ერთი, ორი. მიკოცნი შუბლს: ერთი, ორი, სამი, ოთხი. მიკოცნი თვალებს: ერთი, ორი, სამი, ოთხი, ხუთი, ექვსი. მიკოცნი ტუჩებს: ერთი, ორი, სამი, ოთხი, ხუთი, ექვსი, შვიდი, რვა.

 *ისინი გაბრუებულები სცილდებიან ერთმანეთს.*

ჯულიანი. ერთხელაც გავიმეოროთ?

 *ამ დროს ექიმი X შემოდის. ორი ასისტენტიც უკან მოჰყვება.*

ექიმი X. ჯულიან, თქვენს ოთახში უნდა დაგელაპარაკოთ, პირისპირ.

ჯულიანი. კარგი.

 *ექიმი X მაგის წინ ჩავლისას დაბალი ხმით ეუბნება რაღაცას ისე, რომ სხვებმა ვერ გაიგონ. მაგი ფეხზე დგება.*

ექიმი X. თქვენი პიჯაკის ჯიბიდან შემთხვევით თქვენი ძმისშვილის სავიზიტო ბარათი გადმოვარდა, რომელიც ექთანმა იპოვა და ექიმს გადასცა.

მაგი. შემთხვევით?

ექიმი X. შემთხვევით!

მაგი. შემთხვევითობა მოვლენების კარგად განვითარებას უწყობს ხოლმე ხელს.

ექიმი X. ზოგჯერ, კი. (*პაუზა).* ისინი თქვენს ძმისშვილს ურეკავენ. ინფორმაცია თქვენი ჯანმრთელობის შესახებ მისთვის ძალიან მოულოდნელია. ამ ამბით შეძრულია. ის ამბობს, რომ თქვენ მიმართ აგრესიული მკურნალობის მეთოდის გამოყენების მომხრე არ არის. კიდევ ამბობს, რომ ძალიან უყვარდით.

მაგი. რომ ძალიან *ვუყვარდი*...

 *ეს წარსულში ნათქვამი სიტყვა ისე მძაფრად ხვდება ყურში მაგს, რომ უცებ ნერვები ღალატობს და სავარძლის საზურგეს ეყრდნობა. ჯულიანი ექიმთან და ასისტენტებთან ერთად ტოვებს ოთახს.*

ლორა *(გაკვირვებით შეხედავს მაგის გაფითრებულ სახეს).* ცუდად ხომ არ ხართ?

მაგი. არა, არა...

 *მაგი ჯდება.*

 *ლორაც მის გვერდით თავსდება.*

მაგი. იცით, ძალიან დიდი ხნის წინ ქალიშვილი მყავდა, რომელიც ცოტათი თქვენ გგავდათ. მის პატარა თვალებშიც ასეთივე ირონიული მზერა იკითხებოდა - თითქოს სამყაროს არაფრად აგდებსო. პროფილი მასაც ცოტა ქედმაღლური ჰქონდა. ასეთ გამოხედვას ისინი იყენებენ ფარად, ვინც საკუთარ თავს ცხოვრებით აღფრთოვანების უფლებას არ აძლევს. მასაც მხრებზე ასეთივე აბრეშუმივით რბილი და სიჯანსაღით მბზინავი თმა ჰქონდა დაფენილი... როცა ვუყურებდი, იმდენად ლამაზი, იმდენად ქალური მეჩვენებოდა, რომ ჩემს თავს ვეუბნებოდი: ნუთუ შესაძლებელია, ასეთი სილამაზე მე შემექმნა-მეთქი?! მას თითქოს რაღაც მაგიური ძალა ჰქონდა: ოთახში შემოსვლისთანავე ამ ჩვეულებრივ, ყოფით გარემოს ხალისით ავსებდა. იმ პერიოდში სავაჭრო საქმიანობით ვიყავი დაკავებული, ამიტომ გამგზავრება ხშირად მიწევდა. სასტუმროდან სასტუმროში გადავდიოდი; უამრავ კლიენტს ვხვდებოდი; ცხვირწინაც ხშირად მიჯახუნებდნენ კარებს. მაგრამ ამ ნაცრისფერ, პირქუშ გარემოში ერთი ნათელი წერტილი მაინც არსებობდა - ჩემი გოგონა, ჩემი თვალის სინათლე... ჩემი საქმეები მოულოდნელად კარგად აეწყო - სარფიან კონტრაქტს მოვაწერე ხელი ოკეანის გადაღმა. ერთ დღეს, შტატებში ყოფნისას, სასტუმროში დამირეკა. დასუსტებული ხმა ჰქონდა. მამა, ცოტა შეუძლოდ ვარო, მითხრა. წესით, საავადმყოფოში უნდა წოლილიყო, მაგრამ მე იძულებული ვიყავი, ოკეანის გაღმა დავრჩენილიყავი, რადგან ზუსტად მაშინ ისეთი საქმე მქონდა აღებული, რომელიც კომპანიას, სადაც მე ვმუშაობდი, წარმოუდგენლად დიდ მოგებას უქადდა. ჩემ გარეშე ეგ საქმე ვერ გაკეთდებოდა, ამიტომ უკან დაბრუნება არ შემეძლო. თან ამ ყველაფრის გამო ცოტა ეიფორიაშიც ვიყავი... ტელეფონით საუბრისას მისი ხმა სულ უფრო სუსტი მეჩვენებოდა, მაგრამ ვფიქრობდი, ის ისეთი ახალგაზრდა და ძლიერია, ჩემს დაბრუნებამდე გამოჯანმრთელდება და ძველებურად ხალისიანი დამხვდება-მეთქი. (*პაუზა*). სნეულებამ 20 წლის ასაკში მოუღო ბოლო. რაღაც ვირუსი ჰქონდა. შეუბრალებელი, სასტიკი ვირუსი, რომელიც საომარი მანქანასავით, გზადაგზა ყველაფერს ანადგურებს. მთლიანად გამოსწოვს ადამიანს ფიზიკურ ძალას, მისი ორგანოებით იკვებება და საბოლოოდ ერთადერთ რამეს გიტოვებს - საწოლზე მოთავსებულ პატარა გვამს... მე მხოლოდ ამ ყველაფრის მერე ჩამოვედი.

 *ძალიან მძაფრი ემოციის გამო მაგი საუბრის გაგრძელებას ვეღარ ახერხებს. ლორა სპონტანურად თავს მხარზე ადებს.*

მაგი. სამსახურს თავი დავანებე. მის გაუჩინარებას ვერ ვეგუებოდი. ისე მინდოდა, მისი ხმის გაგება, ხან თეფში დავატრიალე, ხან ბროლის ბურთებს ვატარებდი ცეცხლში, მაგრამ სიჩუმის გარდა ვერაფერს მივაგენი. აი, ასე გავხდი მაგი რაჯაპური, მუდმივად ასე მასხარასავით მორთული ამ თავსაბურით, რომელიც თავდაპირველად თითქოს ლაგამის მაგივრობას მიწევდა, ტანჯვისგან რომ არ მეღრიალა. (*პაუზა*). გარდაცვლილ ბავშვზე მოგონებებს ვერსად გაექცევი. ეს იმას ჰგავს, სამუდამოდ რომ გამოგკეტონ ისეთ ადგილზე, საიდანაც, მცველებით გარშემორტმულს, თავის დაღწევა გინდა, მაგრამ ვერ ახერხებ. ამ მოგონებებს სხვა დანარჩენს ვერ შეადარებ. ისინი ისეთ მატერიაშია გახვეული, რომელიც არასდროს ხუნდება და მუდმივად ახალივით გამოიყურება. (*პაუზა*). მის გადასარჩენად არაფერი ვიღონე.

ლორა. თქვენ არაფერი შეგეძლოთ.

მაგი. მე მის გვერდითაც კი არ ვიყავი.

ლორა. თქვენ არ შეგეძლოთ იქ ყოფნა.

მაგი. თავს დამნაშავედ ვგრძნობდი. ისე მინდოდა... მეორედაც შემძლებოდა მისთვის სიცოცხლის ჩუქება.

ლორა. მეორედ? ეგ ხომ შეუძლებელია.

 *მაგი თავს მაღლა სწევს და იღიმის.*

მაგი. სრულიადაც არა. ერთხელ მოვახერხე სხვისთვის სიცოცხლის დაბრუნება.

ლორა. მართლა?

მაგი. დიახ.

 *პაუზა.*

ლორა. ეს ალბათ საოცარი დღე იყო თქვენთვის.

მაგი (*თვალებზე ბედნიერების ცრემლი აქვს მომდგარი*). შეუდარებელი.

 *ლორა მაგთან უფრო ახლოს მიდის და თან ძალიან უბრალო და გულწრფელი ტონით ესაუბრება.*

ლორა. მე თქვენ მომწონხართ. აქ ცოტათი ყველა დაგცინით, მაგრამ მე მომწონხართ.

მაგი (ცრემლნარევი *ღიმილით).* გმადლობ.

 *ლორა მკერდზე ადებს თავს. მაგი მოულოდნელობით და ემოციებით ცოტა შემცბარია და ვერ ახერხებს, რომ ხელები მოჰხვიოს ლორას.*

 *ამ დროს ექიმი X სწრაფი ნაბიჯით შემოდის და თან ორივე ასისტენტიც უკან მოჰყვება.*

 *ექიმი, როგორც სჩვევია, აპირებს, მონიტორთან ისე მივიდეს, რომ ყურადღება არავის მიაქციოს, თითქოს იქ არც არავინ არის, მაგრამ როცა მაგის მკერდზე მიყრდნობილ ლორას დაინახავს, წამით ჩერდება. შემდეგ კი ნაზი ხმით მიმართავს ლორას.*

ექიმი X. ლორა, იძულებული ვარ, გთხოვოთ, რომ მაგთან მარტო დამტოვოთ.

ლორა. კარგი, ექიმო.

 *ლორა მსუბუქი მოძრაობით სცილდება მაგს.*

ლორა. ხომ კიდევ შევხვდებით?

მაგი (*თან გულზე იდებს ხელს*). აუცილებლად.

 *ლორა გადის.*

 *ექიმი X ინფორმაციის მისაღებად მონიტორთან მიდის, რომელიც წითლად ციმციმებს. ზარი გაბმულად იწყებს წკრიალს. ექიმი მაგისკენ ტრიალდება.*

ექიმი X. ბოდიშს გიხდით, მაგრამ უკვე ვაგვიანებთ.

მაგი. ნეტა ეს გეგმა გაამართლებს?

ექიმი X. ლიფტში შედით.

 *კარების გაღების პარალელურად, ექიმი მაგს ლიფტამდე აცილებს.*

მაგი. ექიმო, ვიცი, რომ არ გაქვთ იმის თქმის უფლება, მოვლენები როგორ განვითარდება, მაგრამ მხოლოდ ის მითხარით, ჩემი გეგმა თუ გაამართლებს?

 *ის უკვე ლიფტის კაბინაშია.*

ექიმი X. სამედიცინო პერსონალმა თქვენი გულის ლორასთვის გადანერგვა გადაწყვიტა.

მაგი. გმადლობთ.

ექიმი X *(შეძრული*)*.* არა, ნურაფერს იტყვით. არასდროს არავის ჩემთვის მადლობა არ გადაუხდია. მით უმეტეს - ზემოთ ასვლისას.

მაგი (*სანამ კარები ბოლომდე დაიკეტება, კიდევ ასწრებს თქმას).* გმადლობთ.

 *ლიფტის კარები იკეტება. ზედა მიმართულების ისარი ინთება. ლიფტის დაძვრით გამოწვეული გრუხუნის ხმა ისმის.*

 *ზარის ხმა წყდება.*

 *ექიმი X აღელვებული ბრუნდება თავისი ასისტენტებისკენ, რომლებიც მიხვდნენ, რომ ის წესების გვერდის ავლით მოქმედებდა.*

ექიმი X. ვიცი, რომ ეს წესდებას ეწინააღმდეგება.

 *ზარი ხელახლა იწყებს გაბმულად წკრიალს.*

ექიმი X. მიდით, სწრაფად მოძებნეთ ლორა.

 *ასისტენტები გარბიან. რამდენიმე წამში ბრუნდებიან და თან ლორას და ჯულიანს მოუძღვიან, რომლებიც ისე ეხუტებიან ერთმანეთს, თითქოს მიწებებულები არიანო.*

ექიმი X. ლორა, თქვენი ჯერი მოვიდა.

ლორა (*მოულოდნელობისგან შეშინებული უფრო ძლიერად ეხუტება ჯულიანს*). არა! არა! უკვე?!

ექიმი X (*თან აღელვებული დაჰყურებს თავის ეკრანს).* ძალიან გთხოვთ, ლორა, წამის დაკარგვაც არ შეიძლება.

ლორა. ცოტაც მაცადეთ! მაგი სად არის? მინდოდა, მასაც დავმშვიდობებოდი.

 *ჯულიანს სახეზე აღელვება არ ეტყობა. მას ლორა ლიფტთან მიჰყავს და იქ ძლიერად ეხუტება.*

 *ასისტენტები ნელ-ნელა აცალკევებენ შეყვარებულებს და ლორას ნაზად უბიძგებენ კაბინისკენ.*

ჯულიანი. რწმენა არ დაკარგო, საყვარელო.

ლორა (*აღელვებისგან აცახცახებული ხმით იმეორებს*). ერთი, ორი: მიკოცნი ყურებს. ერთი, ორი, სამი, ოთხი: მიკოცნი შუბლს. ერთი, ორი, სამი, ოთხი, ხუთი, ექვსი: მიკოცნი თვალებს. ერთი, ორი, სამი, ოთხი, ხუთი, ექვსი, შვიდი, რვა: მიკოცნი ტუჩებს.

 *კაბინაში მარტო დარჩენილი ლორა ცახცახებს.*

 *კარები იკეტება.*

ლორა (*მისი ყვირილი მოგუდულად ისმის*). ჯულიან!

 *ასისტენტები და ექიმი X შეშფოთებით შეჰყურებენ ლიფტის ისრებს. უცებ ქვედა ისარი ინთება.*

 *ლიფტი დაიძრა.*

ჯულიანი (*სიხარულით ღრიალებს).* არის! არის! არის!

 *ჯულიანი ისეთი ბედნიერია, სათითაოდ გადაეხვევა ექიმს და ასისტენტებს, რომლებიც მის ასეთ ქცევას წინააღმდეგობას არ უწევენ.*

ჯულიანი. ექიმო, გმადლობთ, რომ გამაფრთხილეთ, მაგი რის გაკეთებასაც აპირებდა. წინააღმდეგ შემთხვევაში, ლორას ლიფტთან მისაცილებლად არასდროს მეყოფოდა გამბედაობა. ეს მეორე სასწაული იყო.

ექიმი X (*დამნაშავის სახით უყურებს ასისტენტებს*). არაფერი თქვათ.

 *ექიმი X კედელს ეყრდნობა და ღრმად სუნთქავს, რომ ცოტა დამშვიდდეს*.

ექიმი X. დღეს არანაირი წესები! ხვალიდან კი ყველაფერი ძველებურად იქნება!

 *მათ სახეზე იდუმალი ღიმილი დასთამაშებთ.*

 *ექიმი X ხვდება ამ ღიმილის შინაარსს. მოეშვება, მშვიდდება და თვითონაც ანალოგიურად პასუხობს.*

 *ის თავისი მონიტორისკენ ბრუნდება და ჯულიანს მიმართავს.*

ექიმი X. მალე თქვენი წასვლის დროც მოვა.

ჯულიანი (*ჩუმი ხმით*). რომელი მიმართულებით?

ექიმი X. ეგ არ ვიცი.

ჯულიანი (*კიდევ უფრო* *ჩუმად*). ექიმო, თქვენ თუ იცით, რა ხდება იქ, ზემოთ?

 *ექიმი პასუხის გაცემას აპირებს, მაგრამ უცებ იაზრებს, რომ ამ საუბარს მისი ასისტენტებიც ესწრებიან.*

 *ეს უკანასკნელნი მისი აფორიაქების მიზეზს ხვდებიან. ერთმანეთთან ხმისამოუღებლად თანხმდებიან და უჩინარდებიან.*

 *ექიმი მარტო რჩება ჯულიანთან.*

ექიმი X *(თან თავს აქნევს უარყოფის ნიშნად*). არა.

ჯულიანი. არც თქვენ იცით?

ექიმი X. მე მხოლოდ ჩემი მოვალეობები ვიცი - თქვენი დახვედრა, გარკვეული დროით აქ მასპინძლობა, შემდეგ კი ლიფტამდე მიცილება. (*პაუზა*). სხვა არაფერი. მე ყოველთვის ლიფტის კარს აქეთ ვრჩები. (*პაუზა*). მხოლოდ ის ვიცი, რომ ვინც ზემოთ მიდის, მისთვის უკან დასაბრუნებელი გზა აღარ არსებობს.

ჯულიანი. ექიმს რატომ გეძახიან?

ექიმი X. ისე მოხდა, რომ დღეს ამ სტატუსით მიმიღეთ. ეს ყველაფერი ცვალებადია და კონკრეტულ სიტუაციებზეა დამოკიდებული. (*პაუზა*). აი, მაგალითად, თქვენ ქალად აღმიქვამთ.

ჯულიანი. უკაცრავად?

ექიმი S... პრეზიდენტ დელბეკს კაცად მივაჩნდი.

ჯულიანი (*განცვიფრებისგან გაოგნებული*). ეს ყველაფერი ძალიან მაბნევს!

ექიმი X (*თანამზრახველური ღიმილით*). მეც. (*პაუზა*). ჩემთვის, ისევე, როგორც თქვენთვის, სიკვდილი უბრალოდ ფაქტი კი არ არის, არამედ - იდუმალებით მოცული მოვლენა.

ჯულიანი. თუმცა თქვენ ამ საკითხზე იმაზე მეტი იცით, ვიდრე ამბობთ. (*პაუზა*). თუკი სიცოცხლე საჩუქარია, ვინ არის ის, ვინც ამ წყალობას გასცემს?

ექიმი X. თქვენი აზრით?

ჯულიანი. მე თქვენ გეკითხებით.

ექიმი X. მე კიდევ თქვენ.

ჯულიანი *(დაყოვნებით*). ღმერთი? თუ თვითონ ცხოვრება?

ექიმი X. ამ შეკითხვაზე გაცემული ნებისმიერი პასუხის ბოლოს მაინც ყოველთვის კითხვის ნიშანი დაისმის. ღმერთი? თუ თვითონ ცხოვრება? კი მაგრამ, ამით რა იცვლება? ნებისმიერ შემთხვევაში, ეს იმას ნიშნავს, რომ თითოეულ თქვენგანს, ვალი გაქვთ დასაბრუნებელი.

ჯულიანი. რა ვალი?

ექიმი X. თქვენ დაგასაჩუქრეს. როცა საჩუქარს გაძლევენ, ართმევთ.

ჯულიანი. რა თქმა უნდა.

ექიმი X. შემდეგ უფრთხილდებით მას.

ჯულიანი. დიახ.

ექიმი X. მერე კი ამ საჩუქარს სხვებს გადასცემთ - ანუ სიცოცხლეს აძლევთ, დღის სინათლეს სჩუქნით: ბავშვებს, დოკუმენტებს, ხელოვნების ნიმუშებს, სიყვარულს...

ჯულიანი. რა თქმა უნდა *(დაფიქრებით*). ჰოდა, ალბათ ამიტომ, ბოლოს, როცა ეს საჩუქარი დაძველდება და გამოუსადეგარი ხდება, უკან ვაბრუნებთ...

ექიმი X (*იდუმალი ხმით).* ალბათ...

ჯულიანი. და მართლა არ იცით სიკვდილი რა არის?

ექიმი X. ამ კითხვას პასუხი რომ ჰქონდეს, ეს ამქვეყნად ყველაზე დიდი საშინელება იქნებოდა.

 *ზარი წკრიალს იწყებს.*

ექიმი X. თქვენი ჯერია.

 *ორი ასისტენტი ისევ იქ ჩნდება.*

 *ლიფტის კარები იღება.*

 *ჯულიანი მორჩილად მიდის ლიფტისკენ.*

ჯულიანი. რა საოცარია. ახლა თუნდაც ვიცოდე, რომ ვკვდები... მაინც მშვიდად შევხვდებოდი ამ ამბავს.

ექიმი X. მთავარია რწმენა.

ჯულიანი. იმის მიუხედავად, რომ სიკვდილზე ისევ იმდენი ვიცი, რაც აქ მოხვედრამდე, რატომღაც ეს გაურკვევლობა ახლა უფრო ნაკლებად მაშფოთებს, ვიდრე - ადრე.

ექიმი X. რწმენა, ეს ცეცხლის პატარა ალია, რომელიც, მართალია, სინათლეს ვერ ჰფენს გარემოს, მაგრამ სამაგიეროდ, სითბოს გამოყოფს.

 *ჯულიანი ლიფტის კაბინაში შედის, მაგრამ იქ მოულოდნელად აღელვება იპყრობს.*

ჯულიანი. ექიმო X, მე და ლორა თუ შევხვდებით დედამიწაზე, როგორ გგონიათ, ვიცნობთ ერთმანეთს?

ექიმი X. კი, მე ამის მჯერა. როგორც კი ლიფტი დაიძვრება, ყველაფერი დაგავიწყდებათ, რაც აქ მოხდა. მაგრამ ადამიანებს მეხსიერებასთან ერთად ქვეცნობიერიც აქვთ, რომელიც მეხსიერების სიღრმეშია ჩამარხული და სწორედ იქ არის თავმოყრილი არამიწიერი ამბები, რომლებიც მაშინვე აქტიურდება, როგორც კი ორი ინდივიდი ერთამენთთან შეხვედრისას გარკვეულ კავშირს ამყარებს. ამ დროს სწორედ ეს ქვეცნობიერი უბიძგებს მათ, ერთმანეთი შეიცნონ. ამას ერთი ნახვით შეყვარება ჰქვია.

 *ჯულიანის ცხვირწინ კარები იკეტება.*

 *ექიმი X ორივე ასისტენტთან ერთად მოლოდინით შეჰყურებს ისრებს, რომ დაინახოს, რომელი აინთება.*

 *მაგრამ ამასობაში განათება თანდათან მატულობს და ისე მძაფრდება, რომ ლამის დამაბრმავებელ სიკაშკაშემდე მიდის, რომელშიც თითქოს მთელი სასტუმრო იძირება და შეუძლებელი ხდება იმის გარკვევა, ჯულიანი კვდება თუ დედამიწაზე ბრუნდება.*